LIETUVOS RESPUBLIKOS SEIMAS
III (RUDENS) SESIJOS
VAKARINIO POSĖDŽIO NR. 85
STENOGRAMA

2013 m. spalio 3 d.

Pirmininkauja Lietuvos Respublikos Seimo Pirmininkė L. GRAUŽINIENĖ
ir Seimo Pirmininko pavaduotojas A. SYSAS

     PIRMININKAS (A. SYSAS, LSDPF). Siūlau pradėti vakarinį posėdį. (Gongas)
    Gerbiamieji kolegos, kol skaičiavimo komisija suskaičiuos ir atneš rezultatus, mes turime rezervinius... (Balsas salėje)
    Registruotis. Teisingai. Labai teisinga pastaba. Registracija.
    Užsiregistravo 88 Seimo nariai.
    Gerbiamieji kolegos, mes turime keletą rezervinių klausimų, dėl kurių Seniūnų sueigoje buvo sutarta. Noriu informuoti visus Seimo narius, kad yra susitarimas, kad šios dienos visa opozicinė darbotvarkė yra keliama į antradienio popietinį posėdį in corpore, o šiandien baigsime procedūras, kurių reikia suformuojant... naują pavaduotoją, Pirmininko pavaduotoją, jeigu nuspręsime dėl valdybos, ir Seniūnų sueigos pakeitimas. Tai yra procedūriniai dalykai, kuriuos reikia priimti Seimo nutarimais.

16.18 val.
    Seimo nutarimo "Dėl Lietuvos Respublikos Seimo nutarimo "Dėl Lietuvos Respublikos Seimo komitetų narių skaičiaus" 1 straipsnio pakeitimo" projektas Nr. XIIP-1054 (pateikimas, svarstymas, priėmimas)

    Kol komisija skaičiuoja, svarstome rezervinį ketvirtą klausimą - Seimo nutarimo "Dėl Seimo nutarimo "Dėl Lietuvos Respublikos Seimo komitetų narių skaičiaus" 1 straipsnio pakeitimo" projektą. Deja, aš nematau V. Gapšio. Jums leidus, aš pristatysiu šį labai trumpą siūlymą. Yra siūlymas iš Aplinkos apsaugos komiteto išbraukti vieną Seimo narį ir įrašyti į Valstybės valdymo ir savivaldybių komitetą. Seniūnų sueigoje sutarta. Ar galima po pateikimo pritarti? Galima. Ačiū. Diskusijoje kas nors nori dėl to kalbėti? Nėra. Ačiū. Pritarta.
    Priėmimas pastraipsniui. Du straipsniai. Dėl 1 straipsnio pastabų nėra. Priimtas. Dėl 2 straipsnio pastabų nėra. Priimtas.
    Balsuojame dėl Seimo nutarimo "Dėl Seimo nutarimo "Dėl Lietuvos Respublikos Seimo komitetų narių skaičiaus" 1 straipsnio pakeitimo".

    Šio nutarimo priėmimas

    Už balsavo 89, 1 - prieš, susilaikiusių nėra. Seimo nutarimas "Dėl Seimo nutarimo "Dėl Lietuvos Respublikos Seimo komitetų narių skaičiaus" 1 straipsnio pakeitimo" priimtas. (Gongas)

16.20 val.
    Seimo nutarimo "Dėl Lietuvos Respublikos Seimo nutarimo "Dėl Lietuvos Respublikos Seimo komitetų sudėties patvirtinimo" 1, 5 ir 14 straipsnių pakeitimo ir papildymo" projektas Nr. XIIP-1055 (pateikimas, svarstymas, priėmimas)

    Svarstome kitą rezervinį klausimą - Seimo nutarimo "Dėl Seimo nutarimo "Dėl Lietuvos Respublikos Seimo komitetų sudėties patvirtinimo" 1, 5 ir 14 straipsnių pakeitimo ir papildymo" projektą. Pranešėjas turėtų būti V. Gapšys. Jums leidus, aš vėl jums pristatysiu. Šio nutarimo esmė - mūsų kolegė A. Bilotaitė išreiškė norą dirbti Valstybės valdymo ir savivaldybių komitete ir paprašė, kad ji būtų išbraukta iš Aplinkos apsaugos komiteto. Ir pakeitimas Europos reikalų komitete. Ar galime po pateikimo pritarti? Pritariame. Diskusijoje kalbėti užsirašiusių nematau. Ar galime pritarti po svarstymo? Pritariame.
    Priėmimas pastraipsniui. Dėl 1 straipsnio pastabų neturime. Priimtas. Dėl 2 straipsnio pastabų neturime. Priimtas. Dėl 3 straipsnio pastabų neturime. Priimtas. Dėl 4 straipsnio pastabų nėra. Priimtas.
    Balsuojame dėl viso nutarimo.

    Šio nutarimo priėmimas

    Už balsavo 91, prieš nėra, susilaikiusių nėra. Seimo nutarimas "Dėl Lietuvos Respublikos Seimo nutarimo "Dėl Lietuvos Respublikos Seimo komitetų sudėties patvirtinimo" 1, 5 ir 14 straipsnių pakeitimo ir papildymo" priimtas. (Gongas)

16.22 val.
    Seimo nutarimo "Dėl Lietuvos Respublikos Seimo nutarimo "Dėl Lietuvos Respublikos Seimo komitetų narių pavaduotojų patvirtinimo" 1, 5 ir 14 straipsnių pakeitimo ir papildymo" projektas Nr. XIIP-1056 (pateikimas, svarstymas, priėmimas)

    Trečias - Seimo nutarimas "Dėl Lietuvos Respublikos Seimo nutarimo "Dėl Lietuvos Respublikos Seimo komitetų narių pavaduotojų patvirtinimo" 1, 5 ir 14 straipsnių pakeitimo ir papildymo". Esmė yra tokia, kad pasikeičia pavaduojantys asmenys komitetuose. Tai siejama su tais pakeitimais, kuriuos padarėme dviejuose komitetuose. Ar galime po pateikimo pritarti? Pritarta. Ar norinčių dalyvauti diskusijoje bus? Nematau. Ar galime po svarstymo priimti? Priimta.
    Priėmimo stadija. Priėmimas pastraipsniui. Dėl 1 straipsnio pastabų nėra. Priimtas. Dėl 2 straipsnio pastabų nėra. Priimtas. Dėl 3 straipsnio pastabų nėra. Priimtas. Dėl 4 straipsnio pastabų nėra. Priimtas.
    Balsuojame dėl Seimo nutarimo.

    Šio nutarimo priėmimas

    Už balsavo 100, prieš nėra, susilaikiusių nėra. Seimo nutarimas "Dėl Lietuvos Respublikos Seimo nutarimo "Dėl Lietuvos Respublikos Seimo komitetų narių pavaduotojų patvirtinimo" 1, 5 ir 14 straipsnių pakeitimo ir papildymo" priimtas. (Gongas)

16.24 val.
    Seimo nutarimo "Dėl Lietuvos Respublikos Seimo Pirmininko išrinkimo" projektas Nr. XIIP-1059 (priėmimo tęsinys)

    Gerbiamieji kolegos, leiskite perskaityti balsų skaičiavimo protokolą. "Dėl Seimo nutarimo "Dėl Lietuvos Respublikos Seimo Pirmininko išrinkimo" projekto Nr. XIIP-1059 priėmimo. Iš viso išduota biuletenių - 125, rasta biuletenių - 125, galiojančių - 116, negaliojančių - 9. Už E. Gentvilą balsavo 39, už L. Graužinienę - 77. Balsų skaičiavimo grupės pirmininkė D. Teišerskytė ir kiti..." (Plojimai)

    Šio nutarimo priėmimas

    Gerbiamieji kolegos, plojimai, sveikiname, bet aš norėčiau, kad mes priimtume nutarimą "Dėl Lietuvos Respublikos Seimo Pirmininko išrinkimo". Jis priimtas, aš perskaičiau, todėl... (Gongas) Sveikinu! (Plojimai)
    Gerbiamoji Loreta, vardu visų Seimo narių, kurie ir balsavo už, ir balsavo prieš, aš manau, kad mums toliau reikės dirbti visiems kartu, sveikinu. Tikimės tvirto vadovavimo. Sėkmės pačiai! (Plojimai)
     V. USPASKICH (DPF). Noriu pasakyti paprastą dalyką - ačiū visiems: ir oponavusiems, ir balsavusiems, bet aš išlošiau pasakydamas prieš balsavimą, kad bus 77. Eligijau, patvirtink. Taip. Sveikiname! (Plojimai, balsai salėje)
     B. VĖSAITĖ (LSDPF). Sveikinu L. Graužinienę. Manau, kad tiek Seimas, tiek Lietuva bus gerose rankose, ir linkiu jai saulėtų santykių su Lietuvos Respublikos Prezidente. (Balsai salėje)
     L. GRAUŽINIENĖ (DPF). Gerbiamieji kolegos, nuoširdžiai dėkoju su išreikštą pasitikėjimą. Dirbsiu taip, kaip kalbėjau, kaip sakiau savo pranešime, nes tie žodžiai buvo parašyti iš širdies, parašyti taip, kaip aš tikiu, kaip jaučiu širdimi. Tikiuosi jūsų visų palaikymo. Visų. Tai būtų didžiulis pasiekimas Lietuvai, jeigu parlamentas, išrinktas Tautos, taip darniai sugebėtų tarnauti Lietuvos žmonėms. Labai ačiū jums! (Plojimai)
     PIRMININKAS. Gerbiamieji kolegos, kadangi reikia... P. Gražulis nori pasveikinti asmeniškai. (Juokas salėje)
     P. GRAŽULIS (TTF). Tikrai sveikinu privačiai. O po Loretos tokios paskutinės padėkos kalbos tinka pasakyti: už Lietuvą, vyrai! (Balsai salėje: "Moterys!..")

16.32 val.
    Informaciniai pranešimai

     PIRMININKAS. Gerbiamieji kolegos, aš skelbiu... Suteikiu žodį Pirmininkei L. Graužinienei.
     L. GRAUŽINIENĖ (DPF). Labai ačiū, gerbiamasis posėdžio pirmininke. Statutas įpareigoja mane paskaityti pranešimą.
    "Lietuvos Respublikos Seimui dėl narystės Darbo partijos frakcijoje sustabdymo. Vadovaudamasi Seimo statuto 24 straipsnio 5 dalimi sustabdau narystę Darbo partijos frakcijoje. Seimo Pirmininkė L. Graužinienė." Su skaudančia širdimi. (Juokas salėje) Labai ačiū.
     PIRMININKAS. Dėkoju. Gerbiamieji kolegos, kol ruošiami keletas nutarimų, skelbiu 5 minučių pertrauką.

Pertrauka

     PIRMININKAS. Gerbiamieji kolegos, kviečiu užimti darbo vietas. Loreta jau atsakė į visus žurnalistų klausimus, galime tęsti darbotvarkę. Registruojamės, tada labai stipriai sudrausmina šitas momentas. (Balsai salėje)
    Užsiregistravo 80 Seimo narių. Į tribūną kviečiu Seimo Pirmininkę L. Graužinienę pateikti Seimo nutarimą.

16.42 val.
    Seimo nutarimo "Dėl Vydo Gedvilo išrinkimo Lietuvos Respublikos Seimo Pirmininko pavaduotoju" projektas Nr. XIIP-1061 (pateikimas, svarstymas, priėmimas)

     L. GRAUŽINIENĖ. Gerbiamieji Seimo nariai, gerbiamieji kolegos, teikiu Lietuvos Respublikos Seimo Pirmininko potvarkį "Dėl Lietuvos Respublikos Seimo Pirmininko pavaduotojo V. Gedvilo skyrimo į Seimo Pirmininko pavaduotojo pareigas." (Plojimai) Jeigu leisite, labai trumpai. Suprantu, kad jūs pavargę, bet aš manau, kad turiu dar kartą padėkoti Vydui. Manau, kad mes ranka rankon dirbsim, jis man perduos savo patirtį, kurią sukaupė, ir mūsų bendri darbo rezultatai, kaip ir kitų Seimo Pirmininko pavaduotojų, kurie kartu dirbs su mumis, bus įvertinti ir Seimo, ir Lietuvos žmonių. Pirmiausia reikia išrinkti pavaduotoją, po to tik pirmąjį pavaduotoją.
     PIRMININKAS. Ačiū, Pirmininke, už pristatymą. Pagal Statutą aš turiu kviesti V. Gedvilą į tribūną. Jis turi prisistatyti ir atsakyti į Seimo narių klausimus. Šita procedūra mums įprasta. Gerbiamasis Vydai, prašau.
     V. GEDVILAS (DPF). Ačiū, pirmininke. Aš tikrai ilgos rinkimų kalbos nesakysiu. Eidamas į Seimo Pirmininkus kalbėjau apie visus mūsų Seimo tikslus, uždavinius. Tiesiog norisi Loretai padėti. Ji tapo Lietuvos Respublikos Seimo Pirmininke, sveikinu dar kartą ją, išrinktą. Aš jau turiu patirties, dirbau ketverius metus Seimo vicepirmininku 2004-2008 m. kadencijoje ir pakankamai neblogai sekėsi. Aš manau, kad jai reikės mano pagalbos, ir noriu, kad jūs labai rimtai į tai pažiūrėtumėte. Aš darbą mėgstu, netingiu, ir viskas bus gerai. Aš Loretai kiek galėsiu, tiek padėsiu. Mano kompetencija, aš manau, leidžia.
     PIRMININKAS. Dėkojame. Nori klausti A. Mazuronis.
     V. GEDVILAS (DPF). Sportuosiu.
     A. MAZURONIS (TTF). Gerbiamasis kandidate, aš dėl Seimo krepšinio komandos. Ar mes taip jau iš tiesų, negaliu sakyti, kad apsidžiaugėme, bet apsitarėme, smagu, kad jus matysime. Ir dabar jeigu vėl išrinksime, ar nebus taip, kad jūs vėl nesirodysite mūsų treniruotėse.
     V. GEDVILAS (DPF). Andriau, aš manau, kad visi iš mūsų turi šiek tiek judėti ir tam reikia rasti laiko. Galiu atvirai pasakyti, kai buvau Pirmininkas, laiko praktiškai nebuvo. Aš manau, kad dabar šiek tiek, Loreta irgi darbšti, mane kartais išleis ir pajudėti.
     PIRMININKAS. Dėkojame. Gerbiamieji kolegos, ar galime pritarti po pateikimo? Atsiprašau, nereikia. Ačiū, pirmininke.
    Diskusija. Užsirašiusių nėra. Dėl balsavimo motyvų. Dėl balsavimo motyvų nėra. Gerbiamieji kolegos, pagal mūsų Statutą atsakingus pareigūnus mes renkame slaptu balsavimu, todėl bus slaptas balsavimas. Turime pasitvirtinti slapto balsavimo biuletenį dėl Seimo nutarimo "Dėl V. Gedvilo išrinkimo Lietuvos Respublikos Seimo Pirmininko pavaduotoju". Yra už, prieš, susilaikome. Išbraukiame du langelius, tuos, kuriems nepritariame, paliekame tą, už kurį atiduodame balsą. Ar galime pritarti? Pritariame.
    Gerbiamieji kolegos, balsavimas prasidės po 4 min. Balsuoti užteks galbūt 15 min. Man sako - 20 min. Darome 20 min. pertrauką. Kviečiu balsų skaičiavimo komisiją užimti savo vietas. O Seimo narius kviečiu, po 4 min. prasidės balsavimas. Balsavimo trukmė 20 min. (Balsas salėje: "Koks bus klausimas po to, kai grįšime?" ) Darbotvarkė ir...

Pertrauka

     PIRMININKAS. Gerbiamieji kolegos, kviečiu užimti vietas. Gerbiamoji Seimo Pirmininke, norėčiau pakviesti į tribūną. Ne į tribūną, į prezidiumą.

17.20 val.
    Seimo nutarimo "Dėl Vydo Gedvilo išrinkimo Lietuvos Respublikos Seimo Pirmininko pavaduotoju" projektas Nr. XIIP-1061 (priėmimo tęsinys)

    Gerbiamieji kolegos, leiskite pranešti ir perskaityti balsų skaičiavimo protokolą dėl Seimo nutarimo "Dėl Vydo Gedvilo išrinkimo Lietuvos Respublikos Seimo Pirmininko pavaduotoju".

    Šio nutarimo priėmimas

    Iš viso išduota biuletenių 92, rasta biuletenių 92, galiojančių - 91, negaliojančių - 1. Už balsavo 80, prieš - 5, susilaikė 6 žmonės. Pasirašo skaičiavimo grupės pirmininkė D. Teišerskytė. Nutarimas yra priimtas. (Gongas) (Plojimai)
    Dabar kviečiu Pirmininkę į tribūną. Prašom, gerbiamoji Pirmininke.

17.22 val.
    Seimo nutarimo "Dėl Lietuvos Respublikos Seimo Pirmininko pirmojo pavaduotojo" projektas Nr. XIIP-1062 (pateikimas, svarstymas, priėmimas)

     L. GRAUŽINIENĖ. Ačiū, gerbiamasis posėdžio pirmininke. Lietuvos Respublikos Seimo Pirmininko potvarkis "Dėl Lietuvos Respublikos Seimo Pirmininko pirmojo pavaduotojo". Vadovaudamasi Lietuvos Respublikos Seimo statuto 24 straipsnio 4 dalimi ir 29 straipsnio 1 dalimi, teikiu Lietuvos Respublikos Seimui Lietuvos Respublikos Seimo Pirmininko pirmuoju pavaduotoju skirti Lietuvos Respublikos Seimo Pirmininko pavaduotoją V. Gedvilą. Labai prašau palaikyti. Labai ačiū. (Plojimai)
     PIRMININKAS. Gerbiamieji kolegos, ar po pateikimo galime pritarti? Pritariame. Jau negalime. Čia ne tas žanras. Gerbiamieji kolegos, ar yra norinčių kalbėti svarstymo stadijoje? Mes taip greitai ir gerai dirbame, kad kompiuteris nespėja įsijungti. Diskutuoti nėra užsirašiusių. Užsirašė N. Puteikis. Kviečiu į tribūną.
     N. PUTEIKIS (TS-LKDF). Aš suprantu jūsų skubėjimą, bet aš noriu pasakyti, mano galva, svarbų dalyką. V. Gedvilas buvo Seimo Pirmininku, kai įvyko nelaimė, kai sudegino merginą Dembavoje. Be žudikų, yra dar kita netiesioginė jos sudeginimo priežastis. Ji turėjo "Bitės" kortelę, ji skambino su kortele. Čia teisėsaugininkai išsidirbinėja su mūsų visais saugumais, policijom ir vidaus reikalų ministru. Ji turėjo kortelę, tiesiog kortelė susijungė su kito ryšio bokštu ir paaiškėjo ta tiesa, kad Lietuvoje vagiamos Europos Sąjungos lėšos ir kartais tos vagystės pražudo žmogų. Ir kaip reaguoja į tai Seimo Pirmininkas? Užuot pasakęs, kad, kolegos, Elektroninio ryšio įstatymas galioja seniai, 68 straipsnio 2 dalis nedviprasmiškai sako, kad kai tik skambinantis numeriu 112 susijungia su Bendrojo pagalbos centro operatoriumi, tą pačią sekundę perduodama skambinančiojo vieta. Šiuo konkrečiu atveju mergina, turėdama kortelę, skambina, vieta neperduodama, įstatymas galioja daugelį metų. Ir ką sako Seimo Pirmininkas? Mano galva, Seimo Pirmininkas turėjo pasakyti, kolegos, skandalas. Vykdomoji valdžia, paėmusi mūsų įstatymą, sakinį, kur tą pačią akimirką perduodama skambinančiojo vieta, pakeičia instrukcija ar įsakymu, aš nežinau, ar Radijo ryšio tarnyba, pakeičia mūsų priimto įstatymo sakinį į žodžius "rekomenduojama perduoti vietą". Tai Seimo Pirmininkas turėjo pasakyti - vykdomoji valdžia pažeidžia įstatymus. Bendrojo pagalbos centro vadovas ir Radijo ryšio tarnybos vadovas turi būti nedelsiant atleisti iš pareigų tą pačią akimirką. O ką sako Seimo Pirmininkas? Kad reikia mirties bausmės. Šaudysime tuos bepročius, apsvaigusius nuo alkoholio, amfetamino ar ko ten, o tiems, kurie neužtikrina žmogui elementarios pagalbos, toliau duosime įsisavinti Europos Sąjungos pinigus. Tai, mano galva, ponas V. Gedvilas turėjo kaip Seimo Pirmininkas pareikalauti neeilinio Seimo posėdžio ir šitame Seimo posėdyje pasiūlyti priimti rezoliuciją Vyriausybei nedelsiant surasti, kas perrašė įstatymą, kas jį revizavo ir pakeitė įstatymo sakinį, kad privalomai, į žodį "rekomenduojama". Bet Seimo Pirmininkas nuveda mus klystkeliais. Maža to, per šitą laikotarpį tarp merginos sudeginimo ir šios dienos du komitetai surengė slaptus posėdžius - Informacinės visuomenės plėtros komitetas ir Teisės ir teisėtvarkos komitetas. Teisės ir teisėtvarkos komiteto pirmininkas J. Sabatauskas mane ir A. Stancikienę išvijo iš to posėdžio, nors Seimo statutas nedviprasmiškai sako, kad Seimo nariai turi teisę dalyvauti visuose posėdžiuose. Mes su A. Stancikiene turime slaptumo lygį atitinkantį dokumentą. A. Stancikienė pagal Seimo nutarimą turėjo pavaduoti nesančią N. Venckienę. Tačiau J. Sabatauskas pažeidžia Statutą, Teisės ir teisėtvarkos komiteto pirmininkas pažeidžia Statutą ir išveja mane su A. Stancikiene SST vado akivaizdoje, vidaus reikalų ministro akivaizdoje, policijos generalinio direktoriaus akivaizdoje ir generalinio prokuroro akivaizdoje. J. Sabatauskas demonstruoja - triuškinkite toliau tuos chuliganiškus Seimo narius, o mes tyliai ramiai toliau slėpsime tuos turbūt socdemams artimus asmenis, kurie pakeitė mūsų įstatymo straipsnį ir vietoj žodžio "privaloma" padarė žodį "rekomendacija".
     Kolegos, aš manau, kad ponas V. Gedvilas, kaip Seimo Pirmininkas, padarė didžiulę strateginę klaidą ir po to, leisdamas komitetų pirmininkams rengti slaptus posėdžius. Ką ten, kolegos, slepiate? Kad viena ryšių bendrovė įvykdė Europos Parlamento ir Tarybos direktyvą dėl skambinančiojo vietos nustatymo ir mūsų įstatymo nuostatą, o kitos dvi bendrovės neįvykdė? Ką slepiame? Kiek "Omnitelis" su "Bite" moka politikams, kad jie slepia šituos dalykus?
    Taigi, kolegos, aš nekaltinu šiuo atveju V. Gedvilo, aš manau, kad jis iš tikrųjų tų dalykų nežinojo ir santykių su tomis dviem ryšių bendrovėmis neturėjo, bet vis dėlto tai yra klaida. Ir aš labai tikiuosi, kad naujoji Seimo Pirmininkė, turinti didžiulę revizorės patirtį, tikrai neleis vykdomajai valdžiai tyčiotis iš Seimo. Jeigu įstatymą priėmėme, jeigu jis galioja, jeigu įstatymo pabaigoje nėra šito įstatymo įsigaliojimo terminų ir tas straipsnis galioja iš karto...
     PIRMININKAS. Gerbiamasis Nagli, turiu prašyti užbaigti.
     N. PUTEIKIS (TS-LKDF). (Baigiu.) 70 mln. Lt turėjo išgelbėti tos mergaitės gyvybę, bet neišgelbėjo. Aš tikiu, kad L. Graužinienė šitokios praktikos netęs, o ponui V. Gedvilui bus didžiulė pamoka.
     PIRMININKAS. Dėkojame. Gerbiamieji kolegos, ar galime bendru sutarimu po svarstymo pritarti? (Balsai salėje) Galime.
    Priėmimas pastraipsniui. Dėl 1 straipsnio pastabų nėra. Priimta. Dėl 2 straipsnio pastabų nėra. Priimta. Balsuojame dėl viso nutarimo.

    Šio nutarimo priėmimas

    Už - 65, prieš - 1, susilaikiusių nėra. Seimo nutarimas "Dėl Lietuvos Respublikos Seimo Pirmininko pirmojo pavaduotojo" priimtas. (Gongas)
    Kviečiu V. Gedvilą. Naujoji Seimo Pirmininkė L. Graužinienė įteiks gėlių puokštę. Jūs vėl gavote postą. (Balsai salėje) Konkuruojate su Pirmininke gėlių skaičiumi. (Plojimai)
     V. GEDVILAS (DPF). Mielieji kolegos, dar kartą dėkoju visiems, kurie mane palaikė, kurie manim tiki. Tikrai gyvenimas yra dinamiškas ir mes keičiame pareigas, postus ir rotacija, dinamika yra didžiulė, ir aš manau, kad svarbiausias dalykas yra išlikti žmonėmis. Tai yra pats svarbiausias dalykas. Kad ir kokius postus užimtum, ar tu būtum eilinis, ar būtum Seimo Pirmininkas, visą laiką turi būti toks, koks esi. Labai ačiū visiems. (Plojimai)
     PIRMININKAS. Sveikina visa likusi opozicija. Gerbiamieji kolegos, per šoninį mikrofoną dėl vedimo tvarkos ar repliką - M. Bastys.
     M. BASTYS (LSDPF). Dėkoju, gerbiamasis posėdžio pirmininke. Pirmiausia aš noriu reaguoti į gerbiamojo kolegos N. Puteikio kalbą.
    Aš manau, kad buvęs Seimo Pirmininkas, o dabar pirmasis Seimo Pirmininko pavaduotojas V. Gedvilas elgėsi labai atsakingai ir teisingai nevertindamas Bendrojo pagalbos centro tarnybos veiksmų, nes iš tiesų šiandieną dar nėra baigtas tyrimas, Vidaus reikalų ministerija daro savo vidaus auditą. Mūsų Informacinės visuomenės plėtros komitetas darė uždarą posėdį, klausymą ir toliau pratęsė, nes iš tiesų ne į visus klausimus yra atsakyta. Mes kviečiame ir Valstybės kontrolės komitetą, kad tikrai galėtume žmonėms pasakyti viską, kas buvo padaryta ne taip, kokios buvo padarytos sisteminės klaidos, kad žmonės tikrai turėtų tikrą tiesą. O iš tribūnos, kol mes dar neturime tikros informacijos, manau, kad yra neatsakinga kalbėti.
    Dėkoju už dėmesį ir, be abejo, sveikinu kolegą V. Gedvilą kaip pirmąjį vicepirmininką.
     PIRMININKAS. Dėkoju. Gerbiamasis Nagli, paprašyčiau nediskutuoti. Jūs turite nuomonę, Mindaugas. Prašom.
     N. PUTEIKIS (TS-LKDF). Teisės ir teisėtvarkos komiteto pirmininkas J. Sabatauskas visai visuomenei per visas televizijas pranešė, kad kalti visi.
     PIRMININKAS. Supratom. Labai ačiū, prisiimam kaltę. Parlamentinės kontrolės tikrai, ko gero, buvo mažai.

17.31 val.
    Seimo nutarimo "Dėl Lietuvos Respublikos Seimo nutarimo "Dėl Lietuvos Respublikos Seimo valdybos patvirtinimo" pakeitimo ir papildymo" projektas Nr. XIIP-1063 (pateikimas, svarstymas ir priėmimas)

    Gerbiamieji kolegos, kviečiu į tribūną Seimo Pirmininkę pateikti Seimo nutarimą "Dėl Lietuvos Respublikos Seimo valdybos patvirtinimo". Noriu priminti valdybos nariams, kad valdyba rytoj 8.15 val. Prašom, Pirmininke.
     L. GRAUŽINIENĖ. Ačiū. Gerbiamieji kolegos, teikiu Seimo nutarimo "Dėl Lietuvos Respublikos Seimo nutarimo "Dėl Lietuvos Respublikos Seimo valdybos patvirtinimo" pakeitimo ir papildymo" projektą. Siūlome išbraukti V. Gedvilą kaip Lietuvos Respublikos Seimo Pirmininką ir V. Gapšį kaip Lietuvos Respublikos Seimo Pirmininko pirmąjį pavaduotoją ir įrašyti: L. Graužinienė - Lietuvos Respublikos Seimo Pirmininkė ir V. Gedvilas - Lietuvos Respublikos Seimo Pirmininko pirmasis pavaduotojas.
     PIRMININKAS. Dėkoju. Klausimų nėra. Ar galime po svarstymo pritarti? Pritariame. Ar galime pritarti po pateikimo? O po svarstymo dabar galime pritarti? Pritariam. Gerbiamoji Loreta, dėkoju.
    Priėmimas pastraipsniui. Dėl 1 straipsnio pastabų nėra. Priimta. Dėl 2 straipsnio pastabų nėra. Priimta. Balsuojame dėl viso Seimo nutarimo.

    Šio nutarimo priėmimas

    Už - 57, prieš nėra, susilaikė 2.
    Seimo nutarimas "Dėl Lietuvos Respublikos Seimo nutarimo "Dėl Lietuvos Respublikos Seimo valdybos patvirtinimo" pakeitimo ir papildymo" priimtas. (Gongas)

17.35 val.
    Seimo nutarimo "Dėl Lietuvos Respublikos Seimo nutarimo "Dėl Lietuvos Respublikos Seimo seniūnų sueigos sudarymo" pakeitimo ir papildymo" projektas Nr. XIIP-1064 (pateikimas, svarstymas ir priėmimas)

    Vėl kviečiu Seimo Pirmininkę į tribūną. Kitas nutarimas - "Dėl Lietuvos Respublikos Seimo nutarimo "Dėl Lietuvos Respublikos Seimo seniūnų sueigos sudarymo" pakeitimo ir papildymo".
     L. GRAUŽINIENĖ. Gerbiamieji kolegos, teikiu nutarimo projektą. Pasikeitimai lygiai tokie pat, analogiški, todėl neskaitysiu. Kviečiu pritarti.
     PIRMININKAS. Klausti norinčių nėra. Ar galime po pateikimo pritarti? Pritariam. Ar galime pritarti po svarstymo? Pritariam. Priėmimas pastraipsniui.
    Dėl 1 straipsnio pastabų nėra. Priimta. Dėl 2 straipsnio pastabų nėra. Priimta. Balsuojame.

Šio nutarimo priėmimas

    Už - 52, prieš - 1, susilaikė 3. Nutarimas "Dėl Lietuvos Respublikos Seimo nutarimo "Dėl Lietuvos Respublikos Seimo seniūnų sueigos sudarymo" pakeitimo ir papildymo" yra priimtas. (Gongas)
    Gerbiamieji kolegos, paskutinis darbotvarkės klausimas. Toliau posėdžiui pirmininkaus Seimo Pirmininkė L. Graužinienė.

17.36 val.
    Savaitės (nuo 2013-10-07) - 2013 m. spalio 8 d. (antradienio) ir 10 d. (ketvirtadienio) posėdžių darbotvarkės tvirtinimas

     PIRMININKĖ (L. GRAUŽINIENĖ). Kviečiu į tribūną Seimo Pirmininko pavaduotoją A. Sysą pristatyti kitos savaitės darbotvarkę.
     A. SYSAS (LSDPF). Gerbiamieji kolegos, pagrindinis pasikeitimas. Darbotvarkė buvo išdalinta, kaip mes ir sutarėme, į antradienį nuo 15 val. yra perkelta visa opozicinė darbotvarkė. Noriu priminti, kad antradienį iškiliam Seimo nariui, politikui B. Lubiui būtų sukakę 75 metai, todėl Seime bus minėjimas, kalbės kolegos. Yra pateikta daug įstatymų, jeigu turite klausimų, aš į juos atsakysiu. D. Mikutienė, matau, nori.
     PIRMININKĖ. Atsiprašau. Pirmą kartą. Jūsų nori paklausti Seimo narė D. Mikutienė.
     D. MIKUTIENĖ (DPF). Aš norėjau, gerbiamasis pranešėjau, jūsų paklausti dėl 1-18 klausimo, tai yra projekto Nr. XIIP-997. Jis yra teikiamas ministro, bet mūsų teikiamas įstatymo projektas Nr. XIIP-809, kuris susijęs su šiuo ir registruotas daug anksčiau, yra įrašytas į rezervinius. Aš manyčiau, kad juos reikėtų svarstyti kartu. Yra dvi pozicijos. Teisės ir teisėtvarkos komitetas pripažino, kad tai neprieštarauja Konstitucijai. Tai juos reikėtų svarstyti kartu.
     A. SYSAS (LSDPF). Ačiū už pastabą. Manau, kad Sekretoriatas atsižvelgs. Darbotvarkė sudaryta pagal Seimo narių pateiktus įstatymų projektų eilės numerius. Jūs matote, yra pateikimo stadija. Manau, pastaba teisinga. Ko gero, reikia ir vieną, ir kitą svarstyti kartu.
     PIRMININKĖ. Dėkojame Seimo Pirmininko pavaduotojui. Daugiau jūsų klausti niekas nenori. Ar galime bendru sutarimu patvirtinti darbotvarkę? (Balsai salėje) Ačiū. Darbotvarkė patvirtinta.
    Pareiškimų nėra. Prašome registruotis.
    Užsiregistravo 54 Seimo nariai. Spalio 3 d. plenarinį posėdį skelbiu baigtą. (Gongas) Ačiū visiems. (Plojimai) Visus kviečiu taurei vyno su šiek tiek užkandžių. Lauksiu restorane.
