LIETUVOS RESPUBLIKOS SEIMAS
III (RUDENS) SESIJOS
RYTINIO POSĖDŽIO NR. 84
STENOGRAMA

2013 m. spalio 3 d.

Pirmininkauja Lietuvos Respublikos Seimo Pirmininko pavaduotojas A. SYSAS

     PIRMININKAS (A. SYSAS, LSDPF). Labas rytas, gerbiamieji kolegos. Noriu paprašyti, kad užimtumėte savo darbo vietas. Pradedame spalio 3 d. rytinį plenarinį posėdį. (Gongas) Registracija.
    Užsiregistravo 101 Seimo narys.

10.01 val.
    Seniūnų sueigos patikslintos 2013 m. spalio 3 d. (ketvirtadienio) posėdžių darbotvarkės tikslinimas ir tvirtinimas

    Gerbiamieji kolegos, darbotvarkės 1 klausimas - darbotvarkės tvirtinimas. Noriu supažindinti jus, kad yra tam tikrų pakeitimų. Į duomenų bazę tuoj bus suvesta. Tai yra papildomas 1-5 klausimas - Seimo nutarimo "Dėl Lietuvos Respublikos Seimo Pirmininko atsistatydinimo" projektas ir 1-6 - Seimo Pirmininko rinkimai. Kas turi kitų pasiūlymų, pastabų? I. Šiaulienė.
     I. ŠIAULIENĖ (LSDPF). Ačiū, gerbiamasis posėdžio pirmininke. Socialdemokratų frakcijos vardu prašau išbraukti iš šios dienos darbotvarkės 1-2 klausimą, kad nepriimtume šio įstatymo projekto.
     PIRMININKAS. Ačiū. Gerbiamieji kolegos, reikia balsuoti? (Balsai salėje) Ar galime bendru sutarimu? Galim. (Balsai salėje) Išbraukiame iš darbotvarkės 1-2 klausimą bendru sutarimu. A. Kubilius - per šoninį.
     A. KUBILIUS (TS-LKDF). Gerbiamasis pirmininke, kadangi per Seniūnų sueigą taip neaiškiai skambėjo, aš iki galo ir nesupratau, lyg ir yra išdalytas Seimo Pirmininko pareiškimas, kad jis traukiasi iš pareigų. Kiek suprantame iš viešojoje informacijoje paskelbtų šio ryto žinių, atrodo, kad jis tai daro ne savarankiškai, ne savanoriškai, o patirdamas didelį spaudimą, todėl aš frakcijos vardu prašau, prieš pradedant svarstyti Seimo Pirmininko atsistatydinimo klausimą, surengti specialų Seniūnų sueigos uždarą pasitarimą, kuriame galėtume iš tikrųjų išgirsti visas šio sprendimo aplinkybes. Jeigu paaiškėtų, kad Seimo Pirmininkas tokius pareiškimus daro patirdamas didelį spaudimą, mūsų įsitikinimu, tai yra labai aiškus antikonstitucinis veiksmas. Todėl, prieš pradedant svarstyti šį klausimą, aš siūlau numatyti Seimo posėdžio specialią pertrauką, sušaukti Seniūnų sueigą ir Seniūnų sueigos uždarame posėdyje mes norėtume išgirsti visas aplinkybes.
     PIRMININKAS. Dėkoju A. Kubiliui. Noriu nuraminti, Seimo Pirmininkas yra salėje, manau, šiuos klausimus galėsite užduoti, kai svarstysime...
     A. KUBILIUS (TS-LKDF). Aš paprašiau...
     PIRMININKAS. Kai svarstysime šį darbotvarkės klausimą. Elementariai paskaitykite Statutą, kas gali sušaukti neeilinius dalykus. Tai gali padaryti Seniūnų sueiga arba Seimo Pirmininkas, todėl nesileiskime į diskusijas. P. Gražulis.
     P. GRAŽULIS (TTF). Man labai keista konservatorių pozicija. Tai jiems Darbo partija yra tiesiog valstybės priešas, tai dabar jie staiga susirūpino partijos vidaus reikalais. Tiesiog kiekvieną kartą įžvelgia kokį nors pavojų valstybei, kiekvienu klausimu - puola rusai, gelbėkime Lietuvą! Nesuprantu aš konservatorių. Jie niekaip kitaip nežvelgia nė į vieną procesą, kaip rusai puola, Lietuva pavojuje, ir viskas.
     PIRMININKAS. Specialiai A. Kubiliui Statuto 35 straipsnio 2 dalis: "Neeiliniai Seniūnų sueigos posėdžiai šaukiami Seimo Pirmininko, Seimo valdybos, Seniūnų sueigos seniūno arba ne mažiau kaip 1/3 Seniūnų sueigos narių reikalavimu." (Balsai salėje) Gerbiamieji kolegos, ar?.. Bet jeigu jūs kalbėsite ne dėl vedimo tvarkos, nutrauksiu.
     A. KUBILIUS (TS-LKDF). Gerbiamieji kolegos, čia skamba kažkokios pašaipos nuotaikos, aš manau, mes iš tikrųjų turime labai aiškiai suvokti, kad kalbame apie vieną iš svarbiausių institucijų, Seimą, Seimo vadovą, kuris yra vienas iš valstybės vadovų. Jeigu jo pasikeitimas yra sąlygojamas kokių nors, kad ir partijos vidaus spaudimo reikalų, tai nėra vien partijos vidaus reikalas. Tai yra valstybės reikalas. Todėl, gerbiamasis posėdžio pirmininke, aš raginu jus, kaip posėdžio pirmininką, rasti būdą, kaip atsižvelgti į mūsų frakcijos visiškai teisėtą reikalavimą šitos procedūros svarstymo pradžioje surengti specialų posėdį, kuriame galėtume išgirsti visas aplinkybes. Tai būtų daroma uždaru režimu. Jeigu nenorite Seniūnų sueigos, tada mes pasiūlysime rengti uždarą Seimo posėdį.
     PIRMININKAS. Jūs turite tokią teisę. Gal jūsų reikalavimai ir teisėti, bet ne statutiniai. Gerbiamieji kolegos, balsuojame už darbotvarkę.
    Už - 91, prieš - 7, susilaikė 22. Darbotvarkei pritarta.

10.08 val.
    Maisto įstatymo 2, 9, 11 straipsnių pakeitimo ir papildymo įstatymo projektas Nr. XIIP-594(3) (priėmimas)

    Svarstome darbotvarkės 1 klausimą - Maisto įstatymo 2, 9, 11 straipsnių pakeitimo ir papildymo įstatymo projektą. Priėmimo stadija. Kviečiu į tribūną V. Filipovičienę.
     V. FILIPOVIČIENĖ (DPF). Ačiū, gerbiamasis posėdžio pirmininke. Sveikatos reikalų komitetas apsvarstė įstatymo projektą Nr. XIIP-594. Po svarstymo gavo Teisės departamento pastabas, į kurias atsižvelgė, ir pataisė šį įstatymą. Prašome priimti.
     PIRMININKAS. Dėkojame. Gerbiamieji kolegos, priėmimas pastraipsniui.
    1 straipsnis. Teisės departamento pastaba, jai pritarta. Ar galime bendru sutarimu pritarti? Pritariame. 2 straipsnis. Yra Teisės departamento dvi pastabos, joms pritarta. Ar galime bendru sutarimu pritarti? Priimtas.
    3 straipsnis. Pastabų nėra. Ar galime priimti? Priimtas. 4 straipsnis. Pastabų nėra. Galime priimti? Priimtas.
    Balsuojame dėl viso įstatymo. Atsiprašau, R. J. Dagys nori kalbėti prieš. Dėl viso įstatymo jūs norite?
     R. J. DAGYS (TS-LKDF). Taip.
     PIRMININKAS. Prašau.
     R. J. DAGYS (TS-LKDF). Gerbiamieji kolegos, aš manau, kad mes darome tam tikrą klaidą darydami intervenciją į sritį, kuri nustato, kontroliuoja įvairių produktų kokybę. Europos Sąjungoje yra galiojanti bendra tvarka, yra akredituotos laboratorijos, kurios tą gali daryti. Dabar mes atsidursime keistoje situacijoje, ir tos akredituotos laboratorijos, galinčios tirti ir nustatyti kokybę visoje Europos Sąjungos erdvėje, staiga Lietuvos erdvėje to negalės daryti. Tai tikrai mes šito klausimo neišsprendėme, todėl aš siūlau nepritarti šiam įstatymo projektui. Nes mes komplikuojame situaciją, neabejotinai, įtraukdami tas laboratorijas teistis įvairiuose teismuose, įskaitant ir Europos Sąjungos. Tai tikrai neapgalvotas žingsnis neišsprendus visų teisinių dalykų.
     PIRMININKAS. Ačiū. Už kalbės D. Mikutienė. (Balsai salėje) Minutėlę, tuo įjungsiu. Prašau.
     D. MIKUTIENĖ (DPF). Gerbiamieji kolegos, šis įstatymo projektas komitete buvo išsamiai išdiskutuotas su visomis atsakingomis institucijomis, kurios kontroliuoja šią sritį. Noriu pabrėžti, kad iš tiesų visi klausimai tikrai yra suderinti ir laiku, jie visi yra tikrai tinkami. Prašyčiau pritarti.
     PIRMININKAS. Gerbiamieji kolegos, balsuojame. Atsiprašau, paskubėjau. Prieš kalbės A. Matulas.
     A. MATULAS (TS-LKDF). Kolegos, aš noriu pakartoti, ką sakiau ir svarstymo metu, kad visiškai neaišku, dėl ko iš gerai dirbančių visuomenės sveikatos centrų, kurie turi ir laboratorijas, ir turi parengtus specialistus, perimamos tos funkcijos į kitą tarnybą. Vadinasi, žmonės bus atleidžiami, gal jie bus priimti, gal ne, bet bus papildomų išlaidų. Kitus argumentus išsakė kolega R. J. Dagys. Visiškai nematau logikos, dėl ko tą įstatymą reikėtų priimti, todėl aš balsuodamas susilaikysiu. Nieko neturiu prieš Maisto ir veterinarijos tarnybą, bet tai daroma visiškai be reikalo.
     PIRMININKAS. Už kalbės V. M. Čigriejienė.
     V. M. ČIGRIEJIENĖ (TS-LKDF). Gerbiamieji kolegos, mano nuomonė bus tokia kaip Sveikatos reikalų komiteto pirmininkės, nes šis klausimas tikrai buvo diskutuotas gana ilgai ir vienoje kadencijoje, ir kitoje. Ir visos institucijos buvo surinktos į komitetą, atėjo ir bendru sutarimu Sveikatos reikalų komitetas pritarė šiai idėjai. Ir dabar kažkodėl pasisako prieš. Tai man keista. Aš siūlyčiau visiems Seimo nariams balsuoti už šitą įstatymo projektą.
     PIRMININKAS. Dėkoju Vidai Marijai. J. Razma - už.
     J. RAZMA (TS-LKDF). Gerbiamieji kolegos, aš manau, kad čia teikiamas visiškai geras sprendimas, kurį aš matau kaip tąsą tos buvusios biurokratijos saulėlydžio politikos, kuri buvo ir esant ankstesnei Vyriausybei. Iš tikrųjų, manau, bus galima sutaupyti šiek tiek valstybės lėšų. O Veterinarijos tarnyba tikrai turi puikias laboratorijas, ir tą papildomą mineralinio vandens kokybės kontrolės funkciją tikrai galės efektyviai atlikti. Aš raginu pritarti teikiamam projektui.
     PIRMININKAS. Ačiū. Gerbiamieji kolegos, dabar jau tikrai galime balsuoti. Balsavimas. Kas pritaria Maisto įstatymo kai kurių straipsnių pakeitimui, balsuoja už, kas turi kitokią nuomonę, susilaiko arba balsuoja prieš.

    Šio įstatymo priėmimas

    Už balsavo 96, prieš - 1, susilaikė 18. Maisto įstatymo 2, 9, 11 straipsnių pakeitimo ir papildymo įstatymas priimtas. (Gongas)

10.14 val.
    Visuomenės sveikatos priežiūros įstatymo 15 straipsnio pakeitimo įstatymo projektas Nr. XIIP-595(2) (priėmimas)

    Svarstome Visuomenės sveikatos priežiūros įstatymo 15 straipsnio pakeitimo įstatymo projektą. Šis projektas yra lydintysis. Į tribūną kviečiu V. Filipovičienę.
     V. FILIPOVIČIENĖ (DPF). Gerbiamieji kolegos, Sveikatos reikalų komitetas apsvarstė Lietuvos Respublikos visuomenės sveikatos priežiūros įstatymo 15 straipsnio pakeitimo įstatymo projektą Nr. XIIP-595. Po svarstymo jokių pasiūlymų ir pastabų nėra gauta. Prašau pritarti.
     PIRMININKAS. Dėkoju. Gerbiamieji kolegos, yra tik du straipsniai, pastabų nebuvo. Ar galime pritarti 1 straipsniui? Bendru sutarimu pritarta. 2 straipsniui galime pritarti? Bendru sutarimu pritarta.
    Norinčių kalbėti nėra. Balsuojame. Vyksta balsavimas.

    Šio įstatymo priėmimas

    Už balsavo 97, prieš - 1, susilaikė 16. Visuomenės sveikatos priežiūros įstatymo 15 straipsnio pakeitimo įstatymas. (Gongas)

10.16 val.
    Seimo nutarimo "Dėl Vytauto Gapšio atleidimo iš Lietuvos Respublikos Seimo Pirmininko pirmojo pavaduotojo pareigų" projektas Nr. XIIP-1057 (pateikimas, svarstymas ir priėmimas)

    Svarstome Seimo nutarimo "Dėl V. Gapšio atleidimo iš Lietuvos Respublikos Seimo Pirmininko pirmojo pavaduotojo pareigų" projektą. Pranešėjas - Seimo Pirmininkas V. Gedvilas.
     V. GEDVILAS. Laba diena, gerbiamieji kolegos, jūs nutarimo projektą turite, tai yra trys straipsniai. Seimo Pirmininko pirmasis pavaduotojas prašo atleisti iš pavaduotojo pareigų. Kviečiu visus pritarti.
     PIRMININKAS. Gerbiamasis Pirmininke, jūsų nori paklausti penki Seimo nariai. Pirmasis klausia K. Masiulis. Prašau.
     K. MASIULIS (TS-LKDF). Ačiū. Gerbiamasis, na, dar kelios minutės, Seimo Pirmininke. Aš noriu jūsų pasiteirauti, aš skaičiau V. Gapšio pareiškimą, kad jis kaip jaunas, demokratiškas ir civilizuotas žmogus dėl Darbo partijos bylos traukiasi. Tai noriu jūsų paklausti, nuo kada jis jaunas, civilizuotas ir demokratiškas? Nes anksčiau jis nesitraukė, ta byla yra ne šiandien atsiradusi. Tai nuo šiandien jis pasidaro jaunas, civilizuotas ir demokratiškas?
     V. GEDVILAS. Aišku, aš pavydžiu jam jo jaunystės. Tiesiog taip nusprendė, toks jo apsisprendimas. Aš nenorėčiau komentuoti.
     PIRMININKAS. Gerbiamieji kolegos, aš labai norėčiau, kad jūs klaustumėte Seimo Pirmininko. V. Gapšys turės progą ateiti į tribūną, ir jūs užduosite klausimus jam. A. Mazuronis klausia.
     A. MAZURONIS (TTF). Labai dėkui. Gerbiamasis Pirmininke, jums teko su V. Gapšiu garbė ir malonumas dirbti turbūt jau devynis mėnesius, dešimtas mėnuo eina. Sakykite, čia mūsų visuomenėje yra labai plačiai iškeliami politikams kvalifikacijos reikalavimai, kaip kalbų mokėjimas, gebėjimas komunikuoti, bendrauti, būtent V. Gapšio, kiek žinau, atsakomybės sritis buvo darbotvarkių rengimas. Sakykite, kaip jūs vertinate jo kvalifikacinius gebėjimus? Kaip jis atliko darbą, turbūt galėtumėte įvertinti? Ar daug Seime yra iš tiesų tokių jaunų demokratiškų ir gabių žmonių, kurie galėtų bent jau panašiai atlikti panašaus pobūdžio darbus? Ar jūs manote, kad teisinis pagrindas, nepaisant visų etinių dalykų, yra, buvo V. Gapšiui šiandien trauktis ir toliau neiti pareigų, ar vis dėlto čia yra labiau kokie kiti dalykai?
     V. GEDVILAS. Taip, mes beveik vienus metus su Vytautu kartu dirbome. Jis buvo mano pirmasis pavaduotojas. Dirbome gana gražiai, darniai, jokių priekaištų aš jam neturiu. Jis puikiai atliko savo pareigas. Jis yra puikus parlamento narys ir jo puikus kalbų mokėjimas, kaip jūs sakėte. Aš negaliu nieko blogo apie Vytautą pasakyti. Jis puikiai atliko savo pareigas. Jeigu žmogus šiandien turi tokį norą ir yra tam tikros aplinkybės, jis šiandien tą nori įgyvendinti.
     PIRMININKAS. Klausia V. A. Matulevičius.
     V. A. MATULEVIČIUS (DKF). Gerbiamasis Pirmininke, ar jūs nemanote, kad apskritai V. Gapšio paskyrimas į šitas aukštas pareigas, kol nėra galutinio teismo sprendimo, buvo Seimo valdančiosios daugumos klaida? Ačiū.
     V. GEDVILAS. Ne, aš nemanau, kad tai buvo klaida. Galioja nekaltumo prezumpcija. Kol nėra galutinio teismų sprendimo, aš nemanau, kad žmogų iš karto reikia nuteisti. Aš manau, kad dėl to mes su etika tikrai neprasilenkėme ir viskas buvo gerai padaryta. Tuo labiau kad jis savo pareigas puikiai atliko, nebuvo jam jokių pretenzijų. Dabartiniu metu, aišku, kol nesibaigs ikiteisminiai tyrimai, jis turi dar galimybę gintis. Aš manau, kad jam bus daugiau laisvo laiko, jis tai ir darys. Šiaip aš manau, kad viskas buvo etiška. Gerbiamasis A. Valinskas kažkada irgi buvo teistas ir buvo Seimo Pirmininkas. Aš tik nenorėčiau pavardžių vardyti. Yra ir daugiau tokių atvejų, kai buvo ir Seimo nariai, ir ėjo labai svarbias pareigas. Tiesiog nenorėčiau leistis moralizuoti nieko iš čia esančių, nors galėčiau pateikti labai daug pavyzdžių.
     PIRMININKAS. Klausia A. Dumčius.
     A. DUMČIUS (TS-LKDF). Gerbiamasis pranešėjau, taigi mes esame čia visi politikai, jūs taip pat. Taip pat esate labai įtakingas asmuo ir savo partijoje, ir frakcijoje, ir t. t. Aš anksčiau kalbėdamas su jūsų nariais klausdavau: jeigu vyksta daug metų ikiteisminis tyrimas, ir visiems buvo aišku, kad jis baigsis taip, kaip dabar baigėsi, ar nereikėjo iš anksto nesiūlyti V. Gapšio į šitas pareigas?
     V. GEDVILAS. Gerbiamasis Arimantai, aš į tą klausimą jau atsakiau ir nenorėčiau dar kartą kartotis.
     PIRMININKAS. V. Aleknaitė-Abramikienė.
     V. ALEKNAITĖ-ABRAMIKIENĖ (TS-LKDF). Ačiū, pirmininke. Gerbiamasis Seimo Pirmininke, vakar vakare visa Lietuva pamatė, kad Darbo partijos politikai nėra savarankiški ir kad juos valdo kažkokia šešėlinė paralelinė struktūra. Galbūt vienas asmuo, galbūt ta struktūra yra netgi nusikalstama. Sakykite, ar jūs išdrįsite įvardyti, kokį įsakymą, kokią užduotį jūs atsisakėte vykdyti, kad jūs staiga tapote pašalintas iš savo posto, ir galimai kokią užduotį ar uždavinį sutiks vykdyti tas žmogus, kurį šešėlinė struktūra pasiūlys naujuoju Seimo Pirmininku? Ar jūs kada nors išdrįsite tai įvardyti?
     V. GEDVILAS. Tikrai man niekas jokio spaudimo nedarė. Dabar klausimas yra apie V. Gapšio atleidimą. Tai nieko bendro neturi su šituo nutarimo projektu. Tiesiog kai bus mano klausimas, aš pasistengsiu tada atsakyti į man užduodamus klausimus. Dabar mes kalbame apie šitą nutarimą.
     PIRMININKAS. Dėkojame, Pirmininke. Norėčiau pakviesti į tribūną V. Gapšį.
     V. GAPŠYS (DPF). Gerbiamieji Seimo nariai, pirmiausia noriu padėkoti V. Gedvilui, kuris man buvo patikėjęs šitas svarbias pareigas, kurias aš galėjau užimti ir dirbti labai šaunioje komandoje. Noriu padėkoti valdybai, su kuria teko praleisti ne vieną posėdį ir priimti ne vieną svarbų sprendimą. Žinoma, dėkoju visam Seimui. Pristatydavau darbotvarkes ir mes, manau, konstruktyviai tai įgyvendindavome, priimdavome jas, padiskutuodavome ir judėdavome Seimo klausimais. Seimo darbas buvo stabilus. Už tai jums visiems dėkoju. Ačiū visiems, kurie manim pasitikėjo, kad galėjau užimti šias pareigas ir dirbti kartu eidamas šias pareigas.
    Bet gyvenimas tęsiasi. Politiniai sprendimai yra politiniai sprendimai. Toliau dirbu Seime, dirbsiu daugiau komitete, turėsiu galimybę daugiau laiko ten atsiduoti, nes komiteto, kuriame esu, narių skaičius yra labai mažas. Manau, kad tikrai atsiras darbų, kuriuos dar kartu įgyvendinsime. Ačiū už pasitikėjimą ir kviečiu palaikyti mano sprendimą.
     PIRMININKAS. Jūsų nori paklausti V. Uspaskichas. Ne, jau nenori. Daugiau norinčių klausti nėra. Dėkojame.
    Gerbiamieji kolegos, ar bus norinčių kalbėti? Vienas - už, vienas - prieš dėl nutarimo.
    Kolegos, pagal mūsų Statutą turi būti diskusija. Ar kas nors... Minutėlę, tuoj. Gerbiamieji kolegos, aš irgi norėjau padaryti tą pačią klaidą. Pagal Statutą yra šiek tiek kitokia tvarka. Dabar yra diskusija. Kas norėtų dalyvauti diskusijoje?
    K. Masiulis nori dalyvauti diskusijoje. Prašau.
     K. MASIULIS (TS-LKDF). Laba diena, gerbiamieji kolegos. V. Gapšys iš tikro yra jaunas ir, pasakyčiau, gabus žmogus. Jeigu reikėtų vertinti jo dalykines savybes, įvertinčiau labai aukštai. Dalykines savybes. Bet užimant aukštą postą vien dalykinių savybių tikrai neužtenka. Reikia ir tam tikrų moralinių savybių, ir tam tikros švarios reputacijos. Dėl to tikrai ne viskas yra gerai.
    Aš noriu pavardyti tiktai kai kuriuos momentus. Darbo partijos juodosios buhalterijos byla. V. Gapšys tikrai nieko nesigailėjo, niekaip nebendradarbiavo su teisėsauga. Atvirkščiai - kartu su kitais Darbo partijos juodosios buhalterijos veikėjais visaip bandė išsisukti, dangstyti vienas kitą ir, aišku, dėl to pelnė V. Uspaskicho pagarbą, tačiau mano akyse ir tų žmonių, kurie norėtų švarios politikos, švarių partijų akyse pelno nepagarbą. Čia yra vienas aspektas. Juodoji buhalterija šitoje partijoje... O man ją teko sklaidyti, nes V. Uspaskichas pasistengė tą juodąją buhalteriją įkišti mums į rankas komisijoje, yra daugybė pavardžių, ne vieno V. Gapšio.
    Antras dalykas. Šita byla jau apsvarstyta, jau yra teismo nuosprendis. Dabar jis yra apskųstas, tačiau iki šiol V. Gapšys neigė kaltinimus ir nesitraukė iš posto. Kas atsitiko, kad staiga jis ėmė ir pasakė, kad civilizuotas politikas turėtų pasitraukti? Su tuo visiškai sutinku. Kaip civilizuotam politikui reikėjo jau seniai tai padaryti. Kas atsitiko?
    Atsitiko kelios aplinkybės. Pirma aplinkybė - V. Uspaskichas prieš porą dienų ar gal netgi vakar grįžo iš Maskvos. Kai kas gali sakyti - sutapimas, o man tai eilinis virsmas. Aš visą laiką pastebiu, kai tik V. Uspaskichas grįžta iš Maskvos, vyksta kokie nors pasikeitimai. Iki to laiko mes turėjome šitą V. Gapšio atstatydinimą svarstyti jau praėjusį antradienį. Manau, kad visiškai neteisėtai buvo tas klausimas iš darbotvarkės išbrauktas laukiant, kol patronas sugrįš iš Maskvos. Patronas sugrįžo iš Maskvos ir nurodė komandas. Čia mano versija, aš turiu teisę taip manyti. Ir štai staiga patronui sugrįžus V. Gapšys praregi, jis tampa civilizuotu, jaunu ir demokratišku žmogumi ir atsistatydina. Paskui matome dar įdomesnių viražų - seka ir Seimo Pirmininko atsistatydinimas. Paskui Seimo Pirmininkas sako, kad ne, jis neatsistatydina, bet V. Uspaskichas išeina iš kabineto ir sako: jis atsistatydins. Ir iš tikro tada jis atsistatydina. Štai, matome, kaip yra valdoma šitoje partijoje personalo struktūra, kaip yra valdomi žmonės.
    Dabar mes turėsime greičiausiai rinkti kitą Seimo Pirmininką ir vėl iš tos pačios partijos. Aš daugiau nenorėsiu kalbėti, iš karto pareiškiu savo nuomonę. Jeigu reikėtų man pasirinkti iš šitos Darbo partijos, aš nematau nė vieno žmogaus, už kurį aš norėčiau balsuoti. Nė vieno žmogaus, kuris kritikavo savo toje byloje skęstančius vadovus. Nė vieno! Jeigu atsirastų bent vienas toks žmogus, aš iš karto sakyčiau: jisai, ko gero, turi teisę atstovauti parlamentui ir gauti pasitikėjimo mandatą. Šita istorija susiūta visiškai nešvariais raudonais siūlais ir nėra čia nei demokratijos, nei civilizuotumo, nei atsakomybės, o yra tiesiog stumdomos figūros.
     PIRMININKAS. Dėkoju K. Masiuliui. Kviečiu R. Juknevičienę.
     R. JUKNEVIČIENĖ (TS-LKDF). Laba diena visiems! Spalio 2-oji galėtų būti paskelbta atmintina kaip traukimosi iš pareigų diena. Labai gerai, kad po mūsų ir Liberalų frakcijų pateiktos interpeliacijos, kurią turėjome svarstyti šiandien, įvykiai pasisuko būtent šia vaga. Tikrai džiaugiuosi dėl to, kad stipriai prisidėjome prie civilizuoto demokratinio proceso Lietuvoje, ir tai, ką dabar pagaliau svarstome, turėjo įvykti. Tačiau galėjo to visai ir nebūti, jeigu Darbo partija, socialdemokratai, būtų atsakingi politikai ir kai po rinkimų formavo koaliciją nebūtų į Seimo vadovybę siūlę teisiamų už neskaidrią veiklą žmonių. Mes tuomet tą sakėme, apie tai kalbėjo didžioji dalis Lietuvos, tačiau buvo nusispjauta į tokį, atrodo, visiškai paprastą, suprantamą moralinį principą. Juk šita struktūra, šita salė, mes, čia susirinkę, lyg ir turėtume būti pavyzdys ir kitoms institucijoms, ir visai valstybei. Todėl įtraukus į šitą procesą šiandien ir laiką gaištame, kai laukia daug svarbių klausimų, ir perturbacijos, perversmai, pokyčiai Seimo vadovybėje tikrai neprideda stabilumo.
    Ir dar vieną esminį dalyką noriu pasakyti. Labai tikiuosi, kad aš dar man likusiame gyvenime sulauksiu laiko, kai cinizmo politikoje faktiškai nebeliks. Aš manau, kad šiuo žingsniu, atsisakydami tokių žmonių Seimo vadovybėje, mes žengiame bent vieną žingsnį tuo keliu. Labai to visiems linkiu!
     PIRMININKAS. Dėkoju. Kviečiu V. Juozapaitį į tribūną.
     V. JUOZAPAITIS (TS-LKDF). Gerbiamasis posėdžio pirmininke, garbusis Seime! Išties ką nors naujo pridurti prie kolegų išsakytų argumentų lyg ir nebeturėčiau. Kita vertus, nutylėti tokia proga taip pat būtų klaida. Juolab kad mes čia visi esame ne asmeniškai kažkaip patekę, o atstovaujame savo rinkėjams, kuriems prieš patekdami į Seimą pateikėme savo nuveiktus darbus, pagal kuriuos jie ir pasirinko tuos, kurie jiems atstovaus.
    Iš tiesų jūs, garbioji nuo šiandien Darbo partijos frakcija, taip pat pateikėte savo darbus ir tikrai jus pasirinko rinkėjai, to niekas nekvestionuoja, tai yra pati aukščiausia demokratijos išraiška. Bet vis dėlto kiekvienas žmogus, turintis bent kokį nors minimalų išsilavinimą, baigęs, aš jau nebekalbu apie Lietuvos aukštąsias universitetines mokyklas, ir juolab turintis teisinį išsilavinimą, turbūt šalia žinių turėtų mokėti ir elementarius dalykus, kurių moko tėvai, mokykla ir šiaip visuomenė, kurioje mes visi gyvename. Šitie beveik kalendoriniai metai, trukę iki šios dienos, buvo neapsakomos įtampos ir nežaboto cinizmo pavyzdžių metai.
    Sudėtinga būtų dabar spręsti apie jus išrinkusių rinkėjų nuomonę, ar tikrai tie patys rinkėjai šiandien atiduotų už jus balsus. Šiandien Seimo Pirmininkas vis dar teikia savo pavaduotojo atsistatydinimą ir aš tai tikrai sveikinu. Ko gero, tai yra jeigu ne pirmas, tai tikrai labai retas atvejis, kai visa salė turbūt vieningai balsuos, ir aš nenoriu jūsų atkalbinėti to nedaryti. Kita vertus, aš savo bendravardį jaunąjį kolegą, kurį tikrai gerbiu kaip specialistą, noriu paraginti ilgame politiniame gyvenime elgtis šiek tiek drąsiau ir aktyviau, kaip derėtų tai moralės ir padorumo principais gyvenančiam žmogui.
    Kita vertus, kad tai buvo spaudimas ir neabejotina Socialdemokratų partijos veiklos pergalė, demonstruoja tas staigumas, juolab kad ponas V. Gapšys įnirtingai kelis mėnesius neigė savo pasitraukimo galimybę ir iš tiesų rodė tokį užsispyrimą. Vakar vakare visa tai subliūško. Tai dar kartą parodė, kad ši partija tikrai yra pavyzdys bet kokiai karinei struktūrai, kur civilizacijos ir demokratijos principų, ko gero, nelabai yra paisoma, nes ten vyrauja viena nuomonė ir vienas įsakymas.
    Taigi kviečiu kolegas šiek tiek pamąstyti, nes gyvenimas nesibaigia, kviečiu ir toliau atstovauti ne tik savo siauros partijos interesams, bet ir visos Lietuvos, netgi ir tų, kurie už jus nebalsavo, interesams. Priesaika suponuoja jūsų tarnystę ne tik už jus balsavusiems, bet ir be jokios išimties visiems Lietuvos piliečiams. Linkiu sėkmės ateityje gerbiamajam V. Gapšiui ir linkiu sėkmės gerbiamajam Seimui!
     PIRMININKAS. Dėkoju, Vytautai.
    Gerbiamieji kolegos, procedūrinio balsavimo po svarstymo nėra. Per šoninį mikrofoną V. Uspaskichas.
     V. USPASKICH (DPF). Ačiū, gerbiamasis pirmininke. Tiesiog reaguodamas į kalbėjusius noriu pasakyti, kad ir V. Gedvilas, ir V. Gapšys, priimdami tokį sprendimą, tikrai parodė komandinį supratimą ir žaidimą. Tai vienas dalykas.
    Kitas dalykas dėl L. Graužinienės. Žinote, kai Loreta buvo siūloma į Audito komitetą, jos kandidatūra buvo derinama su konservatoriais. Jie iš mūsų partijos norėjo matyti tik ją vienintelę, einančią šias pareigas, nes vertino ją kaip patikimą, sąžiningą, drausmingą ir atsakingą politikę. Ko aš noriu palinkėti? Kad L. Graužinienė šiek tiek imtų pavyzdį iš I. Degutienės Seimo valdymo, nes iš tikrųjų tada Seime bus daug geriau, negu dabar piešiamas kažkoks paveikslas. Palinkėčiau iš tikrųjų imti pavyzdį iš gerų, sąžiningų politikų, tokių kaip I. Degutienė, koks buvo Č. Juršėnas, ir vadovauti Seimui. Atmeskite visas spekuliacijas ir nevažiuokite į Stokholmą instrukcijos, kaip valdyti šalį.
     PIRMININKAS. Dėkoju, bet mes dar nesvarstome L. Graužinienės klausimų.
    Gerbiamieji kolegos, priėmimas pastraipsniui. Dėl 1 straipsnio pastabų nėra? Galime priimti bendru sutarimu? Priimta. Dėl 2 straipsnio pastabų nėra? Galime priimti. Priimta. 3 straipsnis. Pastabų nėra. Nėra. Priimta.
    Minutėlę. Prieš motyvus aš dar noriu priminti Statuto 218 straipsnį "Pareigūnų atleidimo procedūra". Sprendimas dėl Seimo pareigūno ar valstybės institucijų vadovo atleidimo kitais pagrindais, kai nėra apkaltos, vyksta atviru balsavimu, Seimo posėdyje dalyvaujančių Seimo narių balsų dauguma.
    Už nori kalbėti A. Mazuronis.
     A. MAZURONIS (TTF). Labai dėkui, gerbiamieji kolegos. Iš tiesų neplanavau šio klausimo labai stipriai politikuoti, bet vis dėlto negaliu susilaikyti išklausęs prieš tai buvusių kalbų. Žinote, paklausius kai kurių garbingų konservatorių pasisakymų, vis dėlto peršasi viena vienintelė mintis į galvą, kad, matyt, po Seimo rinkimų išrinktų žmonių į Seimą būtų privaloma medicininė patikra. Ir medicininė patikra ne bet kokio medicinos specialisto, bet bent jau psichiatro. Nežinau, kaip dėl kitų ligų, kurių, matyt, konservatorių frakcijoje būtų aptikta pakankamai daug, bet vieną - asmenybės susidvejinimą - aš labai stipriai įžvelgiu.
    Po čia šiandien skambėjusių kalbų aš iš viso nieko nesuprantu. Tai jiems praeitą kadenciją Darbo partija tiko, kai kvietė į valdančiąją daugumą. Dabar lyg ir netinka, esant toms pačioms aplinkybėms. Tai jiems V. Gapšys netiko kurį laiką, tai dabar, kaip suprantu iš kalbų, kaip ir tiktų V. Gapšys, reikėtų palikti. Tai jiems V. Gedvilas netiko, tai V. Gedvilas tinka, tai praeitą kadenciją L. Graužinienė tiko, dabar vėl netinka. Gerbiamieji, ar jūs neįžvelgiate akivaizdžių psichinės ligos - asmenybės susidvejinimo simptomų? Tai yra jums akivaizdžiai būdinga. Gerbiamieji, savo noru nueikite pasitikrinti...
     PIRMININKAS. Gerbiamieji kolegos, aš noriu paprašyti, nereikia įžeidinėti, kalbėkime apie nutarimo projektą.
     A. MAZURONIS (TTF). Labai dėkui, gerbiamasis posėdžio pirmininke, aš tikrai neįžeidinėju, aš tik diagnozavau medicininiais terminais.
     PIRMININKAS. Negalima diagnozuoti, čia ne konsiliumas.
     A. MAZURONIS (TTF). Gerai, aš kalbėsiu apie V. Gapšį. Iš tiesų labai gaila, kad toks jaunas, demokratiškas, kaip vienas buvęs profesorius minėjo, ir perspektyvus žmogus šiandien yra priverstas pasitraukti. Aš tikiu, kad tas pasitraukimas yra laikinas, kad jis tikrai sugrįš, galbūt net į aukštesnes pozicijas.
    Dėl kvalifikacinių reikalavimų, dėl kokių nors dalykinių savybių niekas akivaizdžiai neturi visiškai jokių priekaištų. Jeigu kalbėtume apie tuos priekaištus, kurie jam yra žeriami, tai, žinote, vėlgi asmenybės susidvejinimas. Gerbiamieji kolegos, žmoną mušti ar kitokius dalykus daryti galima, o kai čia teismų dar neįrodyti įvairiausi dalykai, tai negalima. Vytautai, aš tau tik noriu šiandien vieno dalyko palinkėti, tai sėkmingo sugrįžimo artimiausiu metu. Tikiu, kad tas šiandieninis tavo išėjimas yra tik laikinas.
     PIRMININKAS. Gerbiamieji stovintieji, per šoninį mikrofoną replikos bus tik po balsavimo. Prieš kalba P. Gražulis.
     P. GRAŽULIS (TTF). Gerbiamieji Seimo nariai, ir aš gal būčiau nekalbėjęs, ir galbūt tikrai, kadangi partijos apsisprendimas, būčiau balsavęs už V. Gapšio atstatydinimą, bet šiandie konservatorių kalbos, tos veidmainiškos kalbos, mane, be abejonės, privertė elgtis kitaip, pasisakyti prieš. Ponai konservatoriai, jūs prisiminkite praeitą kadenciją, kai teismo jau nuteistą poną A. Valinską Seimo Pirmininku paskyrėte. Jūs prisiminkite, kad su ponu A. Zuoku, kuriuo gąsdinote Lietuvą ir vadinote "abonentu", teisingai, jau teistu, tik už gerus darbus, jūs buvote daugumoje ir iš jo partijos taip pat buvo deleguoti žmonės į atsakingas pareigas. Jums viskas galima, o kitiems nieko negalima. Aš kartoju dar vieną mintį, jūs kito akyje įžvelgiate krislą, o savo akyje, savo veiksmuose, jūs nematote rąsto. Aš jums sakau, jūs pabaltinti karstai, o viduj dvokiantys lavonai. (Balsai salėje) Jūs... Tai evangelinė mintis. Jūs, krikščionys demokratai, neturėtumėte šitaip elgtis! Kur jūsų bent elementariausia sąžinė, kaip jūs galite teisti kitus, kai patys esate labiausiai teisti už savo visus padarytus darbus valstybei ir Lietuvai?! Turėtų būti gėda, jūs turėtumėte tylėti, o ne čia imti ir moralizuoti, kai patys esate moralizuojami!
     PIRMININKAS. Dėkoju. Petrai, nereikia šaukti į mikrofoną, galima normaliai kalbėti. J. Razma kalba už.
     J. RAZMA (TS-LKDF). Gerbiamieji kolegos, kai buvo formuojama Seimo kadencijos pradžioje Seimo vadovybė, mes jau tada sakėme, kad vakarietiškos demokratijos šalyje, kokia, matyt, laikome Lietuvą, neturėtų būti Seimo vadovybėje įtariamųjų, o tuo labiau apkaltinamojo nuosprendžio baudžiamojoje byloje sulaukusių asmenų. Jeigu mūsų balsas tuomet būtų buvęs išgirstas, jeigu socialdemokratai būtų tuomet labiau paisę moralios politikos principų, šiandien mes neturėtume tų problemų, to nereikalingo svarstymo, kuris, pasakykime, yra šiaip jau neatsiradęs dėl V. Gapšio susipratimo ir jo pareiškimo.
    Pirmas dalykas, šiandien turėjo būti mūsų inicijuota su Liberalų sąjūdžiu interpeliacija. Šis faktas ir turbūt žinojimas, kad socialdemokratai taip pat krypsta į interpeliacijos palaikymą, ir lėmė tariamą V. Gapšio principingumą. Iš tikrųjų nenorint čia tapti pralaimėtoju, atstatydintu per interpeliaciją, patogiau yra būti pasitraukusiam savo pareiškimo pagrindu. Tai mes įvertinkime dalykus, kaip jie atrodo iš tikrųjų. Tai vis tiek yra geriau, negu kad būtų likę, kaip buvę. Tačiau, matant tas visas aplinkybes, kaip atsiranda tie V. Gapšio, V. Gedvilo pareiškimai, vis dėlto lieka neišspręstas esminis klausimas - Darbo partijos su nuteistais baudžiamojoje byloje lyderiais dalyvavimo valdančiojoje koalicijoje, matant, kad ir kas ten kur kokius postus užimtų, faktiškai tai partijai vadovauja ir viską diriguoja vienas dabar formaliai nesantis lyderiu asmuo. Vis dėlto socialdemokratai dar to esminio klausimo šiandien išspręsti nepajėgia.
     PIRMININKAS. Dėkoju. Už kalba E. Masiulis. Nematau jo. V. A. Matulevičius.
     V. A. MATULEVIČIUS (DKF). Ačiū. Aš manau, kad ši diskusija yra, atleiskite, bet protų jaukimo pavyzdys. Supainiojami kriterijai, supainiojami dėmenys vietomis. Problema yra ta, kad gerbiamasis V. Gapšys apskritai negalėjo kandidatuoti į Seimo vicepirmininkus, būdamas kaltinamuoju byloje dėl sukčiavimo. Tai čia yra pagrindinė problema. O dabar yra jam giedami ditirambai, giriamos jo dalykinės savybės. Iš tikrųjų jis, kaip politikas, yra profesionalus, kietas ir panašiai, bet negali valstybė nusileisti iki tokio lygio. Atsiprašau, ar Darbo partijoje nebuvo tokių, kurie nebūtų teisiamieji? Nereikia apsimesti, buvo problema, galų gale šiandien ją atėjo laikas išspręsti, ir viskas. Ačiū.
     PIRMININKAS. Dėkojame. Norinčių kalbėti daugiau nėra. Balsuojame dėl Seimo nutarimo "Dėl V. Gapšio atleidimo iš Lietuvos Respublikos Seimo Pirmininko pirmojo pavaduotojo pareigų".

    Šio nutarimo priėmimas

    Už balsavo 113, prieš nėra, susilaikė 7. Seimo nutarimas "Dėl V. Gapšio atleidimo iš Lietuvos Respublikos Seimo Pirmininko pirmojo pavaduotojo pareigų" priimtas. (Gongas)
    Gerbiamieji kolegos, pagal mūsų gražią tradiciją aš norėčiau pakviesti V. Gapšį ir įteikti gėlių. Vis tiek jis vadovavo Seimui, vadovavo Seniūnų sueigai, tą darbą atliko puikiai. (Plojimai)
     V. GAPŠYS (DPF). Tikrai nebesiplėsiu, dar kartą noriu padėkoti visiems Seimo nariams, su kuriais man teko susidurti einant šias pareigas. Liekame ir toliau kolegos, ir dar daug darbų priešaky. Ačiū jums. (Plojimai)
     PIRMININKAS. Kaip žadėjau, replikos po balsavimo. V. M. Čigriejienė.
     V. M. ČIGRIEJIENĖ (TS-LKDF). Ačiū, posėdžio pirmininke. Gerbiamieji Seimo nariai, kaip žinote, Seimas reitinguose apačioje. Iš šiandienos gerbiamojo A. Mazuronio ir P. Gražulio kalbų peršasi išvada.
    Gerbiamasis Andriau, aš apie tave tikrai galvojau geriau. Kad statybos inžineriją baigęs Gedimino universitete gali visai mūsų frakcijai nustatyti psichiatrinę diagnozę, tai yra "sveikintinas" dalykas. Tikrai taip įžūliai kalbėti tokiam perspektyviam žmogui nevertėtų.
    Mielasis Petrai, pasijautei kaip bažnyčioje būdamas kunigu ir moralizuoji. Nedaryk šito. (Balsai salėje) Na, ką čia šneki? Visą laiką tą patį. Na, negalima šitaip kalbėti su žmonėmis. Juk esi Seime, Lietuvos veidas. "Už Lietuvą, vyrai!", ar ne? Tai už Lietuvą. Taip, už Lietuvą, matyti, kaip už Lietuvą eini. Petrai, daryk išvadas. Ačiū.
     PIRMININKAS. Gerbiamieji kolegos, labai norėčiau paprašyti sumažinti kiekvienam garsą, galėsite kalbėti, bet nereikia vienam kito įžeidinėti. A. Anušauskas, kiek suprantu, jūs užleidote...
     A. ANUŠAUSKAS (TS-LKDF). Šiuo atveju siūlau atsisakyti tos isterijos, kurią kelia kolega, ir elgtis ne tik pagarbiai vienas kito atžvilgiu, bet ir tų žmonių, kurie girdi ir mato. Isteriški pareiškimai, įvairios diagnozės rodo tik jūsų pačių neįgalumą priimti normalius politinius sprendimus ir juos svarstyti ramiai.
     PIRMININKAS. P. Gražulis. Prašau ne...
     P. GRAŽULIS (TTF). Kadangi paminėtas mano vardas. Ponai konservatoriai, krikščionys demokratai, dar kartą į jus žiūrėdamas sakau: pažiūrėkite, nuo pat pirmos kalbos iki pat paskutinės buvo moralizavimas. Jūs pažiūrėkite nors kartą į save, į savo atliktus darbus, kai jūs buvote valdžioje. Kada jūs pažvelgsite į save? Eikite geriau į bažnyčią, klaupkitės ir melskitės už savo nuodėmes, o ne čia moralizuokite kitiems.
     PIRMININKAS. Ačiū, Petrai, kad trumpai kalbėjote. V. Uspaskichas.
     V. USPASKICH (DPF). Ačiū, pirmininke. Iš tikrųjų noriu pasakyti, kad teisingai pasakė kažkas iš konservatorių, kad reikia baigti tą isteriją ir eiti į priekį. Galima tikrai natūraliai įvardyti ir konservatorius, pilna kamerų, visi nori pasirodyti, jų toks darbas, viskas gerai, nėra jokios isterijos, opozicija dirba savo darbą, koalicija - savo. Norėčiau palinkėti konstruktyvaus Seimo posėdžio be jokios isterijos ir konservatoriai palaikys visą tą situaciją.

10.53 val.
    Informaciniai pranešimai

     PIRMININKAS. Dėkoju. Gerbiamieji kolegos, noriu perskaityti Seimo Pirmininkui V. Gedvilui skirtą pareiškimą. "Mes, žemiau pasirašę Lietuvos Respublikos Seimo seniūnų sueigos nariai, remdamiesi Seimo statuto 35 straipsnio 2 dalimi, reikalaujame sušaukti neeilinį Seimo seniūnų sueigos posėdį, kuriame būtų išklausytas Seimo Pirmininkas V. Gedvilas." Pasirašo 8 Seniūnų sueigos nariai. Jis tikrai bus sušauktas, jeigu bus poreikis, bet aš noriu perskaityti Statuto 35 straipsnio 2 dalies antrą sakinį, kad apie neeilinių posėdžių laiką, jų darbotvarkę Seniūnų sueigos nariams turi būti pranešta ne vėliau kaip prieš šešias valandas. Tai posėdis tikrai įvyks po šešių valandų.
    Dėl vedimo tvarkos. Prašom.
     A. KUBILIUS (TS-LKDF). Gerbiamasis posėdžio pirmininke, jūs iš tikrųjų esate ne tik posėdžio pirmininkas, bet šiomis aplinkybėmis turite ir labai atsakingą pareigą, esant tokiai situacijai, kokia yra dabar susiklosčiusi dėl kažkokių sunkiai suprantamų valdančiosios koalicijos reikalų, iš tiesų pasiūlyti Seimui teisingus sprendimus, nepaisant to, kas kokiame Statuto straipsnyje yra parašyta. Mano siūlymas, kadangi situacija... (Balsai salėje) Ar galima? Situacija yra neordinarinė, todėl yra 261 straipsnis, kuris leidžia posėdžio pirmininkui, pasinaudojant 261 straipsnio numatyta teise, pasiūlyti Seimui sprendimą. Aš siūlau: Seniūnų sueigos 8 nariai siūlo daryti neeilinį Seniūnų sueigos posėdį, kuriame būtų išklausytas Seimo Pirmininkas, jūs, remdamasis Statuto 261 straipsniu, galite pasiūlyti Seimui daryti posėdžio pertrauką, sušaukti Seniūnų sueigos posėdį ir išspręsti štai tą mūsų pageidavimą konstruktyviu sprendimu. Siūlau tokį sprendimą.
     PIRMININKAS. Dėkoju. Vadovaudamasis suteikta teise sakau, kad neeilinė Seniūnų sueiga, jeigu reikės, bus po to, kai Seimo Pirmininkas čia atsakys į visus klausimus viešai, prieš televizijos kameras ir nereikia daryti jokių uždarų posėdžių. Todėl svarstome 1-4 darbotvarkės klausimą - Seimo nutarimo "Dėl Lietuvos Respublikos Seimo Pirmininko atsistatydinimo" projektą. Pranešėjas - V. Gedvilas.

10.54 val.
    Seimo nutarimo "Dėl Lietuvos Respublikos Seimo Pirmininko atsistatydinimo" projektas Nr. XIIP-1058 (pateikimas ir svarstymas)

     V. GEDVILAS. Dar kartą laba diena visiems. Manau, kad situacijos nereikia dramatizuoti, aš esu priėmęs sprendimą po mūsų tarybos posėdžio. Manau, kad mes kartu atėjome dirbti su V. Gapšiu, mes buvome išrinkti ir noriu už tai padėkoti. Mano yra toks apsisprendimas ir aš norėčiau, kad nebūtų kokių nors ypatingų diskusijų, ypatingų aistrų. Niekas nesugrius, keičiasi Seimo pirmininkai ir Seimo darbas nuo to, taip sakant, nenukenčia. Aš manau, kad jūs visi esate verti Seimo Pirmininko, bet kuris iš jūsų galėtų būti Seimo Pirmininku. Tiesiog noriu paprašyti, kad jūs pritartumėte mano prašymui.
     PIRMININKAS. Dėkoju. Klausimams yra skirta 30 minučių. Pirmasis klausia V. A. Matulevičius.
     V. A. MATULEVIČIUS (DKF). Pone Pirmininke, jūs vis dėlto pagal Konstituciją esate antrasis pareigūnas valstybėje. Taip, pavaduojantis Prezidentą arba Prezidentę. Ir štai jūs staiga imate ir traukiatės iš šių pareigų. Kodėl? Jūs į šitą klausimą neatsakėte. Gal jums neleido dirbti, gal jums nurodinėjo, gal jus norėjo paversti marionete ir jūs galų gale nenorite su tuo sutikti? Jeigu jūs iš tikrųjų norite tapti tikru Seimo Pirmininku, tada pasakykite ir mes neleisime jūsų atleisti iš šių pareigų.
     V. GEDVILAS. Dėkoju. Kolega, aš tikrai noriu jūsų paprašyti, kad jūs mane atleistumėte iš šių pareigų. Niekam jokių pretenzijų aš neturiu ir nemanau... Aš dar nesu visiškai senas žmogus, iki pensijos dar toli, turiu tam tikrų savo asmeninių kitų planų, kur norėčiau, taip sakant, išreikšti savo visus sugebėjimus. Tiesiog manau, kad aš darau teisingą žingsnį, nes aš, dar kartą sakau, turiu tam tikrų asmeninių planų.
     PIRMININKAS. Klausia N. Puteikis.
     N. PUTEIKIS (TS-LKDF). Jūs, reaguodamas į merginos sudeginimą Dembavoje, kalbėjote apie mirties bausmės grąžinimą. Kaip jūs vertinate situaciją, ar neatsitiktų taip, kad žudikai būtų nubausti mirties bausme, o tie, kurie išleido 80 mln. Lt ir neįdiegė dviejose iš trijų mobiliojo ryšio kompanijose būtinos įrangos vietai nustatyti, toliau sau šypsotųsi ir toliau įsisavintų Europos Sąjungos lėšas niekieno netrukdomi?
     V. GEDVILAS. Aišku, aš blogai galvoju. Kai įvyko tas įvykis, kai sužinojau, kokios nužudymo aplinkybės, ir kai manęs paklausė, aišku, buvau piktas ir galbūt pasakiau, kad reikėtų grąžinti. Pagalvojus apie tai, ar grąžinti mirties bausmę... Manau, kad mes esame civilizuota demokratinė valstybė, esame Europos Sąjungos valstybė, ir manau, nė vienoje Europos Sąjungos valstybėje nėra įvesta mirties bausmė. Mes turėtume bandyti kitomis priemonėmis, prevencinėmis priemonėmis, bandyti apsisaugoti, turime ugdyti savo jaunimą, rūpintis jų užimtumu, sportu, kultūra, švietimu ir per tas sritis mes turime kelti savo žmonių moralinius dalykus. Tuo labiau tas klausimas šiandien nėra susijęs su mano pareiškimu.
     PIRMININKAS. R. Juknevičienė.
     R. JUKNEVIČIENĖ (TS-LKDF). Gerbiamasis Seimo Pirmininke, man visi šie pastarojo meto įvykiai ir veido išraiškos, ir tai, kas čia vyksta, labai panašu į perversmą, jeigu ne valstybėje, tai bent jau Seime. Ir tam, kad išsisklaidytų šitos abejonės, gal jūs galite dar likusiu savo autoritetu paveikti dabar pirmininkaujantį socialdemokratą A. Sysą ir vis dėlto susitikti su Seniūnų sueiga, pasišnekėti? Jeigu viskas gerai, jeigu neturite ko slėpti, jeigu nėra jokių problemų, pasišnekėkite tame uždarame posėdyje ir išsklaidysite įvairius nuogąstavimus. Dabar jūs tik dar labiau sukeliate. Kodėl taip elgiamasi? Ar čia jūsų nurodymu A. Sysas neleidžia su jumis susitikti?
     V. GEDVILAS. Na, gerbiamoji Rasa, tikrai tos aplinkybės, kurias jūs išdėstėte dabar, visiškai nelemia mano apsisprendimo. Tiesiog mes galime atvirai pakalbėti Seimo plenarinio posėdžio metu. Aš manau, kad kažkokio uždaro, slapto nieko daugiau jums nepasakysiu, ką sakau dabar čia, iš tribūnos. Tai yra mano apsisprendimas ir mano priimtas sprendimas. Aš šitą pareiškimą sąmoningai padariau. Aš nenorėčiau kalbėti apie kokias nors aplinkybes, kurios jums lyg ir būtų priimtinos. Tikrai aš padariau tą sprendimą, pasitariau su savo visais kolegomis, su savo partiečiais ir tą sąmoningai priėmiau. Niekas man jokio spaudimo nedarė.
     PIRMININKAS. Klausia A. Mazuronis.
     A. MAZURONIS (TTF). Labai dėkui, gerbiamasis pirmininke. Iš tiesų norėtųsi, išklausius šios dienos jūsų pareiškimą, padėkoti jums ir pasakyti, kad, mano nuomone ir visos mūsų frakcijos nuomone, jūs puikiai atlikote savo pareigas, puikiai vykdėte visa tai, ką turėjote vykdyti. Mes labai džiaugiamės dėl tų dešimt mėnesių, kurie buvo. Bet vis dėlto vienas dalykas mums visiems tuos dešimt mėnesių nedavė ramybės, tai yra Seimo krepšinio komanda nepaprastai jūsų pasiilgo, nes dėl užimtos dienotvarkė jūs rečiau lankydavotės treniruotėse. Sakykite, jeigu šiandien vis dėlto Seimas jus atleis, patenkins jūsų prašymą, ar krepšinio treniruotėse bus galima jus išvysti šiek tiek dažniau? Ar sugrįšite į Seimo krepšinio komandą?
     V. GEDVILAS. Andriau, labai geras klausimas. Aš laukiu tos minutės, kada galėsiu vėl su jumis susitikti ir vėl lieti prakaitą krepšinio aikštelėje po darbo vakarais. Ačiū už gerus žodžius.
     PIRMININKAS. Klausia A. Kubilius.
     A. KUBILIUS (TS-LKDF). Gerbiamasis Pirmininke, čia ne apie krepšinį ir ne apie jūsų asmeninius motyvus, iš tikrųjų net ir ne jūsų čia atleidimo ir neatleidimo klausimą svarstome. Svarstome klausimą, kas vyksta mūsų valstybėje. Jūs esate ne tik Seimo Pirmininkas, kuriam, matyt, neužtenka to stuburo čia toliau būti pirmininku, gal taip ir turi būti. Bet jūs esate taip pat Seimo narys, prisiekęs Konstitucijai kalbėti tiesą čia, Seimo salėje. Todėl aš noriu jums pasakyti, kad tai, ką jūs pasakysite, bus fiksuojama, ar jūs sakote tiesą, ar netiesą.
    Ir mano pora klausimų. Ar iš ryto jūs koalicijos vadovų taryboje buvote pasakęs, kad nesitrauksite iš Seimo Pirmininko pareigų? Pirmas klausimas.
    Antras. Ar tiesa, kad tame pačiame posėdyje arba jūsų kabinete V. Uspaskichas su jam būdingais prieskoniais savo žodžiuose išreikalavo...
     PIRMININKAS. Gerbiamasis Andriau!
     A. KUBILIUS (TS-LKDF). ...iš jūsų pasirašyti čia pat pareiškimą? Tai du mano labai paprasti klausimai. Prašom atsakyti prisimenant priesaiką.
     V. GEDVILAS. Labai paprastai. Aš sprendimą priėmiau vakar vakare. Šiandien su V. Uspaskichu susitikome tik koalicijos posėdyje ir apie tai nebuvo kalbėta, kad aš neparašysiu pareiškimo. Tokios kalbos nebuvo. Aš parašiau pareiškimą pats savarankiškai ir man niekas jokio spaudimo nedarė. Tą galiu patvirtinti. Aš jau vakar vakare buvau nusprendęs šitą žingsnį daryti.
     PIRMININKAS. Klausia K. Masiulis.
     K. MASIULIS (TS-LKDF). Pirmininke, aš apie jus buvau geresnės nuomonės, dabar manau, kad iš tikro reikia, kad jūs pasitrauktumėte. Kai žmogaus kūno kalba prieštarauja jo žodžiams, paprastai daugiau informacijos mes gauname iš kūno kalbos. (Balsai salėje) Yra dvi galimybės, arba tada yra tragedija, arba tada yra komedija. Aš, žiūrėdamas į jus, kai jūs toks sugniuždytas sėdėjote, iki šiol galvojau maniau, kad yra tragedija. Dabar man jau atrodo, kad čia aš stebiu komediją.
     V. GEDVILAS. Aš neturiu garbės atsakyti į tokius klausimus, nes nesupratau nei klausimo esmės, nei ką aš turiu atsakyti.
     PIRMININKAS. Klausia E. Masiulis. Nėra. V. Aleknaitė-Abramikienė.
     V. ALEKNAITĖ-ABRAMIKIENĖ (TS-LKDF). Ačiū, pirmininke. Klausydama jūsų atsakymų, gerbiamasis Seimo Pirmininke, aš jau nebeturiu vilties, kad jūs galite sakyti tiesą, kad jums leista sakyti tiesą, ir jūs, aišku, neatsakysite į mano klausimą, ką jūs atsisakėte vykdyti ir ką vykdys jus pakeisianti personalija, kad jus atleidžia tikrasis partijos vadas. Bet jūs kitą dalyką man pasakykite.
    Lietuva šiuo metu pirmininkauja Europos Sąjungos Tarybai. Į mus yra nukreiptos ne tik Europos, bet ir pasaulio akys. Ir štai jūs padedate kai kam pademonstruoti visai Europai, kad Lietuva neturi nei tvirtos Vyriausybės, nei tvirtos Seimo vadovybės. Ir dar daugiau, kad vadovauja kažkas iš užpakalinės sėdynės, kažkas iš šešėlio, galimai kriminalinė struktūra. Ir jūs sutinkate pirmininkavimo metu šitaip pažeminti Lietuvą! Ar jūs nemanote, kad istorija gali jums pateikti sąskaitą už tai?
     PIRMININKAS. Gerbiamoji Vilija, prašau spėti per vieną minutę.
     V. ALEKNAITĖ-ABRAMIKIENĖ (TS-LKDF). Čia ir yra klausimas.
     V. GEDVILAS. Gerbiamoji kolege, sąmokslo teorija yra tai, ką jūs kalbėjote, čia jūs išsakėte savo nuomonę. Tikrai taip nėra, kaip jūs manote.
     PIRMININKAS. Gerbiamieji kolegos, noriu priminti, klausti - viena minutė. Jeigu viršysite laiką, išjungsiu iš anksto. Įspėju.
    Klausia A. Dumčius.
     A. DUMČIUS (TS-LKDF). Gerbiamasis Pirmininke, nuo jaunystės pažįstu jus sporto aikštėse. Ir dabar, kai jūs šitaip pasielgėte per šią naktį, tai, na, iš tiesų labai nuvilia. Aš tikrai balsuosiu prieš jūsų atsistatydinimą.
    Antras dalykas. Turiu pasakyti, kad, žiūrėkite, jūs tada patenkate į eilutę tų pirmininkų, kurie iki metų nepabuvę atsistatydina. Na, tai yra kažkoks šešėlis ir Seimui, ir pačiam tam, kuris atsistatydina. Būkite geras, jūs pagalvokite. Ačiū.
     V. GEDVILAS. Ačiū, Rimantai.
     PIRMININKAS. Klausia G. Steponavičius.
     G. STEPONAVIČIUS (LSF). Labai ačiū. Na, matant jus, gerbiamasis Seimo Pirmininke, tribūnoje ir girdint žodžius, nekyla abejonių dėl to, kad jūs tai darote savo valia. Bet aš norėčiau paklausti žinodamas ir matydamas, kad didžiai daliai jūsų partijos kolegų vakar jau vėlyvos popietės, jei ne vakaro, kontekste šitos naujienos sukėlė tam tikrą šoką, noriu paklausti, ar jūs pats sugalvojote, ar jums tai buvo pasiūlyta ir kada tai buvo pasiūlyta?
    Antroji klausimo dalis. Jūs vis dar esate Seimo Pirmininkas. Jums nėra svetimi taip pat ir sporto terminai. Būdamas viena iš valstybės svarbiausių figūrų ar nesijaučiate, kalbant šachmatų terminais, kaip stumdomas pėstininkas lentoje?
     V. GEDVILAS. Ačiū, Gintarai, už klausimą. Aš tiesiog noriu pasakyti, kad man jokio poveikio niekas nedarė. Aišku, mes partijoje kalbėjome su partijos vadovybe, su kolegomis, aš išsakiau savo nuomonę, jie išsakė savo nuomonę. Man jokios prievartos padaryti šitą pareiškimą tikrai niekas nedarė. Aš tą pats sąmoningai padariau. Aš turiu tam tikrų ir asmeninių aplinkybių.
     PIRMININKAS. Turėtų klausti V. Uspaskichas, bet aš jo nematau. Klausia E. Šablinskas.
     E. ŠABLINSKAS (LSDPF). Prieš tai norėčiau pasakyti gerbiamiesiems Seimo nariams, kurie neskaito Konstitucijos, kad Lietuvos Respublikoje pagrindinis atstovas yra Seimas, o išrinktas jo Pirmininkas yra pirmasis asmuo. 77 straipsnyje yra parašyta, kad Prezidentas yra vadovas, bet jis klauso Konstitucijos ir įstatymų. Pagal visą gradaciją visur aiškiai pasakyta: Lietuvos Respublikoje valdžią vykdo Seimas, antras - Prezidentas, trečia - Vyriausybė, ketvirtas - teismas. Tai kad žinotumėte ir nežemintumėte savęs.
    Dabar suprasdamas sudėtingą situaciją, vis tiek čia yra politika, diplomatai... Gerbiamasis Pirmininke, pasakykite, ko jūs palinkėtumėte tam, kas užims Seimo Primininko postą, dirbant ir saugantis gerbiamųjų konservatorių tokių spyglių, veidmainiškų spyglių?
     V. GEDVILAS. Aš manau, kad dirbant Seimo Pirmininku vienas svarbiausių dalykų yra Seimo statutas, kurio turi laikytis Seimo Pirmininkas. Jis turi būti visiems vienodai teisingas - tiek opozicijai, tiek pozicijai. Turi derinti visus klausimus, nežiūrint to, kad yra didžiulė valdančiosios daugumos persvara, reikia derinti ir su opozicija, ir su pozicija. Tiesiog jis turi būti visiems vienodai teisingas. Ir turi turėti tam tikras žmogiškąsias savybes, bendravimo savybes, sugebėti surasti bendrą kalbą su kiekvienu Seimo nariu, nes jūs visi esate skirtingi, vienas į kitą nepanašūs, turite tam tikras savo charakterio savybes, temperamentą, tam tikrą tolerancijos lygį. Aš pasakysiu: Seimo Pirmininko duona tikrai nėra labai skalsi.
     PIRMININKAS. Klausia A. Matulas.
     A. MATULAS (TS-LKDF). Gerbiamasis Seimo Pirmininke, išties prieš tai svarstant gerbiamojo V. Gapšio atleidimo klausimą man buvo gėda klausyti kai kurių parlamentarų kalbų, tarp jų ir mūsų kolegos K. Masiulio, kuris teigia, kad partijoje nėra nė vieno gero žmogaus. Tikrai yra nemažai žmonių - ir jūs, ir L. Graužinienė, ir Š. Birutis, ir kiti, jais galima pasitikėti, jais didžiuotis. Tai yra kvalifikuoti žmonės. Man yra gėda ir dėl jaunojo A. Mazuronio, kuris savo monotoniška retorika visą laiką kalba tą patį, nors tikrai yra gabus ir išmintingas žmogus. Dėl P. Gražulio isterijų jau nesinori kalbėti.
    Todėl noriu paklausti, ar jūs pripažįstate, kad vis dėlto ir jums, ir mums visiems nepavyko pakelti Seimo moralinio veido į aukštesnį lygį ir ką reikėtų daryti, kad tokių isterikų, isterinių klaidų, kalbų, kuriomis absoliučiai visi žmonės Lietuvoje (95 %) šlykštisi, nebūtų? Ką reikėtų daryti išeinant? Gal galite duoti patarimų naujajam Pirmininkui?
     V. GEDVILAS. Dėkoju, gerbiamasis Antanai, už klausimą ir už jūsų pasakytą nuomonę. Aš tikrai buvau didžiulis optimistas, kai ėjau, kai kandidatavau į Seimo Pirmininko postą. Savo programinėje kalboje aš kalbėjau apie tai, kad vienas iš svarbiausių mano uždavinių - pakelti Seimo reitingą. Seimo reitingas iš pradžių lyg ir buvo kilstelėjęs 8 % ar 9 %. Aš jau lyg ir apsidžiaugiau, bet, žinote, Seimo reitingas priklauso nuo visų jūsų, ne tik nuo Seimo Pirmininko. Seimo Pirmininkas yra vienas iš Seimo narių, kuris turi tiktai vieną balsą, ir čia nėra kokia nors akcinė bendrovė ar dar kas nors, kad viršininkas galėtų įsakyti. Net savo pavaduotojams aš ne visada galėjau pasakyti. Jie irgi visada turėdavo savo nuomonę tiek valdyboje, tiek plenarinių posėdžių metu. Mes atstovaujame skirtingoms partijoms, turime skirtingą ideologiją ir nuo jūsų pačių viskas priklauso.
    Aš nežinau, kada Seimas... Jeigu jūs patys to nenorėsite ir jeigu išėję iš Seimo kalbėsite, kad Seimas yra... buvo pasakyti labai negražūs žodžiai ir praėjusioje kadencijoje, ir šioje kadencijoje apie Seimą. Mes patys kalbame apie Seimą, kad Seimas yra blogas. Niekada nepakils tie Seimo reitingai, jeigu mes apie save galvosime, kad mes visi blogi, Seimas yra blogas. Kiekvienas turime šeimas. Tai negi mes išeisime ir sakysime, kad mano žmona bloga ar mano vaikai blogi ir t. t.? Mes patys turime juos auklėti, mes patys turime juos lavinti. Nuo jūsų visų čia priklauso.
    Žinote, kartais klausantis ir iš šono žiūrint mes labai juokingai atrodome su savo kalbom. Visada, kai žiniasklaidos pilna čia, tribūnose, mes pasidarome labai aktyvūs. Nėra žiniasklaidos, mes tampame tylūs, ramūs ir net nedalyvaujame aktyviai Seimo plenarinių posėdžių darbe. Mes turime būti vienas kitam tolerantiški. Tos kalbos, kažkokie šmeižtai, kažkokios sąmokslų teorijos nekelia to mūsų reitingo. Visi mato, visi girdi.
    Aišku, mes, politikai, pasirinkome tokią taktiką, kad per tą negatyvą pateiktume save, o ne ieškotume pozityvo. Visur reikia ieškoti pozityvo. Man nėra taip paprasta, kai man meta visokius kaltinimus būnant čia ir pirmininkaujant. Aš sakau: Seimo Pirmininko yra labai atsakingos pareigos. Aš jas 10 mėnesių dirbau tikrai labai nuoširdžiai, sąžiningai, nuo ryto iki vakaro ir aš iš esmės neturėjau laisvų savaitgalių. Buvo įvairūs pirmininkavimo renginiai, įvyko daug renginių. Jie visi buvo puikūs.
    Dalyvavau su savo kolegom ne vienoje užsienio kelionėje, kurioje, aš manau, irgi gana solidžiai atstovavome Lietuvos Respublikos Seimui. Tai gali patvirtinti ir kolegos, su kuriais kartu važiavome, bet man tai buvo įdomu. Aš įgavau tikrai labai daug patirties ir aš net neabejoju, kad politikoje ir toliau bendrausime, bendradarbiausime. Bet pagalvokim kiekvienas iš mūsų, kaip mes kalbame, nes kitą kartą atrodo, kad čia, viduj, pilna kokių nors priešų.
    Mes esame ne priešai. Mes visi esame lietuviai, nesvarbu, kokiai partijai mes atstovaujame. Mes visi esame lietuviai. Mūsų tėvynė yra Lietuva ir mes turime bendrauti, ar Darbo partija, ar Tėvynės sąjunga, ar socialdemokratai. Mes visi iš tikrųjų esame lietuviai. Mes visi dėl tos Lietuvos. Kartais, kai pamatai tuos kaltinimus, tuos žaibus, žinokite... Aš esu labai ramus žmogus, aš išgyvenu viską viduje ir aš nenoriu tų emocijų kaip nors parodyti, bet su kuo aš bendravau, aš visiems buvau vienodas.
     PIRMININKAS. Klausia V. Kamblevičius.
     V. KAMBLEVIČIUS (TTF). Gerbiamasis Pirmininke, mielasis kolega, iš tikrųjų nenoriu sakyti čia vyras vyrui komplimentų, tačiau aš visuomet būnu nustebęs, kaip jūs bendraujate, kalbate, mane stebina jūsų tolerancija, ko anksčiau nebūdavo iš Seimo Pirmininkų. Šiandien matau, kaip jus nori išmušti iš vėžių, nori sukelti emocijas, nori parodyti, kad jūs piktas, bet jūs ir šiandien pasirodėte kaip puikus, stiprus politikas ir jokiems šmeižtams nepasiduodate. Tikras diplomas, kurių labai trūksta! Tikrų diplomatų yra tiktai saujelė, kiti rezga visokias nesąmones, bando tautą kiršinti, bet išėję prieš televizijos kameras nori pasirodyti angelais. Šaunuolis, Vydai, kad esi toks! Džiaugiuosi, kad gyvenime tave sutikau, tačiau norėčiau... Galite ir neatsakyti į šitą klausimą. Ką jūs matote vietoj savęs? Jeigu negalite, galite ir neatsakyti.
     V. GEDVILAS. Mes vakar tarybos posėdyje priėmėme sprendimą, kai aš padariau tokį pareiškimą, kad mes kartu su Vytautu atsistatydiname. Aš pasakiau nuomonę. Manęs kolegos klausė, aš paminėjau L. Graužinienę. Buvo keletas kandidatų. Buvo paminėti trys kandidatai. Aš manau, kad geriausiai tas funkcijas gali atlikti L. Graužinienė, todėl, kad aš ją pažįstu jau apie 10 metų. Tai yra žmogus, kuris niekada neišduos, kuris yra gana atviras, visiems teisingas. Kadangi koalicinėje taryboje yra susitarimas, kad būtent tos pareigos yra Darbo partijos, Seimo Pirmininkas yra Darbo partijos kandidatas, ten pavardė nenurodyta, aš manau, kad Loreta... Aš visus kviesčiau palaikyti.
     PIRMININKAS. Klausia R. J. Dagys.
     R. J. DAGYS (TS-LKDF). Gerbiamasis kolega, pratęsdamas bent jau vieną iš paskutinių (tikiu) jūsų nuoširdžių pasisakymų, norėčiau iš jūsų gauti ir aiškų atsakymą. Jūs turbūt puikiai suvokiate, kad jūs esate Seimo Pirmininkas - visų mūsų Pirmininkas ir antras pareigūnas mūsų valstybėje. Jo atsistatydinimas nėra šiaip sau tik asmeninių norų tenkinimas. Atsistatydinimas turi būti paremtas labai svariomis priežastimis. Be to, jūs dabar esate pirmininkaujančios Europos Sąjungos valstybės Seimo Pirmininkas. Priežastys turėtų būti labai svarios, aiškiai suvokiamos. Jūs tiktai miglotai užsiminėte, kad tai yra kažkokios asmeninės priežastys. Jeigu jūs tų priežasčių nenorite įvardinti, paliekate daug spekuliacijų. Tai kaip tik menkina jūsų apsisprendimą. Gal vis dėlto galėtumėte konkrečiau pasakyti, kodėl jūs ėmėtės tokio žingsnio dabar, staiga?
     V. GEDVILAS. Dėkoju, gerbiamasis Rimantai. Tikrai kokių nors tokių ypatingų priežasčių, dėl kurių aš atsistatydinu, kurias jūs įvardinote, tikrai nėra. Tai, ką aš pasakiau dėl to, aš apsisprendžiau labai sąmoningai. Aš nemanau, kad pirmininkavimas Europos Sąjungos Tarybai sutrukdys pirmininkų rotaciją. Yra daug vicepirmininkų, kurie puikiausiai atlieka savo pareigas. Galiu vardinti kiekvieną. Ir G. Kirkilas, ir P. Auštrevičius, ir A. Sysas, kiekvienas turi savo pareigas. Nors kartais mes būdavome prieš tai, kad yra daug Seimo vicepirmininkų, bet jie kiekvienas puikiausiai atliko savo funkcijas. Tiesiog visus galiu vardinti. Ir Ireną, ir kitus vicepirmininkus, kurie puikiausiai atliko savo pareigas. Man reikėjo tik koordinuoti visus veiksmus. Nedarykime kokių nors tragedijų iš to, kad pasikeis, kad įvyks rotacija. Viskas vyks, viskas vyksta. Dar kartą sakau - vicepirmininkai turi savo sritis ir jie puikiausiai tvarkosi, nėra jokių problemų. Aš įsivaizduoju, kad Seimas yra tikrai normaliai įsibėgėjęs ir jis gali vykdyti savo funkcijas, ir jis vykdys savo funkcijas, ir nuo to tikrai nenukentės Seimo darbo kokybė.
     PIRMININKAS. Klausia S. Jovaiša.
     S. JOVAIŠA (TS-LKDF). Ačiū. Aš tikrai draugiškai norėčiau paklausti, kaip čia yra, kažkokia paradoksali situacija. Jūs matote tokią palankią nuomonę apie jus ir jūsų darbą iš atskirų frakcijų, atskirų Seimo narių, bet kaip čia galima suprasti tą mėnesio moratoriumą, kurį jums skyrė jūsų partija, kad jūs ištaisytumėte kažkokias savo klaidas? Tai vienas dalykas. Praėjo gal tas mėnuo, gal nepraėjo. Ar jūs ištaisėte, ar neištaisėte, taip ir liko neaišku.
    Antras dalykas. Jeigu jūs dabar atsistatydinate ir jau neliksite Seimo Pirmininku, matyt, kandidatuosite į kitas pareigas - Seimo vicepirmininko ar pirmojo pavaduotojo. Taip? Jeigu taip vyktų, aš noriu paklausti, ar tai nekenks jūsų paminėtiems asmeniniams planams, nes būti Seimo Pirmininku ir būti vicepirmininku čia gal yra nelabai didelis skirtumas? Ačiū.
     V. GEDVILAS. Sergejau, aišku, jūsų klausimas labai ilgas. Tiesiog jūs išsakėte galbūt šiek tiek savo nuomonę, tam tikrus samprotavimus. Aš turiu planų, galiu pasakyti, aišku, reikia, kad dabar įvyktų rinkimai, vyktų rotacija Seimo Pirmininkų. Jeigu man pasiūlys eiti į Seimo vicepirmininkus, aš, aišku, pagalvosiu. Vienas dalykas.
    Kitas dalykas. Aš turiu ambicijų eiti į Europos Parlamento rinkimus.
     PIRMININKAS. Klausia K. Starkevičius.
     K. STARKEVIČIUS (TS-LKDF). Iš tikrųjų vakar diena, o šiandien veiksmai yra atsistatydinimų metas. Atsistatydino Krepšinio federacijos prezidentas, jūs artimas su krepšiniu. Vakar vakare pasakėte, kad ir jūs atsistatydinate, ryte išgirdau džiugią žinią, kad neatsistatydinate. Ir dabar, kai klausau, vis dėlto noriu išgirsti žmoniškai, kaunietiškai, kodėl jūs atsistatydinate? Ar viena iš priežasčių yra ta, kad jums prieš mėnesį partijoje buvo pareikštas ultimatumas, kad jūs nesate per daug griežtas, kad jūs tiesiog... ne dėl Seimo darbo, bet bendrai kaip partijos, politikos lyderis, kadangi jūs aukščiausias pareigas einate partijoje, ne partijoje, o Seime partijos esate deleguotas, jūs turėtumėte būti kitoks, kietesnis? Ar ne čia priežastis?
     V. GEDVILAS. Kazimierai, tikrai sąmokslo teorijų jūs nemažai čia išdėstėte dėl Krepšinio federacijos prezidento atsistatydinimo. Matyt, jau taip sutapo, kad kažkada buvę populiarūs krepšinio žmonės atsistatydina, tiek vienas, tiek kitas.
    Kitas dalykas. Tikrai mes kalbame griežtai ir per tarybos posėdžius, ir per prezidiumo posėdžius, bet aš to nesureikšminu, tiesiog yra partijos nariai. Ir vieni kitiems galbūt... Kai man buvo išsakyta šita nuomonė, kaip pasakyti, galbūt keistai atrodo, bet mes dažnai pasikalbame labai griežtai ir išsakome savo nuomonę. Aš prisimenu dalyvavimą rinkimuose, aš išsakiau labai griežtą nuomonę, kai buvo renkamas partijos pirmininkas. Žinote, mūsų partijoje žmonės yra skirtingi ir jų nuomonė skirtinga, tų griežtesnių pokalbių labai dažnai būna. Visiškai nesureikšminčiau šito dalyko. Aš esu komandos žmogus, esu nuo pat pirmų dienų Darbo partijoje, mes darome visada taip, kad būtų partijai gerai, dėl kokio nors vieno žmogaus mes tikrai nedirbame. Yra beveik 30 žmonių, aš dirbu dėl jų, jų sprendimas, jų priimtas nutarimas arba mūsų parengta strategija dėl tolesnės politinės veiklos man yra labai svarbi. Aš visada dirbsiu komandoje. Aš suprantu, žvaigždės gali gerai pasirodyti per rungtynes krepšinio aikštelėje, bet laimi komanda. Gali nebūti žvaigždžių, bet jinai gali pasiekti pačių aukščiausių rezultatų. Aš turiu savo 29 kolegas, su kuriais ir toliau, aš manau, sėkmingai darbuosimės.
     PIRMININKAS. Klausia V. Uspaskichas.
     V. USPASKICH (DPF). Ačiū, pirmininke. Iš tikrųjų klausyti visų tų kalbų, ne, jūs negalvokite, man net neskaudu, todėl, kad aš užgrūdintas. Ne nemalonu net, todėl, kad to nemalonumo aš jau išgirdau labai daug. Vienintelio noriu paklausti savo klausimo kalbos pabaigoje V. Gedvilo. Visi atsimenate, kai mes stojome į Europos Sąjungą, buvo pasiektas rekordas mano apygardoje, apylinkėje - iš viso už stojimą į Europos Sąjungą balsavo 98 % rinkėjų. Niekas be manęs ten nevažiavo ir neagitavo. Tai yra įrodymas, kad mano siekis, kad Lietuva būtų Europos Sąjungoje, yra neblefuojantis, ne koks nors melagingas ir taip toliau, tai buvo padaryta mano pastangomis.
    Jeigu jūs dabar pažiūrėsite į archyvus, ką aš kalbėjau apie NATO. Ir kada šiandien Lietuva saugoma trimis lėktuvais iš NATO, aš sakiau, jūs neblefuokite, leiskite padaryti normalias NATO bazes, jeigu norite, kad Lietuva tikrai būtų apsaugota. Pažiūrėkite į mano kalbą. Todėl aš noriu dabar kreiptis į Vydą, kaip į gerbiamąjį Pirmininką...
     PIRMININKAS. Gerbiamasis Viktorai, jūs išnaudojote laiką.
     V. USPASKICH (DPF). Leiskite pabaigti iki galo. Kai Vydas kandidatavo...
     PIRMININKAS. Jūs galėsite dar pasisakyti diskutuojant. Todėl aš turiu... Viskas, gerbiamasis Viktorai, išnaudojote daugiau nei minutę. Paskutinis klausia E. Gentvilas.
     E. GENTVILAS (LSF). Ačiū. Gerbiamasis Seimo Pirmininke, visų pirma jūs dar turite galimybę atsiimti pareiškimą, pagalvokite!
    Antras dalykas. Du konkretūs klausimai. Ar jūs esate gavęs garantijų, kad Europos Parlamento rinkimų sąraše nuo savo partijos būsite sąrašo vedlys? Tai vienas klausimas. Antras klausimas. Kadangi jūs tikrai kėlėte ambicingą tikslą - pakelti Seimo autoritetą, sakykite, ar jūs dabar atsistatydindamas dar labiau nenumušate Seimo autoriteto?
     V. GEDVILAS. Dėkoju. Tiesiog aš pareiškiau nuomonę, kad aš kandidatuosiu į Europos Parlamentą ir dalyvausiu rinkimuose. Dėl vietos tikrai kokio nors nutarimo, priimto sprendimo nebuvo. Aš ir neprašiau tokių garantijų. Tiesiog aš dalyvausiu rinkimuose. Pati partija nuspręs, kurioje vietoje aš ten turėčiau būti. Žinote, jeigu aš pats veržčiausi į pirmąsias vietas, o partija to nenorėtų, tai ir balsuotojų ne tiek daug turėčiau. Turi pati partija ir partiečiai išreikšti savo nuomonę, kurioje vietoje aš ten turėčiau būti. Bet, aišku, aš aktyviai dalyvausiu rinkimuose. Turiu tam tikros patirties. Jūs irgi prabuvote Europos Parlamente. Manau, kad darbas Europos Parlamente jums davė labai daug naujos.
    Aš nemanau, mes visi kartu komandoje dirbsime, stengsimės dėl Seimo. Aš tą patį galiu daryti ir būdamas eiliniu Seimo nariu. Galiu būti ir aktyvus, ir registruoti įstatymų projektus, ir aktyviai pasisakyti galiu, ir kritiškai pasisakyti galiu. Mes visi po vieną mandatą turime, visi po vieną balsą turime. Labai teisingai čia sakė, kad mes esame parlamentinė valstybė. Jūs tą turite suprasti, tikrai mes esame parlamentinė valstybė ir aukščiausia institucija. Mes esame pagrindinė valdančioji institucija, kuri valdo visą Lietuvą, parlamentą. Mes tą ir turime daryti.
     PIRMININKAS. Dėkoju Pirmininkui. Klausinėjimas baigtas. Praėjo pusvalandis. Dėkoju, sėskite.
    Gerbiamieji kolegos, aš norėčiau pasitarti. Jau sumažėjo, tik penki liko kalbėti, nes buvo užsirašę net aštuoni. Norėjau siūlyti, kad po vieną nuo frakcijos kalbėtų, kad nesikartotume. Per šoninį mikrofoną - opozicijos lyderis.
     A. KUBILIUS (TS-LKDF). Aš dėl vedimo tvarkos, gerbiamasis posėdžio pirmininke. Kadangi jūs nevykdote mūsų konstruktyvaus pasiūlymo daryti posėdžio pertrauką ir leisti susitikti bent jau seniūnams su norinčiu atsistatydinti Seimo Pirmininku, iš kurio atsakymų taip ir nepaaiškėjo, dėl kokių priežasčių jis dabar nori atsistatydinti, kokios čia staiga, per šią naktį, paaiškėjusios asmeninės priežastys, aš, remdamasis Seimo statuto 109 straipsniu, frakcijos vardu prašau daryti 1 valandos šio klausimo svarstymo pertrauką. Per tą laiką mes bent jau į frakciją norėtume pasikviesti Seimo Pirmininką ir išgirsti jo aiškius atsakymus, kad galėtume apsispręsti, kaip šiuo svarbiu klausimu mes toliau elgsimės svarstymo ir sprendimo priėmimo metu. Taigi prašau 1 valandos pertraukos.
     PIRMININKAS. Dėkoju, gerbiamasis opozicijos lyderi. Jūs labai daug nevykdėte konstruktyvių pasiūlymų iš kitų, tai leiskite ir man kartais neatsižvelgti į konstruktyvius pasiūlymus. Per šoninį kas nors dar norėjo? (Balsai salėje)
    Taip, jūsų reikalavimas yra teisėtas. Todėl mes dabar balsuosime dėl Tėvynės sąjungos-Lietuvos krikščionių demokratų frakcijos siūlymo daryti pertrauką. Balsavimas. (Balsai salėje) Yra teisėtas reikalavimas ir vyksta balsavimas.
    Pertraukai balsų užtenka, todėl daroma vienos valandos pertrauka iki 12.30 val. svarstant šį klausimą.
    Gerbiamieji kolegos, daroma pertrauka, nes paprasčiausiai po to sektų Vyriausybės valanda. Susirenkame 12.30 val. posėdžių salėje. Pertrauka.

Pertrauka

12.31 val.
    Seimo nutarimo "Dėl Lietuvos Respublikos Seimo Pirmininko atsistatydinimo" projektas Nr. XIIP-1058 (svarstymo tęsinys ir priėmimas)

     PIRMININKAS. Gerbiamieji kolegos, pertraukos laikas baigėsi, prašau sėsti į savo vietas, baikime diskusijas. Grįžtame prie rytinės darbotvarkės klausimo Seimo nutarimo "Dėl Lietuvos Respublikos Seimo Pirmininko atsistatydinimo". Yra svarstymo stadija. Yra užsirašę penki kalbėtojai. Aš norėčiau paprašyti, kad iš kiekvienos frakcijos kalbėtų po vieną. Kadangi laikas spaudžia, tai aš noriu paklausti, kas kalbės nuo Tėvynės sąjungos? A. Kubilius. A. Kubilių ir kviečiu į tribūną.
     A. KUBILIUS (TS-LKDF). Gerbiamieji kolegos, tikrai nesiruošiu ilgai kalbėti, mes turėjome galimybę uždarame frakcijos posėdyje išklausyti Seimo Pirmininką V. Gedvilą, išgirsti jo atsakymus. Turiu pasakyti labai aiškius kelis dalykus.
    Šiandien mes iš tikrųjų svarstome ne tik ir ne tiek, ar ponas V. Gedvilas geras Pirmininkas, ar gerai dirbo, ar klaidų darė, ar kitus panašius dalykus, kitaip sakant, svarstome ne personalijos klausimą, o svarstome labai rimtą valstybės institucijų ir konstitucinės valstybės sandaros reikalą. Visi čia kalbėjome, kad iš tikrųjų Seimas, Lietuva yra parlamentinė demokratija pagal Konstituciją, Seimas yra svarbi institucija, Seimo Pirmininkas yra vienas iš valstybės vadovų, einantis labai atsakingas pareigas, ypač valstybei sudėtingesniais atvejais. Visi žinome tuos Konstitucijos apibrėžimus, todėl visiškai akivaizdu, kad ir Seimo Pirmininko personalija, ir Seimo Pirmininko paskyrimas ir atleidimas ar išėjimas iš pareigų yra taip pat ypač svarbios procedūros. Turiu pasakyti, kad iš tiesų tai, ką mes šiandien išgirdome, ką mes girdėjome vakar vakare, mums palieka labai prastą įspūdį. Tikrai mes visi galime labai paprastai sutarti, kad visi iki šiol viešai pasakyti motyvai, kad ponas V. Gedvilas, ką jis pats čia sakė tribūnoje, kad jis turi kažkokių asmeninių priežasčių ir dabar nori trauktis iš Seimo Pirmininkų... Tai jeigu yra asmeninių priežasčių, tai tas asmenines priežastis galima arba įvardinti, arba pasakyti, kad iš tų pareigų trauksis Seimo Pirmininkas, pavyzdžiui, nuo Naujųjų metų, jeigu ta priežastis yra noras kandidatuoti Europos Parlamento rinkimuose. Vakar skambėjo, kad iš solidarumo su ponu V. Gapšiu. Tai, žinot, iš viso juokingai skambantis motyvas. Akivaizdu, kad Darbo partija yra specifinė organizacija, kur, kaip čia ponas V. Uspaskichas sakė, komandinis darbas. Tai tą komandinį darbą, mes žiūrėdami iš šalies, suprantame labai paprastai. Viršus, tai yra ponas V. Uspaskichas, duoda komandą, o toliau visi tą komandą ir vykdo. Kokios to priežastys ir kodėl toks paklusnumas, čia galime tik spėlioti. Bet mes kalbame net ne apie Darbo partijos vidaus reikalus. Mes kalbame apie valstybės reikalus, apie Seimą ir Seimo Pirmininką. Ir šitoje vietoje iš tikrųjų aš turiu labai paprastai pasakyti, kad valdančiosios koalicijos ir Darbo partijos elgesys štai šitoje situacijoje atrodo visiškai neatsakingas.
    Todėl aš turiu pasakyti mūsų partijos nuostatą. Nekalbėdami apie V. Gedvilo personaliją, ar jis geras, ar tinkamas dirbti, ar netinkamas dirbti, mes sakome labai aiškiai: mes nepritariame tokiam procesui ir tokiai procedūrai. Todėl balsuodami dėl V. Gedvilo prašymo mes nepritarsime jo prašymui.
     PIRMININKAS. Dėkoju. Kviečiu E. Masiulį į tribūną. (Balsai salėje) Ką tik mačiau. Jau atbėga. Neatsakingai žiūri į tokį svarbų klausimą. Kviečiu į tribūną.
     E. MASIULIS (LSF). Laba diena, mielieji kolegos. Iš tikrųjų turime tokią situaciją, turbūt beprecedentę situaciją, dar Seime taip nėra buvę, kad dar vakar per pietus klausimų niekam nekilo, kas yra Seimo Pirmininkas, ir staiga vėlai vakare sužinome iš Kėdainių tokias žinias, kad Seimo Pirmininkas keičiasi. Liberalų sąjūdžio frakcija, nevertindama V. Gedvilo, kaip Seimo Pirmininko, savybių, vis dėlto nepritaria tokioms atleidimo aplinkybėms ir tokiai besiklostančiai precedentinei praktikai. Aš galiu pasakyti, kad mes, kaip parlamentarai, įstatymų leidyba esame sureguliavę darbo santykius. Ir netgi kapinių sargas, norėdamas išeiti iš darbo, prieš 14 dienų turi įspėti savo darbdavį apie tai, kad jisai išeina iš to darbo. Tuo tarpu Seimo Pirmininkas, kuris, beje, yra išrinktas didžiąja dalimi Seimo narių balsų, ir kada jį rinko, jis tarėsi su Seimo nariais, kad jį išrinktų, dabar vienas pats priima sprendimą atsistatydinti, nepaaiškindamas jokių įtikinamų rimtų priežasčių.
    Be jokios abejonės, matyt, nereikia čia dangstytis po kažkokiomis kaukėmis ir labai aiškiai pasakyti, kas čia vyksta. O vyksta labai paprasti dalykai: V. Gedvilas netinkamai atstovavo V. Uspaskicho interesams parlamente ir valstybėje. Dabar yra randamas žmogus, kuris tiems interesams, matyt, atstovaus geriau.
    Kolegos, mes manome, kad tai yra visiškai nepriimtina, kada mes kalbame apie parlamentą kaip aukščiausią valstybės instituciją. Ir jeigu mes reikalaujame pagarbos mums, kaip institucijai, iš kitų institucijų, tai lygiai taip pat garbingai turime elgtis ir patys.
    Liberalų sąjūdžio frakcijos vardu noriu pasakyti, kad mes šitoje Darbo partijos tvinpyksiškoje istorijoje nedalyvaujame ir todėl nepalaikome V. Gedvilo noro atsistatydinti.
     PIRMININKAS. Dėkoju. Kviečiu P. Gražulį.
     P. GRAŽULIS (TTF). Gerbiamieji Seimo nariai, gerbiamieji konservatoriai, jūs klausiate, kas čia vyksta mūsų šalyje, kas čia dabar darosi Seime ir kodėl taip nervinasi konservatoriai? Gerbiamieji, jūs, kaip sako, skaldyk ir valdyk. Ir jūs nervinatės, jog galvojote, kad priėmus politinį sprendimą partijai, kad ji keičia vadovybę ir lieka V. Gedvilas pirmuoju pavaduotoju (tikrai gana aukštos pareigos) ir kitą vadovą deleguoja į Pirmininko pareigas, kad jums pavyks intriga, kad jūs įtikinsite V. Gedvilą, kad jis liktų Seimo Pirmininku, palaikysite jį kaip Seimo Pirmininką ir taip suskaldysite Darbo partiją. Kad nevyksta šitas procesas, jūs nervinatės, imate pertrauką, bandote pertraukos metu įtikinėti. Ir kas atsitiktų? Atsitiktų taip, kaip pavyko jums su V. Muntianu: suskaldėte Darbo partiją tuo metu, V. Muntianą paskyrėte Seimo Pirmininku, o paskui nusišluostėte kojas į jį. Atliko žmogus savo darbą. Į jus žiūriu, nes jūs - intrigantai, jūs - šitos užkulisinės politikos meistrai ir krikštatėviai, galiu tai jums pasakyti.
    Gerbiamieji, aš noriu pasakyti, V. Gedvilą mes pažinojome visi kaip Seimo narį. Gerbiau. Ramaus charakterio, demokratiško charakterio žmogus. Kaip Seimo Pirmininkas - taip pat, tikrai be galo aukštai vertinu kaip Seimo Pirmininką ir kaip žmogų. Šiandien nėra malonu, be abejonės, nėra malonu priimti tokį sprendimą ir atsistatydinti, bet vardan Lietuvos, vardan stabilios valdančiosios daugumos jis sugebėjo tai padaryti, gerbiamieji! Sveikinu, gerbiamasis Pirmininke, gerbiamasis Vydai! Šiandien dar dešimt kartų mano akyse tavo autoritetas išaugo. Nes tavo rankom jie neįgyvendino tų projektų, kuriuos galvojo, kad įgyvendins.
    Aš manau, kad esi be galo brandus politikas, įžvelgei visas šitas povandenines sroves ir pasielgei, kaip sako kai kurie valstybininkai, labai valstybiškai. Sveikinu tave. Ir konservatoriams nušluostei nosį, ir nei pertraukos metu jie tavęs neįtikino, nesugundė iki Naujųjų metų pabūti ar panašiai, nes po Naujųjų metų patys būtų tave sudoroję.
    Manau, ponai konservatoriai, nebus jau taip lengva jums skaldyti politines partijas. Galiu priminti, ir Krikščionių demokratų partiją nuolat skaldėte ir kūrėte įvairiausias kitokias partijas. Šiandien jau brandesnis yra Seimas. Šiandien Seimas ir Seimo nariai įžvelgė jūsų povandenines intrigėles ir sroveles. Jūs nuolat pridengiate savo niekšybes kažkokiom dvasinėm vertybėm, kurių patys neturite. Ir aš tikrai siūlau šitoje situacijoje balsuoti už tą pasirinkimą, kurį padarė V. Gedvilas ir partija. Sėkmės valdančiajai daugumai atliekant kilnius Lietuvos valstybei darbus.
     PIRMININKAS. Kviečiu V. Uspaskichą.
     V. USPASKICH (DPF). Gerbiamasis posėdžio pirmininke, gerbiamieji kolegos, ačiū už tokią pagarbą - architekto, režisieriaus, dar kažko. Bet sutikite, be jūsų patarimų, be jūsų pamokymų negalėčiau ir aš išmokti. Todėl ačiū jums.
    Gerbiamieji, iš tikrųjų norėjau tik užduoti klausimą V. Gedvilui, tik pakomentuoti tai, kas buvo prieš paskiriant V. Gedvilą. Aš pradėjau kalbėti apie tai, kad mano pasiryžimas, mano požiūris į Europą, į Lietuvą kaip Europos narę ir dalį, visą laiką buvo deklaruojamas iš aukščiau, be intrigų ir įrodyta darbais. Noriu dar kartą pranešti, kad visoje Europos Sąjungoje, kada man teko garbė būti Europos parlamentaru, tai atliko ALDE frakcija, kad vienintelė apygarda iš visos Europos Sąjungos šalių 98 % nubalsavo už Lietuvos integraciją į Europos Sąjungą, tai yra mano apylinkė. Patikrinkite ir tai pamatysite. Niekas ten nevažiavo - nei A. Kubilius, nei V. Adamkus, net Petras kaip euroderybininkas į tą apylinkę, tik V. Uspaskichas. Tai yra įrodyta darbais.
    Dabar kiti dalykai. Apie NATO. Jūs galvojate, kad Lietuvą apsaugos trys lėktuvai? Įlįskite į istoriją ir pažiūrėkite, ką kalbėjo V. Uspaskichas, neveidmainiaukite, normaliai tarkitės su NATO ir padarykite normalias bazes. Taip kalbėjo V. Uspaskichas, gimęs Rusijoje, tremtinių miestelyje.
    Dabar apie kitką. Ką kalbėjo V. Uspaskichas, kada V. Gedvilas buvo kaip kandidatas į Seimo Pirmininkus? Jis, ko gero, galės tai patvirtinti, nors aš norėjau jam užduoti tą klausimą. Vydai, sakiau, tavo pirminė pareiga - mūsų, kaip Europos Sąjungos valstybės narės, gilesnis integravimasis į Europos Sąjungą iki federalinio statuso. Kubiliau, ar ne mes kartu kalbėjome apie tai? Gilesnį integravimąsi iki federalinio statuso? Aš visą laiką patariau V. Gedvilui, kad jis laikytųsi tos pozicijos. (Balsai salėje)
    Kitas dalykas. Aš atsimenu paskutinį posėdį, į kurį V. Gedvilas sukvietė visų frakcijų vadovus. Kai jis iškėlė klausimą - tai ką, pas mus šiandien Lietuvoje teisėjai ir prokurorai tapo statutiniais pareigūnais? Ar mūsų šalyje įvedama diktatūra? Ar negali parlamentinės valstybės parlamentas nagrinėti šį klausimą, kaip pas mus vyksta teismai ir dirba prokurorai? A. Kubilius sako: ką tu čia, Vydai, kalbi, gal tu prisigėręs, ar tu tinkamai eini pareigas?
     PIRMININKAS. Gerbiamasis Viktorai, 20 sekundžių.
     V. USPASKICH (DPF). Aš kalbu apie A. Kubilių. Dabar jis gina Vydą. Ačiū, kad jūs iškeliate mūsų Vydą į aukštesnes pareigas. Tai tikrai geras mūsų komandos narys.
    Gerbiamieji, baigdamas noriu pasakyti. V. Gedvilas yra partijos komandos narys, priėmęs savo sprendimą...
     PIRMININKAS. Gerbiamasis Viktorai...
     V. USPASKICH (DPF). ...ir nereikia čia moralizuoti.
     PIRMININKAS. Pasakykite, kad pritariate.
     V. USPASKICH (DPF). Viena, ką norėjau jam patarti, kai jis ėjo į tas pareigas, - laikykis procedūrų ir tolerancijos kaip Č. Juršėnas ir būk nepriklausomas kaip I. Degutienė.
     PIRMININKAS. Ačiū, Viktorai, laikas baigėsi. Viktorai... (Balsai salėje) Dėkojame. Gerbiamieji kolegos, noriu priminti procedūrą. Kaip ir atleidžiant pirmąjį pavaduotoją, po svarstymo nebalsuojama. Pereiname prie priėmimo stadijos. Yra keturi nutarimo straipsniai.
    Dėl 1 straipsnio pastabų neturime? Galime pritarti bendru sutarimu? Pritarta. Dėl 2 straipsnio galime pritarti? Pritarta. Dėl 3 straipsnio galime pritarti? Pritarta. Dėl 4 straipsnio pastabų nėra. Galime pritarti? Pritariam.
    Motyvai už ir prieš. Už kalba V. Gapšys.
     V. GAPŠYS (DPF). Dėkoju posėdžio pirmininkui. Iš tikrųjų V. Gedvilo apsisprendimas yra stiprus politinis žingsnis, tai yra rimto politiko, suprantančio komandinį darbą, suprantančio, kad šitos pareigos yra atsakingos, pasirinkimas. Šiuo atveju stebina konservatoriai, kurie įprastai nenori balsuoti, o po to, kai "darbiečiai" jau atsistatydina, prašo, kad pasiliktų. Aš džiaugiuosi, kad konservatoriams mūsų darbai įrodo, kaip gerai mūsų komandos nariai dirba. Galiu pasakyti dar daugiau. Mūsų komanda dirbs dar geriau suformavusi naują vadovybę, pasiūliusi naujus sprendimus. Jums reikės šitą pripažinti ir dar kartą parodyti, kad jūsų kartais naudojama demagogija yra visiškai niekuo nepagrįsta.
    Baigdamas dar kartą norėčiau padėkoti Seimo Pirmininkui V. Gedvilui už tai, kad man teko galimybė kartu su juo dirbti ir kad jis puikiai atliko savo darbą būdamas Seimo Pirmininku.
     PIRMININKAS. Prieš kalba J. Razma.
     J. RAZMA (TS-LKDF). Gerbiamieji kolegos, mūsų frakcija į šį balsavimą žiūri ne kaip į balsavimą dėl Seimo Pirmininko pareigybės, ne į tai, kaip čia mes vertintume tą atliekamą darbą užimant tas pareigas, bet kaip į tam tikrą požiūrio į valstybės valdymo principus išsakymą. Mūsų frakcija, kaip ir sakė mūsų frakcijos vadovas, nepalaikys to atleidimo, siūlymo, kuris čia pateikiamas kaip atseit laisva Seimo Pirmininko pareikšta iniciatyva. Mes turime daug pagrindo abejoti, kad tai yra laisva valia. Užtenka pasižiūrėti ir į Seimo Pirmininko veido išraišką tą sakant, ir į tas aplinkybes, kai, sakykim, dar antradienį Seimo Pirmininkas kalbėjo apie įvairius planus, kaip jis, kaip Seimo vadovas, atstovaus valstybei užsienio politikoje, ir staiga trečiadienį iškyla neva kažkokios asmeninės problemos. Tie argumentai neįtikina.
    Mes puikiai žinome Darbo partijos valdymo, vienasmenio valdymo principus. Suprantame, kad V. Gedvilas, matyt, dar negali taip atvirai pasakyti, kaip viskas buvo, kad nebūtų išmestas kaip musė iš barščių iš tos politinės komandos, bet aš pabrėžčiau, kad dėl šitų reiškinių nemaža atsakomybė tenka ir socialdemokratams. Tie pareiškimai atsirado po to, kai V. Gapšys, V. Uspaskichas pasikalbėjo su A. Butkevičiumi. Būtų gerai, kad ir A. Butkevičius nevengtų parodyti savo pozicijos, ateitų į salę ir parodytų, kaip balsuoja, nes to V. Gedvilo išprievartavimo bendraautoriais gali būti suprasti, kad yra ir socialdemokratai.
     PIRMININKAS. A. Dumbrava - už.
     A. DUMBRAVA (TTF). Mielieji kolegos, aš tikrai negaliu pasakyti, kad vienareikšmiškai esu už, bet man tiesiog yra proga ir noriu padėkoti gerbiamajam V. Gedvilui už darbą, už toleranciją, už bendro darbo supratimą. Man šiandien patiko jo pasakyti žodžiai: "Mes esame Lietuva, mes esame šios tautos žmonės." Mes labai sureikšminame partijas ir tai mums kartais labai trukdo dirbti, nes mes galbūt kartais nesuvokiame esminių dalykų. Aš džiaugiuosi, kad mes turėjome tokį Seimo Pirmininką - tylų, ramų, jo darbo pagrindas buvo diplomatija ir tolerancija. Jo pasekėjas, kuris ateis po jo, turės labai pasitempti, kad išlaikytų tokias savybes. Gal kartais ir buvo, aš nežinau, tų intrigų partijos viduje, gal Vydui pritrūko kokių nors kovotojo savybių, bet noriu pasakyti, kad kitos savybės, kurias aš paminėjau - tolerancijos, diplomatijos, nuoširdumo, tris kartus atstoja tas savybes, kurių gal kas nors iš mūsų reikalauja, kad jis jų turėtų.
    Vydai, bet kokiu atveju linkiu kuo geriausios kloties (dar neaišku, kaip susiklostys balsavimas), bet kuo geriausios kloties. Aš manau, kad tokiems žmonėms likimas bet kokiu atveju bus palankus visais gyvenimo etapais. Čia yra tik žmonių intrigos, žmonių teismas, bet yra aukštesnių ir teisingesnių teismų. Taigi sėkmės!
     PIRMININKAS. V. Matulevičius kalbės prieš.
     V. A. MATULEVIČIUS (DKF). Gerbiamieji Seimo nariai, aš manau, iš mūsų dabar laukiama, kad mes savo balsais patvirtintume faktiško Darbo partijos lyderio sprendimą. Aš manau, kad neatsitiktinai mes šiandien neišgirdome tos pagrindinės priežasties, kodėl Seimo Pirmininkas nutarė atsistatydinti. Mes visi puikiai suprantame, kad jis yra priverstas, jis priverstas atsistatydinti todėl, kad jis nenorėjo nekritiškai vykdyti faktiško Darbo partijos lyderio valios. Jeigu jis nevykdė šitos valios, vadinasi, jis į savo užimamas pareigas žvelgė plačiau negu vienpartietis, vadinasi, jis stengėsi žiūrėti ir valstybės interesų. Todėl aš šiandien jus kviečiu nebūti, gerbiamieji Seimo nariai, gerbiamieji kolegos, šachmatų figūrėlėmis šachmatų lentoje, kurioje mus kažkas stumdo dėl jam vienam žinomų motyvų. Neparemkime šito sprendimo. Ačiū.
     PIRMININKAS. B. Vėsaitė - už.
     B. VĖSAITĖ (LSDPF). Gerbiamasis Vydai Gedvilai, visi mes esame laikini šioje žemėje, o politiniai postai yra ypač laikini. Nekreipkite dėmesio į opozicijos įžeidinėjimus ir patyčias. Jie nusivylę, jie aktyviai ruošėsi V. Gapšio interpeliacijai, kuri skaldytų valdančiosios koalicijos vienybę, tačiau viltys neišsipildė. Labai vertiname jūsų toleranciją, gerbiamasis Vydai Gedvilai, ir aukštą politinę kultūrą, todėl Socialdemokratų frakcijos vardu norėtume padėkoti už trumpą, bet vaisingą darbą einant šias pareigas. Jūs niekur nedingstate, jūs būsite tarp mūsų, eisite kitas aukštas pareigas, todėl dirbkime drauge Lietuvos labui.
     PIRMININKAS. Kalba M. Adomėnas.
     M. ADOMĖNAS (TS-LKDF). Kolegos, dar prieš dvi dienas V. Gedvilas pats kreipėsi į mane kalbėdamas apie būsimo vizito į Gruziją detales, uždavinius ir misiją, kurią mes ten turėtume atlikti. Taigi tikrai neįtikina tas pareiškimas, kad asmeninės priežastys, kurios negali atsirasti per vieną dieną, staiga nulėmė tokį apsisprendimą. Aš manau, kad priežastys yra būtent tos, kurias įvardino ir kolega E. Masiulis, kad Darbo partijos realiam vadovui traukiantis toliau į užribį, gal net ir į apriboto judėjimo erdvę, reikia turėti ištikimesnį ir labiau kontroliuojamą žmogų šiame poste.
    Bet taip pat aš manyčiau, kad ir tas paminėtas vizitas, kuris buvo planuojamas, yra dalis proceso. V. Gedvilas pastaruoju metu vis labiau įaugo į tuos tarptautinius uždavinius ir į tą tarptautinę geopolitinę misiją, kurią buvimas Europos Sąjungai pirmininkaujančios šalies Seimo Pirmininku poste jam užkrovė. Matėme iš tiesų ir aukšto rango vizitą į Jungtines Amerikos Valstijas, kuriose buvo kalbama apie geopolitinių Lietuvos siekių stiprinimą. Matėme prasidedantį kalbėjimą apie energetinės nepriklausomybės siekio įgyvendinimą. Aš manau, kad būtent tai padarė jį nepatogų tikriesiems Darbo partijos šeimininko šeimininkams.
    Todėl aš siūlau iš tiesų nepritarti, nes laisvai išrinktas, dėl nieko neturintis teisintis, kaip visi pabrėžė, gerai dirbantis Seimo Pirmininkas, kuris nėra teistas, kuris neturi rodyti jokio solidarumo su teistais asmenimis, neturėtų trauktis iš šio posto, vykstant pirmininkavimui, vykstant pačiam pirmininkavimo proceso įkarščiui, be labai labai rimtų priežasčių. Tų rimtų priežasčių mes nepamatėme, taigi balsuokime prieš.
     PIRMININKAS. A. Mazuronis - už.
     A. MAZURONIS (TTF). Labai dėkui, gerbiamieji kolegos. Visų pirma galbūt norėčiau atsiprašyti V. M. Čigriejienės ir visos Konservatorių frakcijos dėl prieš tai pasakytos savo kalbos, kad galbūt nevisiškai tiksliai diagnozavau ligas, tačiau tai jokiu būdu nereiškia, kad tų ligų nėra.
    Dabar kalbant apie V. Gedvilą. Tai iš tiesų dar kartelį frakcijos "Tvarka ir teisingumas" vardu norėčiau pareikšti nuoširdžią padėką už tuos 10 mėnesių to nepaprastai intensyvaus ir produktyvaus darbo kartu. Už tą, kaip jau B. Vėsaitė sakė, aukštą politinę kultūrą ir neribotą toleranciją, kuri visą laiką sklido iš jūsų.
    Dėl to sprendimo. Tai yra paties žmogaus sprendimas. Tai yra galų gale Darbo partijos, Darbo frakcijos sprendimas. Šiandien kaip nors jį mums kvestionuoti ir bandyti, kad kitos partijos, kitos politinės jėgos primetinėtų sprendimus, kuriuos turi daryti jų oponentai ar konkurentai, ar bendraminčiai, būtų nevisiškai etiška ir nevisiškai gražu. Todėl aš manau, kad šiandien mes visi neturime paprasčiausiai kito kelio, kaip tik pritarti V. Gedvilo atsistatydinimui, palinkėti jam sėkmės, išreikšti viltį, kad jis sugrįš ir į tas pačias pozicijas, ir į galbūt į šiek tiek aukštesnes, ir ne pačioje toliausioje ateityje. Dėkui, Vydai.
     PIRMININKAS. Paskutinis kalba R. Dagys.
     R. J. DAGYS (TS-LKDF). Gerbiamieji kolegos, mes šiandien laikysime tam tikrą testą, kaip mes įsivaizduojame tą mūsų Seimą ir kas yra mums parlamentas, kas yra Tautos atstovybė. Neabejotinai, politinės partijos turi teisę siūlyti į įvairias pareigybes savo žmones, bet išrinkti į tas pareigybes žmonės yra saistomi kitų įsipareigojimų rinkėjams. Mes turime atsiskaityti pirmiausia jiems, o ne partinėms struktūroms. Ypač tai taikoma ir Statute yra pažymėta būtent dėl Seimo Pirmininko, kuris net negali būti frakcijos nariu, jis atstovauja visam parlamentui. Ar toks skubotas sprendimas, net neinformavus apie tai visuomenės, yra pagarba mūsų rinkėjams? Jų niekas nepaklausė. Šis sprendimas tikrai uzurpuoja mūsų Tautos, kaip atstovybės, galias vienos partijos sprendimais, kurie irgi nepakankamai argumentuoti.
    Aš norėčiau kreiptis į kolegas socialdemokratus, kurie tikrai turi didelę valdymo patirtį. Ar jūs prisegsite Europos Tarybos, kitų atstovybių nariams gerbiamosios B. Vėsaitės ar gerbiamojo P. Gražulio žodžius ir argumentus, kodėl mes atleidžiame Seimo Pirmininką? Ar tie argumentai ką nors įtikins? Ar kas nors patikės tokiais argumentais? Niekas nepatikės. Jūs tiesiog paprasčiausiai diskredituojate mūsų valstybę, kuri bus keista valstybė, kuri dėl nepaaiškinamų, nepakankamai argumentuotų, nieko neįtikinančių priežasčių tiesiog pakeičia Pirmininką šiaip sau, dėl vieno kokio nors kaprizo. Ar čia rimta valstybė, kuri valdoma kaprizingai? Atsiprašau, tikrai verta susimąstyti.
     PIRMININKAS. Dėkoju. Gerbiamieji kolegos, dėl motyvų kalbos yra baigtos. Kviečiu į vietas. Skelbiu balsavimą dėl Seimo nutarimo.

	Šio nutarimo priėmimas

    Už balsavo 76, prieš - 7, susilaikė 35. Seimo nutarimas "Dėl Lietuvos Respublikos Seimo Pirmininko atsistatydinimo" priimtas. (Gongas)
    Gerbiamieji kolegos, norėčiau pagal tradiciją (jau vieną puokštę gėlių įteikėme) lygiai taip pat viso Seimo vardu padėkoti Vydui už vadovavimą mūsų darbui ir palinkėti tolesnės sėkmės. (Plojimai)
     V. GEDVILAS. Mielieji kolegos, nėra lengva kalbėti. Aišku, mano apsisprendimas buvo kardinalus, bet noriu padėkoti ir už gerą, ir už blogą žodį. Aš iš tikrųjų jus visus myliu. Jūs nuostabūs. Ačiū. (Plojimai)
     PIRMININKAS. Gerbiamieji kolegos, per šoninį mikrofoną - A. Butkevičius.
     A. BUTKEVIČIUS (LSDPF). Dėkoju, posėdžio pirmininke. Norėčiau išsklaidyti pirmiausia pono J. Razmos tam tikras pasakytas abejones. Noriu aiškiai pasakyti, kad vakar susitikime dėl pono V. Gedvilo nebuvo jokio pokalbio. Aš tik sužinojau apie buvusio Seimo Pirmininko V. Gedvilo apsisprendimą, kai pasibaigė Darbo partijos tarybos posėdis. Kaip sakė A. Mazuronis, kad tam tikros ligos požymių neatsirastų, aš išsklaidau jūsų tas abejones.
     PIRMININKAS. M. Zasčiurinskas.
     M. ZASČIURINSKAS (DPF). Gerbiamieji kolegos, kadangi šitas klausimas jau baigtas, aš norėčiau atkreipti dėmesį, kad iš rytinės darbotvarkės yra dar vienas labai svarbus klausimas. Aš siūlau Vyriausybės valandą sutrumpinti ir leisti tą pusę valandos klausti tiktai opozicijos atstovams. Taip mes sutaupytume laiko ir kartu iki pietų išspręstume valstybei labai svarbų klausimą. Ačiū.
     PIRMININKAS. Labai ačiū. Aš norėjau tai pasiūlyti. Mes visi kartu čia pasitarsime. K. Masiulis.
     K. MASIULIS (TS-LKDF). Kolegos, aš, tiesą sakant, išgyvenu, kad šitame politiniame teatre didesnė dalis - daugiau kaip pusė Seimo - dabar tapo marionetėmis, kurias tampo V. Uspaskichas, ir tikrai ne iš Stokholmo.
     PIRMININKAS. Aš labai norėčiau vėl paprašyti kolegų neįžeidinėti kitų, jeigu jie turi kitokią nuomonę. Taip mes rodysime toleranciją Lietuvos gyventojams.
    A. Kubilius.
     A. KUBILIUS (TS-LKDF). Gerbiamieji kolegos, turbūt čia viskas pasakyta. Iš tikrųjų turiu pasakyti tiktai apgailestavimą, kad mes visi čia buvome priversti dalyvauti labai prastame spektaklyje. Iš tikrųjų keistai skamba, kai čia visi valdančiosios koalicijos lyderiai kalba, koks puikus buvo Seimo Pirmininkas, ir kartu balsuoja už jo atleidimą. Iš tikrųjų visiškai akivaizdu, kad ponas V. Gedvilas buvo priverstas atsistatydinti iš pareigų, ir šitame prievartiniame akte labai intensyviai sudalyvavo ir socialdemokratai. Čia aš turiu pasakyti, kad koalicijos lyderis - premjeras A. Butkevičius, mano įsitikinimu, elgiasi labai klaidingai, kai, pats matydamas, kokia yra situacija ir kaip viena partija ir jos tikrieji lyderiai elgiasi su svarbia valstybės institucija - su parlamento vadovybe, sutinka tame dalyvauti. Ką reiškia tokia situacija? Tai reiškia, kad valstybės institucijos yra elementariausiai išprievartaujamos vienos partijos ir jos ambicijų ar jos kokių nors akibrokštų. Iš tiesų neįsivaizduoju, kad tokia situacija galėjo susiklostyti, kai Seimo Pirmininke buvo I. Degutienė ar Seimo Pirmininku buvo Č. Juršėnas, ar V. Landsbergis. Jūs padarėte viską, kad Seimo vadovu gali būti tiktai marionetinė figūra.
     PIRMININKAS. Per centrinį mikrofoną. Labai trumpai.
     R. ŽEMAITAITIS (TTF). Mielieji kolegos, patys svaidotės žodžiais. Vieni sako pirmininkaujate Europos Sąjungai, ką mes pasakysime. Griuvo ir Vyriausybės per pirmininkavimą Sąjungai, griuvo ir parlamentai, ir neeiliniai rinkimai buvo, ir visa kita. Bet pirmą kartą šalies istorijoje parlamente (aš esu antrą kadenciją, pakankamai jaunas žmogus), aš pirmą kartą matau, kad šitaip konservatoriai norėtų eiti į mažąją valdančiąją daugumą ir parsiduoti socialdemokratams. Yra geras posakis: imkit mane ir skaitykit. Šiandien konservatoriai, taip sakant, imat mane ir skaitot mane.
     PIRMININKAS. K. Daukšys.
     K. DAUKŠYS (DPF). Ačiū, gerbiamasis posėdžio pirmininke. Gerbiamasis opozicijos lyderi, nėra V. Gedvilas nei marionetė, nei dar koks nors žmogus. Taip pat ir visa Darbo partija. Turiu priminti, kad už mus balsavo daugiau žmonių negu už jus. Turėkite tai minty.
     PIRMININKAS. Gerbiamieji kolegos, siūlau nusiraminti. Todėl perskaitysiu 187 straipsnį "Seimo vadovų įgaliojimų laikas": "Bet kuriam iš šių Seimo pareigūnų atsistatydinus [...], naujo pareigūno rinkimai į šias pareigas rengiami artimiausiame Seimo posėdyje šiame statute numatyta tvarka." Suprantama, kad reikia laiko pateikti siūlymus. Vienas siūlymas jau prezidiume yra gautas. Aš norėčiau pasitarti. Ar dešinė nesutiktų nedaryti Vyriausybės valandos ir pratęsti? Arba kitas variantas - kol bus iškėlimas, pusę valandos jūs klausinėjate Vyriausybės ir po pusvalandžio mes pradedame rinkimo procedūrą? Aš manau, taip bus išspręstos visos problemos. Sutinkame? Tada pusvalandis klausti. P. Gylys. Minutėlę, tuoj įjungsiu.
     P. GYLYS (DKF). Gerbiamasis pirmininke, atkreipiu dėmesį, kad opozicijoje ne tik jie, bet ir mes.
     PIRMININKAS. Jūs sutinkate? (Balsai salėje) Atsiprašau, klausiu "Drąsos kelio", ar jie sutinka? Mišrios grupės? Matau, kad pritaria. Gerai. Pusę valandos klausia tik opozicijos atstovai. (Balsai salėje) Pirmoji klausia... Ne, pirmasis pagal mūsų nerašytą tvarką klausia du klausimus A. Kubilius. Ir rašytinę tvarką.

13.08 val.
    Vyriausybės valanda

     A. KUBILIUS (TS-LKDF). Gerbiamasis premjere, aš gal jūsų tokio paprasto žmogiško klausimo noriu paklausti. Ar jums, kaip žmogui...
     PIRMININKAS. Gerbiamasis Andriau, aš labai atsiprašau. Aš paprašysiu tvarkos salėje. Gerbiamieji kolegos, aš kreipiuosi į socialdemokratus, Darbo partiją. Prasidėjo Vyriausybės pusvalandis. Būkite geri, išeikite iš salės. Sveikinimai ir kalbos ten. Atsiprašau. Prašau tęsti.
     A. KUBILIUS (TS-LKDF). Aš noriu dar sykį pratęsdamas jūsų, kaip premjero ir kaip žmogaus, paklausti, ar jums žmogiškai patiko šita Seimo Pirmininko atleidimo procedūra, kai V. Uspaskichas nurodo Seimo Pirmininkui atsistatydinti ir tas šiek tiek paspurdėjęs ir atsistatydina?
    Antroji mano klausimo dalis. Kai V. Uspaskichas lieps jums atsistatydinti, jūs taip pat pasielgsite?
     PIRMININKAS. Pirmininke, jums du klausimai.
     A. BUTKEVIČIUS (LSDPF). Pirmiausia dėkoju už du klausimus. Dėl žmogiškumo, aš manau, pone Kubiliau, jums reikėtų dar daug daug iš daugelio politikų to pasimokyti. Supraskite šitą. Tai tikriausiai politikai turi suprasti žinodami visuomenės tam tikrą nuomonę ir opiniją. Jeigu dar kartą kalbėtume apie buvusio Seimo Pirmininko atsistatydinimą, aš galiu jums dar kartą garantuoti, kad jis čia ryte atėjo ir pasakė, kad aš atsistatydinu. Aš manau, tai buvo jo apsisprendimas.
    Dėl mano apsisprendimo. Aš visada pats savarankiškai priimu sprendimus.
     PIRMININKAS. Dar vieną klausimą užduoda opozicijos lyderis.
     A. KUBILIUS (TS-LKDF). Pereinant nuo šitų prastų politinių realijų, į kurias jūs taip čia, man atrodo, nevisiškai tinkamai reaguojate, kai užduodamas klausimas, bet pereinant prie ūkinių dalykų.
    Sakykite, premjere, mes iš tikrųjų su nerimu stebime situaciją Lietuvos elektros rinkos, Lietuvos elektros biržos, kur pastaruoju metu per rugpjūtį ir rugsėjo mėnesį matome tendenciją, kai kainos elektros biržoje yra pakilusios apie 30 % - 6-7 centais. Nelabai girdime iš Vyriausybės paaiškinimų, kaip tokia situacija yra vertinama, kokia yra prognozuojama situacija kitiems metams? Ar jūs galėtumėte dabar pasakyti savo tam tikrą nuostatą? Ar nemanote, kad esant tokioms aplinkybėms, kai šitaip brangsta elektros energija, reikėtų labai atsargiai galvoti apie vadinamosios kvotinės elektros kvotos sumažinimą tiek šiais, tiek kitais metais?
     A. BUTKEVIČIUS (LSDPF). Aš paprašyčiau energetikos ministro, kad jis plačiau pakomentuotų ir atsakytų į jūsų klausimus.
     J. NEVEROVIČ. Ačiū, gerbiamasis premjere. Gerbiamasis premjere, atsakant į jūsų klausimą, visų pirma leiskite man išreikšti didelį nusistebėjimą, didelį nusistebėjimą tuo, kad jūs, buvęs premjeras Vyriausybės, kuri postulavo ir įgyvendino didžiausią elektros rinkos liberalizavimą, dabar kalbate apie kvotų paskirstymą, kvotų padidinimą, apie tai, kad būtų našta papildomai didinama mūsų visiems vartotojams, kad būtų ingeruojama ta rinka ir ji iškraipoma. Leiskite priminti, kad jūsų reformos tikslas buvo sudėti kuo daugiau laisvosios rinkos mechanizmų į šitą procesą ir dabar matome to rezultatus. Tai yra kai buvo apribotas importas iš trečiųjų šalių, jūsų priimtų sprendimų rezultatas: visas prioritetas suteiktas vietos gamybai, t. y. Lietuvos, Latvijos ir Estijos, turint apribojimus su neveikiančiom elektrinėm, su apribotu elektros tiekimu tarp Estijos ir Latvijos, kainos didėja. Jos didės iki to momento, kol nebus ekonomiškai patrauklu parduoti visą tą elektrą, kuri čia parduodama. Tai yra normalūs procesai. Mes juos stebime, analizuojame ir imsimės priemonių, kad nebūtų ta kaina per daug išaugusi. Manau, kad ištaisysime ir tas klaidas, kurios buvo padarytos.
     PIRMININKAS. Klausia gerbiamoji R. Juknevičienė.
     R. JUKNEVIČIENĖ (TS-LKDF). Gerbiamasis premjere, antradienį Seime į Seimo narių klausimus dėl Aplinkos ministerijos baliaus karinėje teritorijoje atsakinėjo du jūsų kabineto ministrai. Jie gynėsi sakydami, kad viskas ten buvo gerai ir karių darbai statant palapines, elektros skydus, praustuvus ir dėžėmis nešamas stiprus alkoholis, nors Alkoholio kontrolės įstatymas aiškiai sako, kad karinėse teritorijose jį vartoti draudžiama. Noriu paklausti jūsų pozicijos. Ar tai reiškia, kad jūs taip pat sutinkate su ministrų pasakytomis pozicijomis ir ar tai reiškia, kad šitos Vyriausybės nuostatos leidžia visoms ministerijoms su stipriu alkoholiu rengti tokio pobūdžio pobūvius karinėse teritorijose?
     A. BUTKEVIČIUS (LSDPF). Pirmiausia, kiek žinau, tai nebuvo ministerijos renginiai, jeigu jūs kalbate apie ministerijas. Vyriausybė tokių klausimų nesvarstė. Tame renginyje aš pats nedalyvavau, tuo metu buvau užsienyje.
     PIRMININKAS. Klausia E. Masiulis.
     E. MASIULIS (LSF). Ačiū, gerbiamasis posėdžio pirmininke. Gerbiamasis premjere, iš tiesų, kol čia, Seime, vyksta tokie nenuspėjami dalykai, Vyriausybėje visu tempu yra svarstomas kitų metų labai svarbus dokumentas - šalies biudžetas. Akivaizdu, kad nuo to, koks bus tas biudžetas, didžiąja dalimi priklausys ir mūsų kitų metų gyvenimas. Aš norėjau paklausti. Įvertinant tai, kad vidaus reikalų ministras bent du kartus šiais metais yra viešai pažadėjęs, kad atlyginimai vidaus reikalų sistemos darbuotojams, policijai bus didinami, yra įvardytas ir 15 % dydis, akivaizdžiai matant, kitų metų biudžeto asignavimuose tokių pinigų nėra numatyta, tai klausimas yra toks: kaip jūs ruošiatės pasiteisinti visuomenei? Ar manote, kad vidaus reikalų ministras tikrai elgiasi atsakingai? Ir pagaliau kokius resursus jūs vis dar matote...
     PIRMININKAS. Užbaikite klausimą.
     E. MASIULIS (LSF). ... tam, kad mažiausiai uždirbantiems žmonėms kitais metais būtų viltis gauti didesnį atlyginimą?
     A. BUTKEVIČIUS (LSDPF). Pirmiausia aš nesiruošiu teisintis. Tai jums, kolega Eligijau, reikėtų pasiteisinti visuomenei už anksčiau padarytas klaidas, kurios Lietuvai kainuos, žiūrint į perspektyvą, dar kelerius metus. Visuomenė tai turėtų žinoti ir visa tai labai stipriai įvertinti.
    Antras dalykas. Mes su Policijos departamentu esame pasiekę susitarimą. Ta suma, kuri yra jiems numatyta ateinančiais metais, kuri vakar Vyriausybės posėdžio metu buvo patvirtinta, juos tenkina. Taip pat yra numatyta ilgalaikė trejų metų strategija. Man teko praeitą šeštadienį Telšiuose susitikti su Policijos departamento vadovybe ir su visų policijos apskričių vadovais. Šis klausimas irgi buvo aptartas. Taip pat ten dalyvavo statutinių darbuotojų profsąjungų lyderiai.
     PIRMININKAS. Ačiū. R. Juknevičienė nori padaryti pareiškimą.
     R. JUKNEVIČIENĖ (TS-LKDF). Gerbiamasis posėdžio pirmininke, pagal Statutą aš turiu teisę patikslinti klausimą, nes pirma į jį nebuvo atsakyta. Aš klausiau, ar tai reiškia, kad ir kitos ministerijos gali rengti tokius pobūvius, nes ministrai nemato nieko blogo.
    Antras dalykas. Premjeras suklaidino žmones, besiklausiančius mūsų, sakydamas, kad ten nebuvo ministerijos renginys. Pone premjere, prašau klausyti, ką aš dabar sakau! Net ir ministrai pripažino, kad iš Aplinkos ministerijos lėšų apie 40 tūkst. Lt buvo skirta šiam renginiui. Taigi, premjere, prašau įsigilinti ir neklaidinti žmonių. Labai prašau atsakyti konkrečiai į mano klausimus.
     A. BUTKEVIČIUS (LSDPF). Aš jums dar kartą noriu pabrėžti, kad tai nebuvo ministerijų renginiai. Jūs klausėte, ar ministerijoms yra leidžiama organizuoti tokius renginius? Pirmiausia ne ministerijų buvo renginiai, kiek aš turiu informacijos.
    Antras dalykas. Bus dar kartą pasitikslinta. Jūs sakote, kad Aplinkos ministerija skyrė 40 tūkst. Lt. Pagal mano turimą žodinę informaciją, nebuvo skirtas nė vienas litas. (Šurmulys salėje) Nebuvau aš tą savaitę, aš jums aiškinu, kada jūs čia diskutavote, ir atsakinėju į klausimus. Vyriausybė niekada nerems tokių renginių ir neskatins, kad misterijos juos organizuotų.
     PIRMININKAS. Ačiū. Klausia P. Gylys. Profesoriau, jums žodis!
     P. GYLYS (DKF). Ačiū, posėdžio pirmininke. Gerbiamasis premjere, o gal finansų ministre, aš norėjau paklausti, ar jūs žinote, kad antroji vadinamoji pensijų pakopa yra antikonstitucinė? Antra, tai nėra socialinio draudimo sistema, o yra faktiškai privataus taupymo sistema. Klausimas yra toks: ar reikia biudžetui pinigų ir ar nebūtų galima, susitvarkius su šita antra pakopa, turėti daugiau pinigų, kad būtų galima skirti daugiau vaikams, socialinėms reikmėms, mokykloms ir taip toliau?
     A. BUTKEVIČIUS (LSDPF). Aš gal tik įžangą padarysiu. Profesoriau, taip, mes pradėjome analizuoti šitą situaciją. Vakar kaip tik turėjome Socialdemokratų frakcijoje kelias prezentacijas, dalyvavo profesorius R. Lazutka, kuris išdėstė tam tikrą matymą dėl antrosios ir trečiosios pakopos. Pakviesime į diskusiją ir visus Seimo narius. Norime Seime suorganizuoti netgi tarptautinio lygio konferenciją dėl pensinės sistemos dabarties ir ateities. Tikimės, kad atvyks iš Lenkijos, taip pat esame pakvietę ir iš Londono tam tikrus specialistus. Manau, kad bus naudinga politikams išgirsti ir kitų specialistų nuomonę.
    Prašau, gal dar finansų ministras papildys.
     R. ŠADŽIUS. Nelabai yra ką pildyti.
     PIRMININKAS. Norėčiau patikslinti. Pirmadienį 9 val. tokia konferencija vyks Konstitucijos salėje. Todėl kas tuo domisi, kviečiu apsilankyti.
    Klausia R. Baškienė.
     R. BAŠKIENĖ (MSNG). Labai ačiū. Norėčiau klausti finansų ministro. Gerbiamasis ministre, jums tikriausiai žinoma, kad mažiausius atlyginimus gauna kultūros darbuotojai, bibliotekininkai. Iš tikrųjų labai nuosekliai buvo planuojama ir žadama, kad per trejus metus po du bazinius dydžius bus kasmet didinami kultūros darbuotojų atlyginimai. Valstybės biudžete reikia ne tiek jau daug - 49 mln. Ar pažadas bus įgyvendintas ir ar iš tikrųjų dar yra išlikusi viltis, kad kultūra mūsų valstybėje yra prioritetas? Labai viltingai klausiame, ar valstybės biudžete yra numatyta ta suma, kuri buvo žadama kultūros darbuotojams iki tol?
     R. ŠADŽIUS. Ačiū už klausimą. Pirmiausia patikslinčiau: taip, aš sutinku, kad kultūros darbuotojai nėra daugiausiai apmokami biudžetinio sektoriaus darbuotojai, tačiau greta mes turime socialinius darbuotojus, taip pat turime kitus darbuotojus, kurie dirba pagal darbo sutartis. Didžioji tų darbuotojų dalis yra savivaldybėse. Tai iš tikrųjų labai mažai apmokami darbuotojai, todėl Vyriausybė, ilgai ir karštai svarsčiusi šitą klausimą, vis dėlto priėjo prie nuomonės, kad būtų socialiai neteisinga remti vieną atskirai paimtą socialinę ar darbuotojų grupę. Mes iš tikrųjų turime rūpintis visu viešuoju sektoriumi, kuriame dirba apie 300 tūkst. žmonių, įskaitant ir valstybės tarnautojus, ir kitus, kurie dirba pagal darbo sutartis. 2014 m. mes papildomų lėšų tokiam rėmimui, atlyginimų didinimui, neturime, nes privalome įgyvendinti jums žinomus Konstitucinio Teismo nutarimus, kurie pripažino neteisėtais dalį sprendimų, priimtų buvusios Vyriausybės ir buvusios Seimo daugumos. Manau, kad prie šio klausimo mes galėsime grįžti svarstydami 2015 m. biudžetą, jeigu susiklostys palankios ekonominės sąlygos.
     PIRMININKAS. Klausia V. M. Čigriejienė. Ruošiasi R. Šimašius.
     V. M. ČIGRIEJIENĖ (TS-LKDF). Ačiū, posėdžio pirmininke. Gerbiamasis premjere, šių metų balandžio mėnesį dėl Panemunės tilto sakėte (stenograma): "Savaime suprantama, kad dėl tilto, aš manau, kad prioritetas Nr. 1, ir šis ginčas turėtų būti sprendžiamas kuo greičiau." Ar buvo sprendžiamas lėšų skyrimo klausimas 2014 m. dėl Panemunės tilto rekonstrukcijos?
    Rekonstruotas Juozapavičiaus prospektas pasibaigia ties nugriautu tiltu, vaikams susisiekimas į mokyklas yra apsunkintas, važiuoja aplinkkeliais, žmonėms pasiekti sveikatos įstaigas irgi tenka apylankomis. Tai gyvybingai svarbus objektas Kauno miestui. Kyla klausimas, ar mes skiriame pinigus tik įvykus nelaimei? Tiltą sprogdinti reikėjo, nes žmonės matė sudilusią armatūrą. Ar ištesėsit savo pažadą ir Panemunės tiltas liks prioritetas Nr. 1? Ačiū.
     A. BUTKEVIČIUS (LSDPF). Dėkoju už klausimą. Kauno savivaldybės meras buvo atvykęs, po to jie pratęsė pokalbį su susisiekimo ministru. Kiek žinau, pinigai iš Kelių priežiūros ir plėtros programos yra skirti papildomai dar šiais metais, ta vadinamoji likusi dalis, kuri buvo sukaupta, Vyriausybės nutarimu jau yra paskirstyta. Negaliu šiandien patvirtinti, kokia yra skirta suma to tilto atstatymui, bet tikrai yra. Bet susisiekimo ministras informavo, kad Kauno miesto meras irgi nevykdo savo įsipareigojimų, nes anksčiau buvo sutarę, kad tam tikrą sumą pinigų jis irgi numatys to tilto rekonstrukcijai.
     PIRMININKAS. Klausia R. Šimašius. Ruošiasi V. A. Matulevičius.
     R. ŠIMAŠIUS (LSF). Šiandien tokia ypatinga diena, kad daug kas apie politiką šnekame, bet aš norėčiau nukelti savo klausimą truputį į kitą erdvę.
    Jau trys savaites Lietuva dūzgia apie nusikaltimą, pradėta šnekėti ir apie mirties bausmę. Mano klausimas teisingumo ministrui.
    Mes žinome, kad baisius nusikaltimus, žmogžudystes labai dažnai padaro asmenys, kurie gyvenimą kažkokiu būdu sugebėjo susiorganizuoti ir susidėlioti taip, kad tapo nusikaltėliais. Labai dažnai tie asmenys (ne paslaptis, ir aš, kaip buvęs teisingumo ministras, sakau) išėję iš įkalinimo įstaigų ir labai dažnai įkalinimo įstaigos ne ką naudos jiems davė, kad nebenorėtų nusikalsti, o mokėtų gyventi teisėtai. Pats buvau pradėjęs keletą reformų šioje srityje - ir probacijos srityje, ir grynai kalėjimų pertvarkos klausimu. Ar jūs planuojate daugiau kokių nors veiksmų, kokių nors inovacijų, tęstinumų šioje srityje? Kaip žiūrite į nusikaltėlių perauklėjimo perspektyvas Lietuvoje?
     J. BERNATONIS (LSDPF). Dėkoju buvusiam ministrui už labai gerą klausimą. Tos pradėtos jūsų reformos ir jūsų iniciatyvos toliau yra tęsiamos. Suprantama, mes susiduriame su tam tikromis problemomis, visų pirma finansinėmis problemomis. Aš manau, kad ir tolesnė probacijos plėtra labai svarbu, taip pat labai svarbu, aš manau, sudaryti sąlygas, kad kaliniai galėtų dirbti, nes šiuo metu tik penktadalis įkalinimo vietose gali dirbi, o norinčių yra kur kas daugiau, apie 60 % norėtų dirbti. Kartais žmonės tikrai patenka gana atsitiktinai ir yra galimybės jų socializacijai ir jų pasitaisymui, kaip jūs minėjote, bet labai svarbu, kad tam mes galėtume skirti kuo daugiau dėmesio. Dabar yra reformuojamos mūsų gamybinės įstaigos prie kalėjimų. Galvojame ir apie platesnį lygtinio paleidimo taikymą.
    Bet aš norėčiau pasakyti, kad kai kalbame apie žiaurius nusikaltimus, tai yra visos visuomenės bėdos. Aš manau, kad mums reikėtų stiprinti kovą visų pirma su narkomanija, su narkotikų prekyba, nes dabar jau tai daro didelę įtaką įvairiems nusikaltimams, o aš pasigendu ir bendro tokio visuomenės dėmesio. Kažkokių inovacijų, aš manau, šioje srityje galbūt ir nereikia, reikia įgyvendinti tai, kas buvo užsibrėžta anksčiau ir krizės metu dėl finansų stokos nebuvo padaryta. Dėkui už klausimą.
     PIRMININKAS. Klausia V. A. Matulevičius. Ruošiasi R. J. Dagys.
     V. A. MATULEVIČIUS (DKF). Aš norėčiau gerbiamosios Vyriausybės narių paklausti, ar Lietuva ką nors konkrečiai padarė pirmininkaudama Europos Sąjungai tam, kad už 50 km nuo Vilniaus neatsirastų neaiškaus patikimumo branduolinė jėgainė? Aš turiu omeny atominę elektrinę Astrave. Ačiū.
     A. BUTKEVIČIUS (LSDPF). Žiūriu, ar aplinkos ministras yra? Galiu pasakyti, kad ne tik kažką padarė, bet Aplinkos ministerija nuolatos siuntinėja įvairiausius raštus dėl poveikio aplinkai vertinimo, taip pat dalyvauja įvairiuose susitikimuose su Baltarusijos ambasadoriumi Lietuvoje. Turėjo jau ne vieną pokalbį, taip pat kartu su Užsienio reikalų ministerija šiuo klausimu irgi labai stipriai dirba. Bet darbas yra atliekamas diplomatiniais kanalais.
     PIRMININKAS. Suteikiame žodį R. J. Dagiui. Ruošiasi ponas E. Gentvilas.
     R. J. DAGYS (TS-LKDF). Mano klausimas būtų gerbiamajam premjerui. Iš tiesų kalbėdami apie socialinės draudimo sistemos reformą mes matome daug šitos Vyriausybės blaškymosi. Nors gaires patvirtinome ir, atrodo, kad visi galų gale sutarėme, ką mes turėtume vykdyti, tos gairės neįgyvendinamos. Aš neseniai išgirdau iš Finansų ministerijos tokią naujieną, kad dar dvejus metus mes jokios "Sodros" reformos nedarysime, taip bent jau rašė spauda ir tokia buvo oficiali informacija, nes bus sudaryta darbo grupė, kuri maždaug dvejus metus dar kažką spręs ir darys. Dėl "Sodros" reformos nebuvo jokių prieštaravimų ir ginčų tarp kairės ir dešinės. Jos nevykdymas, dvejus metus nukelti ir plius dar metai į priekį, nes reikės priimti įgyvendinimo dokumentus, rodo, kad mes jos tiesiog nepriimsime. O tai turės liūdnų pasekmių visai draudimo sistemai ir mažesnes pensijas. Tai klausimas, ar Vyriausybėje tas žingsnis yra aptartas, ar čia yra tik Finansų ministerijos nuomonė?
     A. BUTKEVIČIUS (LSDPF). Pirmiausia norėčiau išsklaidyti tas abejones ir pasikartoti, kad netgi vakar buvo dirbama Seime, Socialdemokratų frakcijos salėje, ir diskutuojama su ekspertais iš šalies, ką reikėtų daryti artimiausiu metu, kad "Sodros" biudžeto situacija pasikeistų. Tikrai turime labai daug pasiūlymų, bet juos reikia išdiskutuoti, juos tikriausiai pateiksime ir viešai diskusijai, o po to priimsime sprendimus.
     PIRMININKAS. Klausia E. Gentvilas.
     E. GENTVILAS (LSF). Ačiū. Klausimas žemės ūkio ministrui. Pone Jukna, ant jūsų pečių artimiausiomis dienomis ar savaitėmis guls milžiniška atsakomybė. Artimiausioje finansinėje perspektyvoje tiesioginėms išmokoms ir kaimo plėtros programai numatyta apie 16 mlrd. Lt. Ir yra galimybė tarp tų dviejų ramsčių perskirstyti tas lėšas. Tai štai jūsų įsakymu, kaip jau esame kalbėję, bus nulemta Lietuvos kaimo ateitis per artimiausius septynerius metus. Tai yra milžiniška atsakomybė. Kuria linkme jūs žadate sukti? Ar padaryti kažkokį dalies lėšų perskirstymą tarp minimų ramsčių, ar palikti tą status quo? Tai kaimo žmonėms visoje Lietuvoje labai aktualus dalykas.
     V. JUKNA. Iš tiesų gal dar ne artimiausiomis savaitėmis, laiko dar yra iki gruodžio mėnesio. Kitą galimybę turėtume dar 2017 m., galimybę pakeisti. Mes jau turbūt nuo birželio mėnesio, turėdami pirmines nuostatas, nors dar nebuvo iki galo patvirtinta bendroji žemės ūkio politika, tas diskusijas rengėme su socialiniais partneriais, su Žemės ūkio rūmais, kurie jungia visas žemdirbių savivaldos asociacijas. Tose diskusijose aiškėja pozicija, kad reikėtų laikytis status quo, tai yra neperskirstyti tarp ramsčių, tiesiog išlaikyti tai, kas yra dabar, tai yra status quo.
     PIRMININKAS. Klausia J. Razma, užsirašęs frakcijos vardu.
     J. RAZMA (TS-LKDF). Gerbiamasis Ministre Pirmininke, manau, kultūros darbuotojus tikrai nuvylė jūsų Vyriausybės sprendimas, kad skirstydami kitiems metams papildomą milijardą litų taip ir neradote tų 50 mln., kurių reikėjo, norint pradėti įgyvendinti kultūros darbuotojų atlyginimų kėlimo programą. Tas jūsų sprendimas, paliekant tuos atlyginimus didinti iš savivaldybėse sutaupytų socialinių išmokų ir kompensacijų, labai supriešina kultūros darbuotojus su socialiai remtinais asmenimis, tarsi jie turėtų kažkaip atimti tą socialinį kąsnį iš tų žmonių ir taip išspręsti savo atlyginimų problemas.
    Aš noriu, kad jūs patikslintumėte, ar priimant tą sprendimą jūs pakoregavote Vyriausybės nutarimą, kuriuo nustatomi kultūros darbuotojų atlyginimų koeficientai? Ar palikote nutarimą su tom pačiom vadinamom "šakutėm" ir tokiu atveju jūsų siūlymas padidinti atlyginimus yra dar labiau abstraktus ir nerealus?
     A. BUTKEVIČIUS (LSDPF). Pirmiausia reikėtų pasakyti, kad jūs nuvylėte žmones, nes pirminiame mūsų biudžeto rengimo variante kultūros ir meno darbuotojams ateinančiais metais darbo užmokesčio didinimui buvo numatyta skirti 49 mln. Lt. Po Konstitucinio Teismo priimto sprendimo mes kartu su Savivaldybių asociacija pasitarę nutarėme, kad jie didins atlyginimus ne tik kultūros darbuotojams, bet ir socialinėje sferoje dirbantiems darbuotojams ir mokytojams. Tas susitarimas yra tvirtas, ir tikimės, kad jie visa tai įgyvendins. Dėl Vyriausybės nutarimo, taip, jis iki sausio 1 d. bus priimtas. Jis šiuo metu yra rengiamas.
     PIRMININKAS. Paskutinis klausia K. Masiulis.
     K. MASIULIS (TS-LKDF). Aš norėčiau Ministro Pirmininko paklausti ir, jeigu galima, atsakyti nepolitikuojant, nes gal jis ir vėl pasakys, kad čia mes irgi esame kalti. Važiavau aš į Kernavę savaitgalį ir tik išvažiavus iš Vilniaus 10 kilometrų yra didžiausia eilė. Jūs buvote pasišovęs perkurti santykius su Rusija. Ar galite pasakyti, kaip sekasi perkrovinėti, nes matau, kad sunkvežimiai perkraunami, tai čia tai ir įvyko? (Balsai salėje) Į Medininkus, atsiprašau.
     A. BUTKEVIČIUS (LSDPF). Žinote, kai labai stipriai sugadinote, tai dabar po truputį judam. Galiu pasakyti, kad sprendimas jau yra atšauktas, jeigu jūs kalbate dėl tam tikrų papildomų atliekamų tikrinimų prie pasienio.
     PIRMININKAS. Gerbiamieji kolegos, dėkoju Vyriausybei, Vyriausybės ministrams už dalyvavimą pusvalandyje.

13.36 val.
    Seimo nutarimo "Dėl Lietuvos Respublikos Seimo Pirmininko išrinkimo" projektas Nr. XIIP-1059 (pateikimas, svarstymas ir priėmimas)

    Grįžtame prie savo darbotvarkės. Dabar aš jums šiek tiek paskaitysiu Statuto straipsnius, kad mažiau ginčų būtų. "Kandidatų į Seimo vadovus siūlymas. Kandidatus į Seimo Pirmininko pareigas raštišku pareiškimu gali siūlyti ne mažiau kaip 1/10 Seimo narių." "Kandidatų į Seimo vadovus kalbos bei diskusijos dėl kandidatūrų. Po to, kai kandidatai į kurias nors pareigas yra pasiūlyti, visi jie iki balsavimo turi pareikšti, ar sutinka balotiruotis. Kiekvienam kandidatui pagal abėcėlę skiriama iki 15 minučių, o kandidatui į Seimo Pirmininko pareigas iki 30 minučių kalbėti ir tiek pat laiko atsakyti į klausimus. Po to, jei Seimo nariai pageidauja, pradedamos diskusijos." Taigi, gerbiamieji kolegos, prašom siūlyti kandidatus. Matau, pirmasis... Gal suteiksime iš dešinės. E. Masiulis turi kandidatą.
     E. MASIULIS (LSF). Ačiū, gerbiamasis posėdžio pirmininke. Neklaidinkite, ne E. Masiulis, o 16 Seimo narių pasirašė žemiau ir kandidatu į Seimo Pirmininkus siūlo Seimo narį E. Gentvilą. (Balsai salėje: "Ooo!..")
     PIRMININKAS. Iš karto norėčiau paklausti E. Gentvilo, ar jis sutinka. Gal jam nežinant? (Balsai salėje: "Gal privertė?..")
     E. GENTVILAS (LSF). Priklausys nuo to, ar bus kitų konkurentų. Jeigu nebus, tai sutiksiu, bet kol kas dar neatsakau.
     PIRMININKAS. Jūs turite iš karto atsakyti, taip reikalauja Statutas.
     E. GENTVILAS (LSF). Gerai, sutinku.
     PIRMININKAS. Dėkoju. V. Gapšys.
     V. GAPŠYS (DPF). Darbo partijos frakcija, pasikonsultavusi su kitomis valdančiosios koalicijos frakcijomis, kartu teikia L. Graužinienės kandidatūrą eiti Seimo Pirmininko pareigas. Manome, kad pasirinkimas yra labai teisingas - su didžiule patirtimi, su aštriu mąstymu ir milžiniška kompetencija ji gali puikiai atlikti Seimo Pirmininko pareigas.
     PIRMININKAS. Norėčiau paklausti Loretos, ar sutinka kandidatuoti į Seimo Pirmininko postą. Minutėlę. Prašom.
     L. GRAUŽINIENĖ (DPF). Pirmiausia noriu išreikšti padėką už išreikštą pasitikėjimą. Taip, aš sutinku.
     PIRMININKAS. Dėkojame. Gerbiamieji kolegos, pagal abėcėlę E. Gentvilui pirmajam suteikiama tribūna. (Balsai salėje) Pusė valandos ir pusė atsakyti į klausimus. Iki pusės. Aš tikiuosi, kad rinkimų kalbos truks šiek tiek trumpiau, mes dar turime rytinio posėdžio laiko, bet, ko gero, rytinį posėdį teks pratęsti. Prašom, Eugenijau, jums tribūna.
     E. GENTVILAS (LSF). Ačiū, gerbiamasis Seimo posėdžio pirmininke. Gerbiamieji kolegos Seimo nariai, kaip staigiai jūs priėmėte sprendimus pakeisti Seimo vadovybę, "nuimdami" dalį ar priimdami tokius sprendimus taip elgtis, taip staiga turėjo orientuotis ir opozicija. Opozicija taip susiorientavo, labai dėkingas tiems kolegoms, kurie palaikė mano kandidatūrą, aš tikiuosi, kad ir daugiau būtų palaikančių, ir ne tik iš opozicinių frakcijų. Tiesą sakant, natūralu, kad aš neplanavau, nesiruošiau ir nepradėsiu aiškinti, kad aš seniai laukiau, kada V. Gedvilas atsistatydins ir atsiras galimybė sakyti kalbą prieš rinkimus. Ne, nieko to nebuvo, patys suprantate, kad jums, net ir politinei daugumai, šitas pasikeitimas buvo netikėtumas.
    Taigi pirmiausia noriu padėkoti kolegai V. Gedvilui, kuris, mano manymu, iš esmės tvarkingai atliko Seimo Pirmininko pareigas. Aš jį pats kažkada apkaltinau šališkumu dėl tos situacijos, ir dabar manau, kad tuo metu Vydas pasielgė šališkai, tačiau iš principo jis buvo geras Seimo Pirmininkas, kuris labai gerai organizavo viso Seimo darbą, matyt, su V. Gapšio pagalba ir su kitais Seimo vicepirmininkais. Tikrai, atrodo, kol kas nėra sugadinti reikalai pirmininkavimo Europos Tarybai parlamentinės dimensijos požiūriu. Taigi parlamentas funkcionuoja gana gerai, o kiekvieną žmogų ar politiką galime vertinti gerai ar blogai. Aš V. Gedvilą vertinu iš esmės kaip buvusį gerą Seimo Pirmininką.
    Iš karto noriu pasakyti, kad jeigu tapčiau Seimo Pirmininku, yra laisva pirmojo Seimo Pirmininko pavaduotojo vieta, aš V. Gedvilą (jo dabar nėra, bet perduokite) siūlyčiau būti Seimo Pirmininko pirmuoju pavaduotoju. Noriu pasakyti, kad šiuo metu, jeigu mane išrinktumėte Seimo Pirmininku, Darbo partijai liktų visiškai neatstovaujama Seimo vadovybėje. Tokiu atveju natūralu, kad Darbo partijai bet kuriuo atveju priklauso viena iš pavaduotojų vietų. Mielasis Vytautai, nepykite, jūsų nesiūlyčiau, kaip minėjau, V. Gedvilą tikrai nuoširdžiai, beje, pasiūlyčiau tapti pirmuoju pavaduotoju. (Balsai salėje) Nežinau, atrodo, ponas P. Gražulis peršasi, bet jūsų taip pat nesiūlysiu. (Balsai salėje) Noriu pasakyti, kad nebūtų net ir žurnalistams didelio netikėtumo, nes man dažnai skambindavo ir sakydavo: Pirmininke, pasakykite tą ir tą. Sakydavau: supainiojote Gentvilą su Gedvilu. Jiems irgi labai nedaug būtų sutrikimų, jeigu pasikeistų šita pavardė.
    Norėčiau įvertinti Seimo darbą, kokį aš jį matau po 20 metų pertraukos. Man teko būti Seimo nariu, Atkuriamojo Seimo-Aukščiausiosios Tarybos nariu, 1990-1992 m. Žinoma, tokio darbo ir negali būti. Mūsų nepuola tankai, nešaudo pasieniečių, muitininkų, darbas tikrai ramesnis, tačiau kažin ar jis po 20 metų, kol aš nebuvau Seime, yra tapęs konstruktyvesnis. Manau, kad ne. Yra per daug užkulisių, nurodinėjimų, partinio šališkumo, tą būtų galima pasakyti apie daugelį politinių partijų. Nenoriu kalbėti vien tik apie valdančiąją daugumą. Iš tiesų kartais mane siutina tie dalykai, kai, na, net ir šiandien per Vyriausybės valandą užduoda klausimą premjerui, o premjeras sako: jums patiems turėtų būti gėda. Kalbėkime dalykiškiau, o ne baksnokimės pirštais ar dar šiurkščiau. Tokie dalykai, manau, nepuošia Seimo darbo, man neatrodo, kad nėra galimybių pataisyti tų blogų įpročių. Tikrai aš, kaip Seimo Pirmininkas, stengčiausi atitaisyti tuos dalykus, paprašyčiau kolegų atprasti nuo to baksnojimosi, moralizavimo, špygų rodymo, neįsižeiskite ir nepykite, kad taip sakau, bet jau tikrai netoli to kartais ir Seimo salėje prieiname.
    Bijau, kad jeigu mano konkurentė mieloji Loreta taptų Seimo Pirmininke, kuri turbūt galvojo, planavo, o čia aš išlindau netikėtai, bijau, kad jeigu Loreta taptų Seimo Pirmininke, vargu ar pasikeistų tos negeros tradicijos, apie kurias aš čia kalbėjau. Aš tikrai dėčiau asmeniškai daug pastangų, kad baigtumėme priekaištauti vieni kitiems, baksnoti, kad 2000 m. jūs taip sakėte, 2004 m. anaip sakėte ir t. t. Kolegos, visi mes keičiamės, visi mes bręstame, gal degraduojame, nežinau, natūralūs ir tie nuomonių pasikeitimai, partinių pozicijų, požiūrių pakitimai turbūt taip pat yra natūralūs, bet nesėkime šios neapykantos vieni kitų atžvilgiu.
    Mano paties parlamentinio darbo patirtis, atrodytų, nėra didelė - dveji su puse metų Atkuriamajame Seime, dabar štai ne visi metai, tačiau Atkuriamajame Seime pagal tuometinius įstatymus ir Konstituciją buvo tokia pareigybė - Aukščiausiosios Tarybos seniūnas. Kadangi Aukščiausiosios Tarybos Pirmininkas V. Landsbergis kartu buvo ir šalies vadovas, tai realiai parlamento darbui vadovaudavo seniūnas. Tai štai aš pusantrų metų buvau Aukščiausiosios Tarybos seniūnu, man teko organizuoti frakcijų ir komitetų darbą, vadovauti parlamento posėdžiams. Taigi patirties, kaip organizuoti darbą, aš tikrai turiu. Jeigu dar kalbėtume apie mano kitokią patirtį, tai vis dėlto darbas Klaipėdos mero poste, du kartus buvau išrinktas, vienos kadencijos - penkerius metus - darbas Europos Parlamente irgi pridėjo supratimo apie parlamentinę demokratiją, apie tas gerąsias tradicijas, kurias galėčiau atnešti čia, į posėdžių salę, ar į visą Seimą kaip instituciją.
    Moku ir anglų kalbą, ir rusų kalbą, moku vokiškai, tiesa, jau šiek tiek primiršęs. Esu pramokęs prancūziškai, šiek tiek lenkiškai, tai nebūtų problemų ir dėl tarptautinio bendradarbiavimo atstovaujant Seimui įvairiais tarptautiniais lygmenimis.
    Svarbiausias dalykas, kolegos, kurį šiandien noriu pasakyti. Keistai gali nuskambėti, bet aš matau šiandien Lietuvą kaip labai gerai atrodančią valstybę, kuriai pavydi dauguma pasaulio valstybių ar turbūt ir kokie 6 mlrd. planetos gyventojų iš 7 mlrd. Mes esame viena geriausių valstybių, tik mes amžinai save niekiname. Kodėl? Todėl, kad mes esame Europos Sąjungos Bendrijoje ir matome turtingesnius kaimynus, faktiškai esame turtingiausių pasaulio valstybių bendrijoje ir toje bendrijoje mes esame, na, tarp autsaiderių. Bet tai nematuokime vien šituo Europos Sąjungos matmeniu ir lygmeniu Lietuvos gyvenimo ir savo gyvenimo standartų. Žiūrėkime į visą pasaulį ir mes pamatysime, kad Lietuva turi kuo didžiuotis, turi puikių proveržių tiek praeityje, tiek šiomis dienomis net ir šitai Vyriausybei dirbant. Galų gale, jeigu jau taip vertinsime - Lietuva pirmininkauja Europos Sąjungos Tarybai. Ir, pabelskime į medį, atrodo, tikrai neblogai pirmininkaujame. Ir nesulauksime kritikos iš Europos Bendrijos partnerių. Tai įsivaizduokite, kaip turėtų vertinti ir vertina Lietuvą kitos postkomunistinės šalys, kurios dar nėra Europos Sąjungoje. Na, nekalbėkime jau apie kitus kontinentus. Bet mes savo žmonėms nesakome šito dalyko, kad Lietuvoje yra labai daug pozityvių dalykų.
    Ir žinote, iš kur sklinda visas tas negatyvizmas, pesimizmas? Didele dalimi iš Seimo. Visi žiūri į Seimą kaip į pavyzdį, kur girdi kalbas, girdi tarpusavio rietenas, tarpusavio kaltinimus, žmonės susiėmę už galvų, jie nebesugeba objektyviai vertinti, kad ir Amerikoje politinė krizė, ir Italijoje politinė krizė, daugelyje tos pačios Europos Sąjungos valstybių pirmalaikiai parlamento rinkimai yra buvę gana dažnai, bet žmonės tų dalykų nebemato. Jie žiūri, kas vyksta čia, ir sako: pešasi, durnina, kvailina vieni kitus, kaltina, o kartu juodina ir Lietuvą. Kada mes mūsų žmonėms duosime daugiau optimizmo? Tada, kada patys sugebėsime tarpusavyje gražiai, kultūringai, argumentuotai kalbėti.
    Aš vėlgi grįžtu prie dalies opozicijos, drįstu taip sakyti, konservatorių nesugebėjimo susikalbėti su valdančiąja dauguma šiandien. Yra galimybių kalbėti, bet tam reikia ne kaltinimų kalbos, o argumentų kalbos. Lygiai tą patį galėčiau pasakyti, deja, ir apie dalį valdančiosios daugumos. Vien tik baksnojimas į klaidas, vien tik kaltinimai. Jie nėra ženklas Lietuvos žmonėms ir nekuria kitokios - optimistiškesnės objektyvios Lietuvos.
    Aš noriu pasakyti, visi mes, Seimo nariai, daugiau ar mažiau esame intelekto žmonės, protingi žmonės. Tačiau noriu pasakyti, kad be objektyvumo, be sugebėjimo objektyviai vertinti procesus negalime būti protingi. Įtraukime ir objektyvumo parametrą ir pamatysime, yra klaidų praeityje, yra puikių dalykų šiandieninės politinės daugumos darbe. Tiesiog galėčiau lenkti pirštus: V. Mazuronis, man atrodo, gerai dirbantis ministras. Jis man kažkada sakė: tu galėtum tą pasakyti ir viešai. Štai viešai ir sakau. Man atrodo, tas pats V. Jukna, gal man ne iki galo patiko jo šiandieninis atsakymas, aš truputį kitaip matyčiau, tačiau, aš manau, tai puikiai ir gerai dirbantis ministras. J. Neverovičius, J. Bernatonis - tai tikrai susitvarkantys su savo darbu žmonės. Matykime, kolegos! Šiandien mes esame opozicijoje, bet pasistenkime matyti. Ateis laikas, kiti galbūt bus opozicijoje, irgi norėčiau, kad matytų ne vien tik blogus darbus ar kėslus valdančiosios daugumos. Šioje vietoje aš matau būtinybę padaryti proveržį.
    Mano paties asmeninės savybės yra tokios, kad esu gana karštas, galiu susinervinti, galiu ką nors išrėžti ir būti neobjektyvus, tačiau iš principo esu tolerantiškas ir visus žmones vienodai vertinantis asmuo. Laikyčiausi, jeigu būčiau Seimo Pirmininku, šitų principų, kurių gyvenime laikausi. Tik mano asmeninis karštumas ar emocingumas gali kam nors kada nors nepatikti. Beje, kas labiausiai dėl to išgyvena, tai galiu pasakyti, paprastai tai aš pats išgyvenu dėl to. Taip jau turbūt kiekvienam būna, kai pagalvoji, kad ne taip pasakei, nesusivaldei, nesusilaikei. Visiems Seimo nariams, visoms politinėms grupėms vienodos teisės, vienodos pareigos didele dalimi nulemta Statuto. Tačiau vis dėlto nuo Seimo vadovo taip pat pareina tokie dalykai. Kaip jis vertins, suteiks žodį, nutrauks, vienam leis kalbėti tris minutes, o kitą jau po minutės nutrauks. Turėtų būti visiška lygiava, nepaisant draugiškų, asmeninių, partinių ar kitokių santykių.
    Darbas su valstybės Prezidente. Jis turi būti konstruktyvus. Nenoriu komentuoti ir nežinau, ar V. Gedvilas užtikrino tą konstruktyvų darbą. Gal mažoka buvo matyti, gal jis buvo. Man atrodytų iš šalies, kad reikėtų aktyvesnio bendradarbiavimo su šalies Prezidente. Sakau, nedrįstu pirmtako kaltinti, gal tiesiog per mažai apie tai buvo informuojama.
    Darbas su Vyriausybe. Aš galiu pasakyti, pastebiu, kad V. Gedvilas užsiėmė parlamentine kontrole, kviesdavosi ministrus, aptardavo probleminius klausimus. Gal galima ir daugiau aptarti, visi žinome, kiek yra šalies valdymo problemų. Tai šito dėmens tikrai nepalikčiau nuošalyje. Taigi parlamentinė kontrolė įvairiais lygmenimis, tiek Seimo Pirmininko, tiek viso Seimo, turėtų būti gerokai aktyvesnė.
    Kas man nepatiko V. Gedvilo darbe ir aš pats jam esu asmeniškai sakęs: jis puikiai pirmininkauja parlamento posėdžiams, tačiau ar antras valstybės asmuo turi tiek laiko gaišti pirmininkaudamas posėdžiams? Yra septyni padėjėjai, kurie taip pat susitvarko su savo pareigomis. Seimo Pirmininkas turi dirbti kitą darbą, o ne užsiimti ceremonmeisterio, atsiprašau Algirdai Sysai, kad taip pavadinu, ceremonmeisterio darbu, kurį Vydas puikiai atlikdavo. Štai Seimo Pirmininkas turi kitų svarbių dalykų. Vienas iš tų svarbių dalykų yra buvimas Lietuvoje su žmonėmis, kalbėjimas su jais, kalbėjimas apie tai, kokios valstybės aktualijos, sužinojimas tų aktualijų, pasakojimas apie Seimo darbą, tiesiog kasdienis normalus bendravimas. Seimo Pirmininkas gali tą daryti ir vienasmeniškai, gali pasiimti Vyriausybės ministrus važiuoti, spręsti aktualiausius dalykus. Žmonės turi matyti valstybės vadovus. Aš suprantu, pavyzdžiui, Prezidentė ar premjeras turi mažiau tokių galimybių, nes jų darbe yra labai daug reprezentacijos, labai daug išvykimo į užsienius, Seimo Pirmininkas galėtų ir turėtų tą nišą uždengti. Negali būti taip, kad, sakysime, praeina ketveri kadencijos metai, o Seimo Pirmininkas ne visuose rajonuose sugeba apsilankyti. Man atrodo, ketverių metų tarpas būtų pakankamas ar mano atveju gal trejų metų pakankamas apsilankyti ir ne po vietą kartą įvairiose Lietuvos vietose, visuose administraciniuose rajonuose.
    Būčiau aktyvus Seimo Pirmininkas, tikrai stengčiausi užsiimti ne asmenine politine propaganda ar liberalų propagavimu, o tiesiog Seimo propagavimu. Mano manymu, Seimo Pirmininkui Vydui to dėmens ir pritrūko šiek tiek, kad Seimo autoritetas visuomenėje pakiltų. Kaip kolega V. Gedvilas norėjo, sau tokią siekiamybę piešė, deja, pats pripažįsta, kad nepavyko.
    Mano įsitikinimu, darbas tarp visų valdžios institucijų vyksta nepakankamai sklandžiai, gal ne Seimas ir ne Seimo Pirmininkas yra didysis kaltininkas, kad nevyksta sklandžiai, tačiau rezervų iš Seimo pusės, parodytos geros valios bendradarbiauti ir iniciatyvos tikrai yra labai daug. Tai šituo savo siekį aš tikrai bandyčiau realizuoti.
    Baigiant leiskite pajuokauti. Miela Loreta gal neįsižeis, aš pasakysiu taip: nebus bėdos, jei manęs neišrinksite, bet gali būti bėdos, jeigu išrinksite mano žavią oponentę. Balsuokite už mane. Ačiū. (Plojimai)
     PIRMININKAS. Dėkoju už tokią kalbą. Jūs neatsitraukite. Jūsų nori paklausti bent 20 Seimo narių. Pirmoji klausia R. Juknevičienė. Kiekvieną klausimą atskirai. Gerbiamieji kolegos, kurie... Tada klausia A. Kubilius. Irgi Loretos? Tada aš noriu paprašyti, būkite geri, išsibraukite tie, kurie užsirašę klausti Eugenijų. A. Ažubalis. Ne. Supratau. K. Masiulis. Klaus.
     K. MASIULIS (TS-LKDF). Man paliko iš tikro labai gerą įspūdį jūsų prisistatymas. Aš net nesitikėjau, kad taip ekspromtu galima pakalbėti. Noriu pasiteirauti, ar čia iš tikro jūs ilgai rengėtės, ar čia taip ekspromtu sugalvojote, ką pasakyti?
     E. GENTVILAS (LSF). Mielasis Kęstai, gali netikėti, bet tikrai ekspromtu. Prieš valandą turbūt kilo mintis, kas čia per parlamentinė demokratija, jeigu kažkas vakar nusprendė, susitarė, pasiūlė mielą Loretą, o mes sėdime kaip stuobriai ir neturime alternatyvos. Kokia mūsų alternatyva? Aš pats Loretai pasakiau: nebalsuosiu, mieloji Loreta, už tave. Tiesiog manau, kad yra susitarimas, kurio aš nenorėčiau palaikyti. Tada, mieloji Loreta, kai jums tai sakiau, patikėkite, dar nebuvo minties kandidatuoti. Taigi prieš kokią valandą apsisprendėme ir... Tiesą sakant, net pasisakymo nespėjau kaip nors rimtai apgalvoti ir struktūrizuoti.
     PIRMININKAS. G. Steponavičius nori klausti? Prašau.
     G. STEPONAVIČIUS (LSF). Labai ačiū. Tikrai ačiū, Eugenijau, už tokį, mano supratimu, nuoširdų pakalbėjimą ir savikritišką ir daugumai, ir opozicijai požiūrį. Aš net matau, kad V. Baltraitienė, jūsų sesuo, šalia kitos kandidatės sėdėdama jau net pradeda svyruoti.
    Bet mano klausimas yra išties apie Seimo darbo ritmą. Jūs pagyrėte buvusį Seimo Pirmininką dėl dalykiško darbo, bet ką jūs darytumėte? Matėme vangią ir neužpildytą pavasario sesijos darbotvarkę ir dabar neįsivažiuojame, daugiausia trečiaeiliai klausimai vyrauja. Koks čia pokytis būtų jums tapus, jeigu taip sukristų aplinkybės, Seimo Pirmininku?
     E. GENTVILAS (LSF). Dėl sesers. Neturiu iliuzijų ir noriu pasakyti: sese, balsuok, kaip tau atrodo, tikrai nesakau, neprašau, daryk, kaip tamstai išeina.
    Dėl parlamento darbo aktyvumo. Man ir atrodo, kad čia apskritai iš parlamento vadovybės pritrūko parlamentinės kontrolės Vyriausybei. Štai Vyriausybė šią vasarą, liepos mėn., pasakė: rudens sesijoje užversime Seimą įstatymų projektais. Deja, nelabai užvertė. Mano manymu, jeigu taip yra pasakyta ir susitarta, tai Seimo vadovybė turi reikalauti iš Vyriausybės: duokite projektus iki tada ir tada. Buvo jau tas klausimas iškeltas pavasario sesijoje, kad štai nespėja pateikti projektų. Deja, ir dabar nespėja.
    Mano įsitikinimu, Seimo vadovybė turi nuolatinėse konsultacijose su Vyriausybe bendradarbiauti ir sakyti: štai, negali Seimas, išrinktas ketveriems metams, turėti tiek atostogų. Atvirai pasakysiu, mane šiek tiek stebina, kad kiekvieną mėnesį Seimas po vieną savaitę nedirba. Atmeskime dabar biudžeto svarstymo laikotarpį, bet ar nėra valstybėje svarstytinų dalykų? Vyriausybė yra įsipareigojusi teikti projektus, bet jų nepateikia. Čia jau, mano manymu, yra, iš vienos pusės, Vyriausybės darbo brokas, iš kitos pusės - parlamento vadovybės in corpore (aš turiu omeny ne vien Seimo Pirmininko, bet visos Seimo vadovybės) nesugebėjimas išreikalauti iš Vyriausybės tų projektų, kad Seimas galėtų dirbti visa apimtimi.
     PIRMININKAS. Klausia P. Gražulis.
     P. GRAŽULIS (TTF). Gerbiamasis pretendente, jūs atsakinėjate taip rimtai į klausimus, lyg būtumėte teikiamas nuo valdančiosios daugumos į Seimo pirmininkus. Ar jūs jau taip įsijautėte į šitas pareigas, ar nesuvokiate realios situacijos? O gal jūs, kaip ir jūsų sesuo, perėjote į Darbo partiją, esate Darbo partijos kandidatas?
     E. GENTVILAS (LSF). Gerai, kad apie kokias ligas nekalbėjote, nors apie įkalbėjimą jau pradėjote kalbėti. Tikrai aš nieko neįsikalbėjau. Esu realistas. Manau, kad labai nedaug galimybių turiu įveikti Loretą, bet maža kas. Manau, kad būčiau geresnis Seimo Pirmininkas arba bent jau, sakysime, geras Seimo Pirmininkas. Petrai, atsakau tamstai dabar, štai dėl ko aš taip atrodau. Dėl to, kad aš kalbu nuoširdžiai. Manęs neslegia joks įpareigojimas, joks kieno nors suokalbis už nugaros. Aš kalbu tai, ką manau, ir pačiam atrodo, kad aš jau įsikalbėjęs ką nors. Ne. Tiesiog už mano nugaros niekas nestovi, nei kokio nors miesto ar rajono grupuotė, net ir politinė partija už manęs nestovi. Aš negaliu sakyti, kad... aš net nemačiau, kas už mane pasirašė. Manau, kad ten yra ir Liberalų sąjūdžio narių, bet tikrai nemanau, kad visi sudėjo parašus. Aš tiesiog šiuo atveju esu laisvas, kalbu tai, ką galvoju ir kaip galvoju.
     PIRMININKAS. Klausia A. Vidžiūnas.
     A. VIDŽIŪNAS (TS-LKDF). Aukštasis pretendente, po paskutinio jūsų atsakymo mano klausimo beveik neliko, bet vis dėlto. Neabejoju jūsų intelektinėmis aukštumomis, milžiniška patirtimi, kaip ir kitos kandidatės, kai buvo įvardytos, vis dėlto kirba man klausimas: ar jūs tai darote savarankiškai, ar lieptas partijos pirmininko E. Masiulio? Ir ką darysite, kai E. Masiulis lieps jums trauktis iš šito posto?
     E. GENTVILAS (LSF). Galite, mielasis Arvydai, tikėti, galite netikėti. Aš priėjau prie E. Masiulio ir sakau: reikia kelti oponentą L. Graužinienei, nes rūkydami su V. Matulevičiumi pasišnekėjome, kad reikėtų kelti, tikrai negalvojau apie save. Sako: tai gali ir eiti. Sakau: gerai, bandau. Taigi tokio dalyko, kad partijos pirmininkas E. Masiulis man lieptų trauktis, patys suprantate savo klausimo juokingumą, nes mūsų partijoje tokių tradicijų, kaip kai kuriose kitose partijose, tikrai niekada nebuvo. Jeigu tapčiau Seimo Pirmininku, susiklosčius vienai ar kitai padėčiai, dėl vienokių ar kitokių priežasčių gali būti, kad teks pasitraukti, bet ne dėl to, kad partijos pirmininkas liepia, o dėl to, kad gali taip atsitikti.
     PIRMININKAS. Turėtų klausti I. Degutienė. Gerbiamoji Irena, jūs norėsite paklausti?
     I. DEGUTIENĖ (TS-LKDF). Taip, noriu. Gerbiamasis pretendente, jūs esate iš opozicinės frakcijos. Labai gražiai viską papasakojote, kaip jūs dirbtumėte Seimo Pirmininku. Aš suprantu, kad Seimo Pirmininkas turi būti neutralus, ir jūs toks, be abejo, būtumėte, tačiau - Seimas ir Vyriausybė. Kaip jūs praktiškai spręstumėte problemas ir ar jūs tikrai būtumėte tas Seimo Pirmininkas, kuris išdrįstų vykdyti tikrąją ir organizuoti tikrąją parlamentinę kontrolę, ne tiktai būti įstatymų leidžiamąja institucija, kai šiandien premjeras yra Socialdemokratų partijos lyderis? Ačiū.
     E. GENTVILAS (LSF). Žinote, tai, kad premjeras socialdemokratas ar kokios kitos partijos, manęs neišmuštų iš pusiausvyros. Esu ir su A. M. Brazausku dirbęs. Pasakysiu gal, kad įtikinamiau atrodytų, savo patirtį. Pats kažkada buvau ūkio ministras. Tuometinis Seimo Pirmininkas A. Paulauskas tikrai ne kartą kviesdavosi. Ir aš mačiau, kaip Seimo Pirmininkas turi dirbti su ministru kalbėdamas apie svarbiausias valstybės problemas.
    Kita vertus, mano sugebėjimą sutelkti galėtų paliudyti ir štai toks dalykas. Kažkada tapau laikinuoju Ministru Pirmininku (mes istorijoje tik trise - jūs, aš ir Z. Balčytis esame buvę laikinieji ministrai pirmininkai). Artėjo "Lietuvos dujų" privatizavimas. Sukviečiau į Vyriausybę 13 politinių partijų atstovus, pradedant A. M. Brazausku, baigiant V. Šustausku, ir visi 13 priėmėme bendrą sprendimą, kaip sutariame privatizuoti "Lietuvos dujas".
    Kitas dalykas, kad po to atėjęs nuolatinis premjeras pakeitė tą "Lietuvos dujų" privatizavimo schemą, tačiau ilgą laiką kabojo darbotvarkėje tas sutarimas, kurį aš inicijavau ir kurį pasiekėme. Labai gaila, kad jis netapo kūnu. Aš manau, kad būdamas Seimo vadovu aš tikrai sugebėčiau organizuoti tą darbą, kaip sakau, be baksnojimosi pirštais, o ieškant realių problemų sprendimo kelių.
     PIRMININKAS. Klausia I. Šiaulienė.
     I. ŠIAULIENĖ (LSDPF). Ačiū, gerbiamasis posėdžio pirmininke. Gerbiamasis kolega, aš suprantu, kad yra gera proga pasinaudoti šia tribūna ir išsakyti, kas slegia širdį dėl Seimo įvaizdžio ir kaip tobulinti mūsų visų veiklą, įvaizdį ir tą įtaką, kurią mes turėtume daryti visuomenėje.
    Bet vis dėlto sakykite, kaip paneigsite mano įtarimą, ar tai nėra jūsų demokratiškas kerštas Darbo partijos frakcijai, jog kelia ne jūsų sesę, o Loretą?
     E. GENTVILAS (LSF). Geras! Ne, nekeršiju. Jeigu seserį būtų iškėlę, aš turbūt būčiau nekandidatavęs, nes būtų tapusi anekdotiška situacija, kai brolis ir sesuo konkuruoja dėl tos pačios pozicijos. Tai tikrai nėra kerštas. Jūs geriau valdančiojoje koalicijoje paanalizuokite, kas įvyko valdančiojoje koalicijoje, kad Seimo Pirmininkas pasitraukė, į Seimo Pirmininkus buvo pasiūlytas kitas asmuo. Aš tikrai nekeršiju, linkiu sesei geros politinės karjeros, jeigu ne šioje kadencijoje, tai ateityje. Bet dabar jokio keršto Darbo partijai šiuo požiūriu tikrai nejaučiu.
     PIRMININKAS. Turėtų klausti V. Uspaskichas, bet nematau. V. Kamblevičius.
     V. KAMBLEVIČIUS (TTF). Ačiū. Gerbiamasis kolega, iš tikrųjų jūs padarėte tikrą šou. Aš dabar jaučiuosi kaip anekdotų karaliaus konkurse. Man įdomiausia, kad aš patikėjau, gal aš klystu, jūs man pasakykite, kad kuo jūs daugiau kalbėjote, tuo jūs pats vis labiau save įtikinote, kad jūs iš tikrųjų galite būti pirmininku. Ar teisingai aš galvoju?
     E. GENTVILAS (LSF). Aš savęs neįtikinėjau, aš tiesiog žinau, kad aš sėkmingai vadovavau Seimui 1991-1922 m. Apie tai yra televizijos laidos, reportažai ir žiniasklaidos spaudiniuose buvo rašoma, kad štai E. Gentvilas gerai organizuoja Seimo darbą. Man savęs įtikinėti nereikia. Tiesą sakant, net ir jūsų aš nenoriu įtikinėti, tiesiog sakau dar kartą, kaip ir atsakydamas P. Gražuliui. Sakau tai, ką galvoju, ir taip, kaip galvoju.
     PIRMININKAS. M. Zasčiurinskas.
     M. ZASČIURINSKAS (DPF). Dėkoju, gerbiamasis posėdžio pirmininke. Gerbiamasis kandidate, žinote, Seimo Pirmininko kandidatūra, mano nuomone, man bent svarbi ne tik tuo, kaip jis gražiai kalba, kokia yra žodžių ekvilibristika, ne tik, kaip jis supranta, kaip reikia organizuoti vieną ar kitą Seimo darbą. Apskritai mane domina paties žmogaus pozicija atskirais klausimais. Todėl mano klausimas... Aš suprantu, kad dabar nėra laiko, bet taip techniškai, tvarkingai, nes jūs gana gerai žinote visą situaciją ir biudžeto padėtį, didžiulė patirtis ir taip toliau.
    Mano klausimas yra labai paprastas - apie privačius kaupiamuosius fondus. Jūs puikiai žinote, kad tai yra produktas, suorganizuotas tik Rytų šalims, ir tik tose Rytų šalyse valstybė finansuoja privačius kaupiamuosius fondus. Dėl to mes neturime pinigų grąžinti pensijas ir taip toliau. Kokia jūsų nuomonė, kaip reikėtų elgtis su privačiais kaupiamaisiais fondais, finansuojamais iš valstybės biudžeto? Ačiū.
     E. GENTVILAS (LSF). Ačiū. Žinote, keista man gana dažnai girdėti tam tikrų replikėlių, kad aš gražiai kalbu, gražiai pasakau ir taip toliau. Tai kaip komplimentas, ir maždaug sako: na, tu tai ką norėsi, tą įtikinsi. A. Vidžiūnas neleis sumeluoti, tarybiniais laikais būdavo tokie periodiniai leidinukai "Kalbos praktikos patarimai". Aš turėjau problemų su savo viešąja kalbėsena. Aš žinojau, kad darau klaidų, pradėjau skaityti, save tobulinti ir šiandien aš galėčiau būti geras oratorius, įtikinėtojas.
    Man atrodo, kiekvienam politikui yra geriau kalbėti sklandžiai ir aiškiai, negu kaip nors mekenančiai. Taigi sklandžiai ir aiškiai dėl privačių kaupiamųjų fondų pasakysiu šitaip. Aš į juos žiūriu teigiamai. Dabar, kaip žinote, artėja apsisprendimas iki lapkričio 31 d. Mano paties asmeninis apsisprendimas bus didinti savo įmokas į privačius kaupiamuosius fondus. Mano manymu, tai yra alternatyva žmonėms, kurie turi pagrindą abejoti "Sodros" sugebėjimu užtikrinti jų solidžias pensijas ateityje. Sukūrus šitą mechanizmą, kuris funkcionuoja, kaip žinome, su sutrikimais, su valdžios įsikišimais, ką darysi, tačiau tai lieka kaip alternatyva. Aš už ją pasisakau, žinau, kad dabar nepatinku jums su savo atsakymu, bet tokia mano pozicija.
     PIRMININKAS. Klausia M. Adomėnas.
     M. ADOMĖNAS (TS-LKDF). Gerbiamasis pirmininke, gerbiamasis pretendente, tikrai ačiū už įspūdingą ir bendrąja prasme įtikinamą kalbą, tačiau vienas momentas joje sukėlė tam tikrą nerimo gaidelę. Mano apsisprendimas balsuoti vienaip ar kitaip turbūt priklausys nuo to, kaip dabar atsakysite į šį klausimą. Kalbėdamas jūs sakėte, kad vadovavimas Seimo posėdžiui yra ceremonmeisterio veikla, o tikrai svarbi veikla būtų važinėjimas po Lietuvą, susitikinėjimas su žmonėmis.
    Aš manyčiau, kad Seimo posėdis yra ta pirminė veikla, pagrindinė veikla, kuria Seimo Pirmininkas turi užsiimti. Nėra nieko svarbesnio nei įstatymų leidžiamoji veikla. Visa kita yra tiktai priedėliai ir palydimieji veiksmai. Todėl aš norėčiau paklausti, ar jūs vis dar tebemanote, kad tai, ką kolega A. Sysas dabar daro, yra tiktai mojavimas ceremonmeisterio dirigento lazdele, ar vis dėlto tai turėtų būti pagrindinis uždavinys ir pagrindinis būsimojo Seimo Pirmininko rūpesčio objektas?
     E. GENTVILAS (LSF). Žinote, aš nevizginsiu uodegos. Ir toliau taip manau, kad Seimo Pirmininkas, būdamas vienas iš valstybės vadovų, gali ir turi užsiimti kitais dalykais, kuriuos gali atlikti tik jis kaip Seimo Pirmininkas. Tuo tarpu vadovauti Seimo posėdžiams tikrai gali ir Seimo Pirmininkas, bet ne po pusę dienos, mano manymu, kai yra septyni pavaduotojai. Tai štai aš ir toliau manau, kad yra labai daug svarbių dalykų, kurių Seimo Pirmininko pavaduotojai negali atlikti dėl įgaliojimų stokos, dėl kitų priežasčių ir kuriuos gali atlikti Seimo Pirmininkas. Mano manymu, jis tą turi daryti. Be jokios abejonės, Seimo Pirmininkas turi pirmininkauti Seimo posėdžiams tada, kai yra iškilmingi posėdžiai, tada, kai yra kokie nors specifiniai klausimai, kaip, pavyzdžiui, imuniteto dalykai ir taip toliau. Bet ne visuose kasdieniuose posėdžiuose Seimo Pirmininkas turėtų būti tas pirmininkaujantis asmuo.
     PIRMININKAS. Klausia A. Matulas.
     A. MATULAS (TS-LKDF). Gerbiamasis kolega, išties jūs sukūrėte didelę dilemą poniai V. Baltraitienei, už ką balsuoti - ar už kaimynę, ar už jus. Bet apie kitką noriu paklausti.
    Jūs gana daug giriate poziciją ir įsivaizduoju dėl ko - dėl to, kad pretenduojate į jų balsus ir kažkaip sukritikavote savo artimiausius sąjungininkus Tėvynės sąjungą-Lietuvos krikščionis demokratus. Ar jūs esate taip tvirtai įsitikinęs, kad po tos kritikos visi mes balsuosime už jus?
    Kitas klausimas. Jūs netgi viešai dabar pasigyrėte, kad rūkote. Aš jums, aišku, nerekomenduoju tapti, jeigu jus išrinks Seimo Pirmininku, impotentu, bet aš manyčiau, kad Seimo Pirmininkas turėtų nerūkyti ir bent jau būti blaivininkas, jeigu jau jūs pretenduojate į mano balsą. Gal galite atsakyti į tuos klausimus, ar jūs tapsite blaivininku ir ar mesite rūkyti?
     E. GENTVILAS (LSF). Žinote, gerbiamasis Antanai, aš tikrai neįveikiu savęs. Štai kokią turiu priklausomybę tabakui. Turiu tą pripažinti ir bijau, kad, kaip sakoma, be šeimos gydytojo pagalbos vargu ar aš galėsiu tai išspręsti. Turiu pripažinti šitą savo priklausomybę, kurią bandau šiek tiek mažinti, deja, nesėkmingai.
    Dėl balsavimo. Žinote, aš nei nustebsiu, nei supyksiu, jeigu gausiu kokius 2 ar 5 balsus. Tai nėra tragedija. Nenustebsiu, jeigu gausiu ir 71 balsą. Pataikauti aš tikrai niekam nežadu, bet noriu atkreipti dėmesį, kad šita valdančioji dauguma yra padariusi ir gerų darbų, ir matykime juos, o nebūtinai plūskimės ir pripažinkime, kad buvusi valdančioji dauguma, kurioje buvome ir mes, liberalai, taip pat yra padariusi klaidų. Ar mes sugebame tuos dalykus objektyviai vertinti, ar vaidiname teisuolius ir protinguosius, nematydami savo klaidų, o matydami tik oponentų klaidas? Štai ko aš noriu. Prisipažinkime ranką prie širdies pridėję, kad būta praeities klaidų. Beje, kalbu ne apie tą, kuri čia kartojama, sakykime, naktinė mokesčių reforma. Aš manau, kad be jos Lietuva būtų sunkiai išgyvenusi krizę, tačiau kitų klaidų būta, kad ir kalbant apie tą pačią energetiką.
     PIRMININKAS. Gerbiamieji kolegos, turiu atsiprašyti. Padariau klaidą. Mes jau dirbame 2 valandas 15 minučių.
     E. GENTVILAS (LSF). Bet įdomu!
     PIRMININKAS. Mes turėjome pratęsti posėdį. Ar mes galime bendru sutarimu pratęsti posėdį? (Balsai salėje) Kol išnagrinėsime šitą klausimą. Galime. Dėkoju. Tada liko klausti pretendentą. Dar du Seimo nariai, jau trys. (Balsai salėje) Dėl ko balsuojame? Vis tiek turime baigti. Čia ne diskusija, mes rinksime Pirmininką. R. Šimašius.
     R. ŠIMAŠIUS (LSF). Gerbiamieji kolegos, gerbiamasis pretendente į Seimo Pirmininkus, skirtingai nuo kolegos V. Kamblevičiaus, aš nė kiek neabejoju, kad esate visiškai pasirengęs ir nereikia jums savęs įtikinėti būti puikiu Seimo Pirmininku. Klausimas, ar Seimas tam yra pasiruošęs. Manau, kad gali būti netgi taip, kad galbūt jis yra pasirengęs, nes gal ne visiems patinka taip, kaip čia viskas vyko ir vyks. Matydami jūsų puikią iškalbą ir manieras, ir požiūrį, tikrai tikiu, kad gali daug kas palaikyti, ir to linkiu.
    Bet mano klausimas. Jūs vis tiek esate opozicijos žmogus. Labai natūralu, čia daug kalbų dar, kaip Seimo Pirmininkas, ar dabartinis, ar kita kandidatė, koks jų santykis su Ministru Pirmininku, su Prezidente, apie tai daug ir politologai svarsto. O aš noriu paklausti, koks jūsų asmeniškai požiūris būtų ir įsivaizduojamas darbas su Prezidente ir su Vyriausybės vadovu, jeigu būtumėte išrinktas?
     E. GENTVILAS (LSF). Šiaip Italijos parlamente, Italijos Senate, 1991-1992 m. Senato pirmininku buvo G. Padolini, nors jo partija, pamiršau partijos pavadinimą, Senate turėjo tik 2 % mandatų. Įvyko didžiųjų partijų kivirčai, ir neliko nieko kito, kaip pasirinkti faktiškai mažiausiosios partijos atstovą. Tai ko tik nebūna parlamentinėse demokratijose.
    Mano santykiai su Prezidente reti, bet geri. Kai dar dirbau Klaipėdos uosto vadovu, dažniau tekdavo susitikti, aptarti ir aštriau, ir dalykiškai, ir gražiai įvairias problemines sritis, jie susiklostė iš esmės sėkmingai.
    Su A. Butkevičiumi mane sieja vienas toks futuristinis dalykas. Kažkada būdamas ministru, dar senojoje Seimo salėje, kalbėjau, o man ponas A. Butkevičius sakė: tu čia neteisingai skaičiuoji akcijų vertę ir t. t. Sakau: mielasis Algirdai, kai būsi finansų ministras, galėsi tada sakyti. Praėjo keletas mėnesių, jis ir tapo finansų ministru, tai esame ne kartą pasijuokę iš tos situacijos. Šiandien kalbamės mažai su premjeru, faktiškai nėra kokių nors poreikių, bet kad mes galime kalbėti, tai, atrodo, ir pats esi, Remigijau, matęs frakcijoje, kai esame kalbėję su premjeru, atrodo, būtume linkę kalbėti dalykine kalba, o ne emocijų kalba. Aš taip būčiau linkęs, mano įsitikinimu, premjeras taip pat sugeba kalbėti rimtai, dalykiškai, o ne vien oponuodamas, besiginčydamas, kaip, deja, tenka šitoje Seimo salėje girdėti.
     PIRMININKAS. Klausia kitas Remigijus - Žemaitaitis.
     R. ŽEMAITAITIS (TTF). Ačiū, gerbiamasis posėdžio pirmininke. Gerbiamasis kandidate, neabejoju jūsų sėkme, bet man toks klausimas kiltų jums. Nesate nei Vyriausybėje, nei valdančiojoje daugumoje, premjero neturite, nes dažniausiai premjeras siūlomas į Prezidentus, artėja Prezidento rinkimai, jūs būsite Seimo Pirmininkas, ko gero, partija jus turi iškelti, bet mes žinome informaciją, kad jūsų partijoje yra du kandidatai į Prezidentus, tai P. Auštrevičius ir V. Gailius. Už kurį kandidatą jūs balsuotumėte dabar, atvirai pasakykite, jeigu partijos būtų keliamas, ar už P. Auštrevičių, ar už V. Gailių? Kurį jūs pasirenkate?
     E. GENTVILAS (LSF). Petras rodo, kad kol nėra V. Gailiaus, tai už jį.
     R. ŽEMAITAITIS (TTF). Jūs būkite atviras, sąžiningas Seimo Pirmininkas turi pasakyti viešai, kurį kandidatą jisai palaikytų, ar P. Auštrevičių, ar V. Gailių?
     E. GENTVILAS (LSF). Šį rytą kalbėjome, kai dar negalvojome, kad aš kandidatuosiu čia. Šį rytą kalbėjome apskritai, ar liberalams vertėtų kelti kandidatą Prezidento rinkimuose, ar ne? Sprendimo nėra, bet kadangi kolega spaudžia tiesmukai atsakyti, pasakysiu. V. Gailius yra profesionalas, kurio šiandieninę veiklą palaiko visa frakcija. Kiek V. Gailius yra jau politiškai subrendęs, aš asmeniškai dar negalėčiau pasakyti. Jeigu taip pastatote prie sienos ir sakote, arba už Petrą, arba už Vitalijų, tai aš dainuočiau: už Petrą, už Petrą, už Petrą! Jeigu taip būtų.
     PIRMININKAS. Klausia V. A. Matulevičius. Ir paskutinis ruošiasi B. Pauža.
     V. A. MATULEVIČIUS (DKF). Aš užsirašiau tik todėl, kad pastebėjau, kad dalis kolegų į šitą kandidatavimą žvelgia kaip į šios dienos humorą. Man atrodo, tai nėra humoras. Ačiū pretendentui į Seimo Pirmininkus, kad jisai, sutikdamas kandidatuoti, išgelbėjo Seimo garbę ir parodė, kad čia vis dėlto esama demokratijos, ir mes rinksimės ne iš vieno kandidato. Todėl ir mano klausimas, gerbiamasis pretendente, apie demokratiją Seime. Ką jūs darytumėte, kad jos būtų daugiau? Ką darytumėte, kad būtų sugrąžintas opozicijai Audito komiteto pirmininko postas? Ką darytumėte, kad būtų mažiau to aritmetinio balsavimo volo, kurį labai dažnai prieš opozicijos siūlymus naudoja valdančioji dauguma? Ačiū.
     E. GENTVILAS (LSF). Vienas Seimo Pirmininkas pats to nepadarytų, reikia sėsti ir įkalbinėti. Taip, aš taip pat piktinausi, kad Audito komiteto neliko opozicijos rankose. Bet, kita vertus, vėlgi būkime blaivūs, ar dėl to, kad Etikos ir procedūrų komisijai šiandien vadovauja opozicijos atstovas, kokie nors geresni sprendimai priimami? Vis tiek yra daugumos balavimas toje pačioje komisijoje, tas pats būtų ir Audito komitete, jeigu vadovautų opozicionierius, tačiau daugumą turėtų valdančioji dauguma. Pats tas faktas savaime, pirmininko pozicijos atidavimas, yra tik gestas, kurį galima įvertinti kaip didesnę demokratiją, bet esmės tai, deja, gali ir nepakeisti. Aš būčiau už tą gestą, kad būtų atiduotas opozicijai Audito komitetas, bet galvokime ir apie patį realų darbą, ar dėl to kas nors pasikeistų.
     PIRMININKAS. Klausia B. Pauža.
     B. PAUŽA (LSDPF). Gerbiamasis Eugenijau, kadangi jūs Kaimo reikalų komitete jau padirbėjote metus ir pamatėte, kuo mes ten kvėpuojame, tai dabar aš suprantu, būnant Seimo Pirmininku, jums visi komitetai vienodai rūpėtų. Bet kadangi šitas komitetas yra specifinis ir mes labai mažai gauname lėšų komiteto veiklai, taip pat ir išvykoms, o jūs žinote, Kaimo reikalų komitetas turi būti visada ant ratų, tai prašom pasakyti, ar jums bus negaila palikti Kaimo reikalų komitetą ir ką jūs, būdamas Seimo Pirmininku, nuveiktumėte gero Kaimo reikalų komitetui padėdamas, kartu ir visam žemės ūkiui? Ačiū.
     E. GENTVILAS (LSF). Ačiū, gerbiamasis Broniau. Kai aš sakau, kad Seimo Pirmininkas turi daugiau dėmesio rodyti žmonėms, lankytis regionuose, tai suprantama, kad aš manau, kad ir Seimo nariai turi važiuoti į regionus, į įvairias vietas ir susipažinti. Ir čia yra ne Kaimo reikalų komiteto specifika. Kiek milijonų biudžetą Seimas valdo... Žinote, komitetams skirti po 1 tūkst. ar po 4 tūkst. Lt išvažiuojamiesiems posėdžiams yra tokia nedidelė prabanga, kurią Seimas tikrai galėtų leisti. Mano manymu, visiems komitetams reikia sudaryti daugiau galimybių išvažiuoti, susipažinti su problemomis. Aš pats dirbu ir Energetikos komisijoje, ir Jūrinių ir žuvininkystės reikalų komisijoje, tiesiog yra tiek objektų, kur reiktų apsilankyti, varžo spręsti problemas, ir varžo štai šitas lėšų stygius. Tai čia visiems komitetams mano siūlymas galėtų būti padidinti finansavimą toms išvykoms.
     PIRMININKAS. Klausia V. Uspaskichas.
     V. USPASKICH (DPF). Ačiū, posėdžio pirmininke. Aš tik noriu paklausti gerbiamojo kandidato visiškai rimtai. Man malonu, kad jūs iškėlėte savo kandidatūrą. Bet yra vienas paprastas klausimas. Jūsų narys V. Gailius išreiškė aiškiai suprantamą ne tik poziciją, bet suteikė ir informaciją, kad mūsų valstybėje Seimo narius, prokuratūros darbuotojus, teisėjus ir kitų institucijų valstybės vadovus nori padaryti vienos įstaigos statutiniais darbuotojais. Aš manau, kad demokratinėje teisinėje valstybėje į šitas pareigas einantys žmonės tikrai turi būti savarankiški, nepriklausomi priimdami savo sprendimus.
     PIRMININKAS. Gerbiamasis Viktorai, klauskite.
     V. USPASKICH (DPF). Kaip aš supratau, jūsų frakcija nepalaiko, neužstoja savo nario, savarankiškumą, juo labiau laisvą Seimo nario mandatą... Kaip jūs, tapęs Seimo Pirmininku, galėsite apginti kiekvieną Seimo narį turėdamas laisvą mandatą ir sakyti savo nuomonę visur, kur reikia, ir taip, kaip galvojate?
     E. GENTVILAS (LSF). Gerbiamasis Viktorai, aš tikrai nepavargau, bet aš nesupratau, ką reiškia padaryti vienos įstaigos statutiniais darbuotojais prokurorus, teisėjus ir ką čia tas mūsų V. Gailius nori padaryti. (Balsai salėje)
     PIRMININKAS. Dėkojame. Gerbiamieji kolegos, nereikia diskusijų. Noriu padėkoti E. Gentvilui už atsakymus, už prisistatymą. Kviečiu L. Graužinienę. Dar per centrinį mikrofoną kandidato sesuo nori kažką pasakyti.
     V. BALTRAITIENĖ (DPF). Aš esu V. Baltraitienė.
     PIRMININKAS. V. Baltraitienė.
     V. BALTRAITIENĖ (DPF). Taip. Noriu pasakyti, kad ir labai myliu savo brolį ir jis man visada mylimas liks, nesvarbu, kur jis bus, bet aš balsuosiu už L. Graužinienę. Kad visi nusiramintų, man jokių dilemų nėra. (Balsai salėje)
     PIRMININKAS. Gerbiamieji kolegos, kviečiu L. Graužinienę į tribūną.
     L. GRAUŽINIENĖ (DPF). Gerbiamieji kolegos, dėkoju mano prieš tai ką tik kalbėjusiam kolegai už tą žaismingą pasisakymą, ypač dėkoju, kad jūs sugebėjote pašalinti tą neigiamą emocinį lauką, kuris iki jūsų kalbos tvyrojo šioje salėje. Ačiū jums už pagalbą.
    Kadangi aš savo kalbai tikrai ruošiausi labai atsakingai ir kiekvieną kalbos žodį labai atidžiai apgalvojau, apmąsčiau, įvertinau kiekvieno žodžio reikšmę, todėl aš į savo kalbą žvelgsiu labai atsakingai ir ją dabar jums pateiksiu.
    Gerbiamieji kolegos Seimo nariai, pirmiausia noriu padėkoti Darbo partijos (leiboristų) tarybos nariams, Darbo partijos frakcijai, koalicijos partneriams už išreikštą pasitikėjimą manimi.
    Gerbiamieji kolegos, šiąnakt ruošdama savo kalbą, svarbiausią kalbą savo gyvenime, ilgai galvojau, nuo ko pradėti. Ir net nepajutau, kaip nuėjau į biblioteką ir kaip kiekvieną kartą, kai gyvenime turiu žengti svarbų žingsnį, susiradau savo mėgstamiausią kūrinį E. Hemingway'aus apysaką "Senis ir jūra". O šiandien...
     PIRMININKAS. Norėčiau paprašyti kolegų, ypač su profesorių laipsniais, reikštis tyliau.
     L. GRAUŽINIENĖ (DPF). Ačiū, gerbiamasis pirmininke. Aš supratau, kad profesorius šio iškilaus kūrinio nėra skaitęs. (Juokas salėje) Jums leidus, aš pratęsiu.
    Šiandien savo kalbą noriu pradėti kinų filosofo Konfucijaus žodžiais: "Pranašesnio žmogaus yra trejopas kelias, būdamas doras, jis laisvas nuo nerimo, būdamas išmintingas, jis laisvas nuo nežinojimo, būdamas drąsus, jis laisvas nuo baimės. O didžiausias bailumas yra žinoti, ką reikia daryti, bet nedaryti." Nuo ko gi pradėti? Pradėti visada reikia nuo savęs.
    1992 m. spalio 25 d. Lietuvos Respublikos piliečiai referendumu priėmė Lietuvos Respublikos Konstituciją. Tad pradėkime nuo 1 straipsnio. "Lietuvos valstybė yra demokratinė Respublika." Klausiu jūsų, ar demokratinėje valstybėje viskas gerai, jeigu žmonės garbina valdymą, turintį autoritarinio valdymo požymių? Aš manau, kad ne. Ar mes, išrinkti tautos atstovai, ką nors darėme, kad būtų kitaip? Manau, kad ne. O jeigu darėme, tai padrikai ir pavieniui. O vedini kilnių tikslų ir susikoncentravę per krizę į biudžeto skaičius, pamiršome, kad esame politikai, o ne ekonomistai ar finansininkai. Sutinku, labai svarbu finansinis stabilumas. Tačiau kas svarbiau Seimui, kaip demokratijos garantui: išsaugoti demokratiją ar subalansuoti biudžetą? Mano atsakymas yra vienareikšmiškas, jis parašytas Lietuvos Respublikos Konstitucijoje, ant kurios padėję ranką prisiekėme. Konstitucijos 5 straipsnis: "Valstybės valdžią Lietuvoje vykdo Seimas, Respublikos Prezidentas ir Vyriausybė, teismas." Sąrašas baigtinis. Skaitau Konstituciją, viskas aišku ir suprantama. O kokia šios dienos realybė, ką šiandien girdi ir sako Lietuvos žmonės, ką kalba politikai, pareigūnai, saugumas, Prezidentė, teismai, Vyriausybė, Seimas? Liaudies išmintis sako, kad jei vieną kartą leisi sau ko nors nepadaryti, tai pirmą kartą ieškosi savęs pateisinimo, antrą kartą prisiminsi, kad gal reikėjo padaryti, o vėliau net nepastebėsi, kad nepadarei. Tai kai vieną kartą nueisi į banką ir pinigų kortelė bus tuščia, tada susirūpinęs klausi, - kodėl nesumokėjo už darbą? Ir gausi atsakymą, kad Seimo salėje mygtukų spaudyti jau nereikia, etatai sumažinti, taupomos lėšos. Prasitrynęs akis, atsiversi Konstituciją ieškodamas savo teisių, o ten bus parašyta: "Prezidentas, teismai, Vyriausybė." Sąrašas baigtinis. Jūs gal pagalvosite, kad per daug hiperbolizuotai, bet juk nesinori, kad tai virstų realybe. Tam, kad Lietuva sugebėtų koja kojon žengti su laikmečiu, generuoti ir planuoti Lietuvos ateitį 20, 30 metų į priekį, kad aukščiausieji šalies politikai galėtų ne tik pasakyti, kas yra blogai, bet įvardinę problemą pasiūlytų ir jos konkrečius sprendimo būdus, aš siūlau ir kviečiu valdyti valstybę kitaip. Lietuvos žmonių išrinkti tautos atstovai, kaip sako Konstitucija, Prezidentė ir parlamentas, turi nekonkuruoti tarpusavyje dėl reitingų, o pabaigus tarpusavio nesutarimus sėstis prie bendro stalo ir pasirašyti taikos sutartį. Sutartį, kurioje būtų tik vienas sakinys - vykdydami tautos valią mes, išrinkti tautos atstovai, kartu ištikimai tarnaujame Lietuvai. Visomis šventinėmis progomis mes giedame Tautinę giesmę, kuri baigiasi žodžiais "Vienybė težydi". Kiekvieną kartą pagalvoju, ar visi giedame nuoširdžiai. O tai juk ne šiaip žodžiai, tai žodžiai, simbolizuojantys tautos vienybę.
    Čia ir sustosiu, nes Konstitucijoje 154 straipsniai, o pakalbėjome tik apie du. Ką reikia keisti? Teisiškai nieko, tik tiesiog reikia vykdyti ir reikalauti, kad ir kiti vykdytų tai, kas parašyta Lietuvos Respublikos Konstitucijoje. Valstybėje visi turi laikytis įstatymų. Ne tik paprasti Lietuvos žmonės, bet ir Seimas, ir Prezidentė, ir Vyriausybė, ir teismai. Seimas, net ir vedinas kilniausių tikslų, neturi priimti įstatymų, kurie prieštarauja Konstitucijai. Jei gyvenimo laikmetis reikalauja Konstitucijos pakeitimų, tai pirmiausia pakeiskime Konstituciją arba Seime, arba referendumu, ir tik po to priimkime įstatymus.
    Politikai dažnai ieško kelių, kaip apeiti vieną ar kitą Konstitucijos straipsnį. Tai ko tada pykstame, kai verslininkai ar kiti žmonės, ieškodami savo išeičių, kaip subalansuoti įmonės ar asmeninį šeimos biudžetą, ieško būdų, kaip apeiti mūsų priimtus įstatymus. Juk tai tas pats, tik skirtumas tas, kad jie baudžiami, o politikai ne.
    Parlamento priedermė - vykdyti poįstatyminių aktų atitikimo įstatymams parlamentinę kontrolę. Įstatymų išaiškinimais, kuriuos teikia valstybinės institucijos, pradėjo vadovautis net teismai. Pavyzdžiui, mokestinėse bylose. Įvairios taisyklės, aprašai neretai prieštarauja priimtiems įstatymams. Valdininkai, nepriklausomai nuo politikų, susikuria sau palankią įstatyminę terpę, į kurios biurokratinį užtvarą negali prisibelsti ne tik paprasti Lietuvos žmonės, bet jau ir Seimo nariai, nagrinėdami gyventojų skundus ir prašymus padėti.
    Tačiau, mielieji, juk viskas mūsų pačių rankose. Jei Seimas, Seimo komitetai tinkamai vykdys parlamentinę kontrolę, nereikės skųstis nei žmonėms, nei mums patiems. Sakoma, jei negali pakeisti situacijos, pakeisk požiūrį į situaciją.
    Kuo vadovausiuosi savo darbe, jei gausiu jūsų pasitikėjimą? Tai Lietuvos Respublikos Konstitucijoje ir Seimo statute suteiktomis visomis teisėmis ir šiais pagrindiniais gyvenimo principais. Lietuvos Respublikos Seime turi vykti ideologijų kova, o ne interesų karas. Gerbk kitą, tada gerbs ir tave. Jei ko nežinai, pasitark su protingesniu už save. Mokėk ne klausyti, bet išgirsti kolegą. Ir kuo daugiau nuomonių, tuo bus teisingesnis bendras mūsų sprendimas.
    Svarbiausia, ko reikalausiu iš savęs ir jūsų, iš visų valdžios atstovų ir valdžios įstaigų atstovų, tai vykdyti Lietuvos Respublikos Konstitucijos 5 straipsnį, kuriame parašyta: "Valdžios įstaigos tarnauja žmogui." Ne dirbti Lietuvos Respublikos Seime, o tarnauti Lietuvos žmonėms.
    Nesileisiu į priemones, kaip bus vykdomas organizacinis darbas. Jei turėsite klausimų, aš atsakysiu.
    Baigdama savo kalbą ir kandidatuodama į svarbiausią postą valstybėje, manau, privalau šiek tiek atskleisti ir savo vidinį pasaulį, kurio galbūt kasdien jūs ir nepamatote.
    Esu išdidi, bet ne arogantiška. Esu ori, bet ne onorava, kaip sako aukštaičiai. Esu šeimos žmogus, esu mylinti ir mylima. Kartais moteriškai paslaptinga. Net ir didžiausiame negatyve stengiuosi surasti pozityvo grūdą.
    Savo šioje kalboje, kaip ir sakiau, apgalvojau kiekvieną žodį, kiekvieno žodžio reikšmę. Dabar lauksiu jūsų sprendimo, jūs turite nuspręsti, ar esu verta jūsų pasitikėjimo.
    Atsakysiu į jūsų, kolegos, klausimus. (Plojimai)
     PIRMININKAS. Dėkoju, Loreta. Miela Loreta, jūsų nori klausti turbūt net 21 Seimo narys. Mes tam skirsime 30 min. Nesupykite, jeigu kas nors nepaklaus. Pirmasis - A. Mazuronis.
     A. MAZURONIS (TTF). Labai dėkui, gerbiamoji Loreta. Iš tiesų norėčiau padėkoti už tokią nepaprastai nuoširdžią ir šiltą kalbą. Iš karto norėčiau atsiprašyti už vadybos profesoriaus K. Masiulio elgesį jūsų kalbos metu. Matyt, kelyje į profesoriaus laipsnį elementarios etikos ir padorumo kursas nebuvo dėstomas.
    Žinote, E. Gentvilo kalboje nuskambėjo viena nepaprastai gera ir teigiama frazė, kas jam leistų tikėtis bent jau mano asmeninio balso, kad Aplinkos ministerija ir aplinkos ministras dirbo gerai. Bet greta to jis iš karto pasakė jį žudančią frazę, kad nusprendė kandidatuoti būdamas rūkykloje, o rūkymas ir rūkantys žmonės, manau, perspektyvos, bent jau mano nuomone, nelabai turi.
    Gerbiamoji pranešėja, kaip jūs vertintumėte iki šiol dirbusį Seimą, kokias silpnąsias vietas įvardytumėte tiek vidiniame Seimo darbe, tiek išorėje, visuomeninėje Lietuvos Respublikos veikloje - tas sritis, kurias, jūsų nuomone, pirmiausia reikėtų gerinti ir tobulinti?
     L. GRAUŽINIENĖ (DPF). Labai ačiū už labai rimtą klausimą. Aš atsakysiu, kaip visada, nuoširdžiai. Aš manau, kad parlamentas neranda vietos ir blaškosi paskutinius dešimtmečius tarp Konstitucijoje parašytų straipsnių. Aš labai norėčiau, kad mes kartu pataisytume valstybės padėtį.
    Kitas labai svarbus klausimas, ką aš paminėjau savo kalboje, kaip tai padaryti. Tai padaryti mes galime vykdydami tinkamą parlamentinę kontrolę ir, kaip aš kalbėjau, pirmiausia poįstatyminių aktų, nes ten yra daugiausia netvarkos.
    Aš manau, Andriau, tu mane pažįsti, na, aš dirbu ir noriu, kad kiti dirbtų. Tikiuosi, kad Seimas dar daugiau įdės jėgų į darbą rengiant kokybiškus įstatymų projektus, kad po to nekeiksnotų mūsų žmonės, kad nereikėtų taip dažnai keisti ir taisyti priimtų įstatymų ir kad priimdami įstatymus mes visi žinotume, kad turime gerbti Lietuvos Respublikos Konstituciją.
     PIRMININKAS. Klausia V. A. Matulevičius.
     V. A. MATULEVIČIUS (DKF). Gerbiamoji pretendente į Seimo Pirmininkus, ar tiesa, kad jūs buvote apklausta kaip liudininkė Darbo partijos byloje dėl to, ar negavote neteisėto atlyginimo iš juodosios kasos? Jei tai tiesa, ar tai netaps pagrindu jumis manipuliuoti kaip Seimo Pirmininke?
     L. GRAUŽINIENĖ (DPF). Ačiū už klausimą. Taip, buvau apklausta Darbo partijos byloje kaip buvusi laikinoji Darbo partijos vadovė. Turėjau atsakyti į visus organizacinius klausimus, kurie susiję su partija ikirinkiminiu laikotarpiu. Noriu pasakyti, kad tai buvo pusantro mėnesio. Taip, aš buvau apklausta, tai nėra paslaptis. Teisme byla yra vieša, jūs turbūt skaitėte, kai ji buvo atnešta čia, į Seimą. Džiaugiuosi, kad jūs perskaitėte. Taip, aš atsakiau. Bet šiandien man jokių kaltinimų ir įtarimų nėra pareikšta. Kaip ir kiekvienas liudininkas, kviečiamas į ikiteisminį tyrimą, į teismo procesą patvirtinti savo parodymus. Čia yra natūralu. Aš atlikau savo pareigą. Teisme, padėjusi ranką ant Konstitucijos, aš paliudijau tai, ką norėjau pasakyti teismui.
     PIRMININKAS. Klausia K. Masiulis.
     K. MASIULIS (TS-LKDF). Gerbiamoji pretendente, mes turime panašių pomėgių: jūs mėgstate Konfucijų, aš irgi mėgstu, jūs mėgstate E. Hemingway'ų, aš irgi mėgstu, jūs mėgstate naktimis vaikščioti į biblioteką, aš dienomis vaikštau. Bet štai Konfucijus pabrėžė etikos svarbą, etikos valstybės tarnyboje ir apskritai iš valstybės tarnautojų reikalavo milžiniškų etinių reikalavimų. Kaip vertinate savo vadą V. Uspaskichą, V. Vonžutaitę ir V. Gapšį, kuriems jau yra pirmosios instancijos teismo nutarimai, ir gana žiaurūs. Įvertinkite mums čia juos etikos požiūriu.
     L. GRAUŽINIENĖ (DPF). Gerbiamasis profesoriau, žinote, jūs gal vaikštote į viešąsias bibliotekas, aš šiąnakt buvau nuėjusi į savo namų biblioteką.
    Atsakydama į jūsų klausimą turiu pasakyti: tiek V. Uspaskichą, tiek V. Gapšį, tiek V. Vonžutaitę vertinu kaip tikruosius Darbo partijos komandos narius.
     PIRMININKAS. Klausia R. Žemaitaitis.
     R. ŽEMAITAITIS (TTF). Ačiū, gerbiamasis posėdžio pirmininke. Loretą žinau kaip dalykišką, tvirtą žmogų, ir kai dirbo Audito komitete, ir kai dabar tenka dirbti. Aš norėjau tokį vieną klausimą. Taip jau tenka mūsų istorijai, kad ir kas pirmininkautų, visą laiką opozicija yra gana kandi Seimo Pirmininkui. Ypač tai matome dabar, tarkim, kad ir mūsų kolegos konservatoriai, kažkada gal būsim ir koalicijoje ar kažkaip kitaip, bet dažniausiai jie gana įžeidžiančiai kalba arba bando destruktyviai griauti posėdžius, nesiremti Statuto straipsniais ir reikalauti. Ar irgi būsite tokia principinga, kokia būdavo I. Degutienė, kuri, jeigu matydavo, kad visiškai kvailas pasakymas, netgi saviškiams dažniausiai irgi taip šviesiai tiesiai ūkiškai atšaudavo? Kaip jūs mėginsite su jais susitvarkyti, nes žinote jų patirtį ir jų naglumą?
     L. GRAUŽINIENĖ (DPF). Labai ačiū už klausimą. Labai gerbiu Č. Juršėną, bet aš esu moteris ir patirtį perimsiu iš moters, kuri buvo tikrai labai tinkama ir sąžininga vadovaudama Seimo posėdžiams. Aš nenorėjau įžeisti Č. Juršėno, aš tik norėjau pasakyti, kad aš negaliu perimti to, ką turi vyras. Aš turiu perimti tai, ką turi moteris.
     PIRMININKAS. Klausia R. Juknevičienė.
     R. JUKNEVIČIENĖ (TS-LKDF). Gerbiamoji pretendente, iš pažinties su jumis įsiminė du ryškiausi epizodai. Vienas labai teigiamas, kai jūs po mūsų karių aplankymo Afganistane pakeitėte savo labai kritišką nuomonę apie šią svarbią misiją, ir kitas labai negatyvus epizodas, kai viena nekonstitucinė grupuotė manipuliavo jumis kaip vienos liūdnai pagarsėjusios tyrimo komisijos pirmininke. Mano klausimas, kaip spręsite Seimo nario darbą metusios N. Venckienės klausimą, nes žmonės nesupranta, kaip galima pusę metų neiti į darbą? Prašau jūsų labai konkretaus atsakymo. Ar manote, kad į darbą neinantis žmogus turi gauti atlyginimą ir išlaikyti darbo vietą?
     L. GRAUŽINIENĖ (DPF). Labai ačiū. Gerbiamoji Rasa, 2004-2008 m. buvau nuolatinė laikinųjų komisijų pirmininkė ir ačiū tos kadencijos Seimui už įgautą patirtį. Neišskirčiau nė vienos komisijos. Visos jos buvo sunkios, nagrinėjo sunkius klausimus ir šiandien nenorėčiau gilintis.
    Į jūsų antrą klausimą apie Afganistaną. Taip, tikrai kelionė buvo įspūdinga. Vien tai, kai pamačiau lakstančius basus vaikus, kai žemę jau kaustė šaltis... Afganistane reikia pabūti, kad suprastum, kas yra Afganistanas. Ačiū už tai ministrei, kad tai man teko patirti. Aš grįžusi iš Afganistano savo mažajam vaikui pasakiau: Juliau, tu neturi teisės man pasakyti, kad tu blogai gyveni. Tai buvo mano patirtis iš tos kelionės. Jeigu taip pajuokaujant, visada rūpi paklausti, bet vis nerandu progos, ir jeigu jūs užsiminėte, tai labai atsakingai mes tada sodinome medelius ir tuo metu kartu vykęs generalinio prokuroro pavaduotojas (dabar jis jau ne pavaduotojas) gerbiamasis G. Jasaitis išpylė visą vandenį ant vieno medelio. Tiesiog norėtųsi sužinoti, ar nors vienas medelis prigijo, nes prokuroras sakė, kad nors vienas medis turi prigyti.
    Atsakant... Jeigu galite, priminkite. Dėl N. Venckienės. Žinote, labai daug viešojoje erdvėje šia tema spekuliuojama ir nešnekėsiu nei už, nei prieš. Aš tiktai pasakysiu taip, kad tai nėra darbo santykiai, nėra darbo sutarties Seime ir mums mandatą tarnauti Lietuvai duoda Lietuvos rinkėjai išrinkdami į Seimą. Taigi aš matau tik vieną kelią: jeigu mes norime spręsti problemą... Visi, kai ateina rinkimai, pasižada, kad bus sukurtas Seimo nario atšaukimo mechanizmas, priimti Konstitucijos pataisymai ir priimta tai Seime. Aš matau vienintelį konstitucinį kelią, kaip galima išspręsti šitą problemą. Man labai keista, kodėl teisininkai, kurie sako, kad čia lyg ir darbo sutartis būtų pažeista, gali kalbėti, lyginti tuos dalykus gerai suprasdami, kad tą dalyką galima padaryti tik atšaukimo mechanizmu. Aš kviečiu tuos Seimo narius, kurie daug politikuoja šia tema, paimti, susivienyti, įregistruoti pataisas ir manau, kad Seimas apsispręs dėl šio klausimo ir nekils niekam problemų su galimu Konstitucijos pažeidimu. Ačiū. Atsiprašau, kad ilgai ištęsiau.
     PIRMININKAS. Klausia A. Kubilius.
     A. KUBILIUS (TS-LKDF). Pretendente gerbiamoji Loreta, jūs, nors prieš tai labai iškilmingai kalbėjote apie Konstituciją, bet jau iš karto padarėte vieną liapsusą, nes užmiršote Konstitucinio Teismo išvadas dėl darbo nelankančio praėjusio Seimo nario L. Karaliaus. Čia pakalbėjote visiškai nekonstituciškai, bet aš turiu kitus klausimus.
    Gerbiamoji pretendente, jūs tapote ir partijos laikinąja pirmininke. Suprantame, kad dėl to jūs dabar pretenduojate ir į Seimo Pirmininkus. Ar jūs tampate Seimo Pirmininke laikinam laikotarpiui? Jeigu taip, gal galite pasakyti, kokiam laikui?
    Antras klausimas. Jeigu jūsų kolega V. Uspaskichas nurodys jums trauktis iš pareigų, jūs taip pat, kaip V. Gedvilas, iš ryto parašysite pareiškimą ir mes vėl su tuo susidursime?
    Ir paskutinis klausimas. Ar sutiktumėte nukelti balsavimą dėl jūsų paskyrimo į šias pareigas, kol sulauksime specialiųjų tarnybų informacijos, kaip priklauso skiriant bet ką į atsakingas pareigas?
     L. GRAUŽINIENĖ (DPF). Labai ačiū. Jeigu kurį klausimą pamiršiu, jūs man dar kartą priminkite, kad būtų atsakyta į visus ir neliktų neatsakytų klausimų.
    Pirmiausia dėl jūsų pastabos. Tai yra didelis skirtumas. L. Karalius grįžo, buvo čia ir buvo vykdomas konstitucinis procesas. Aš tikrai gerbiu Konstitucinio Teismo išaiškinimą. Kodėl iki šios dienos prokuratūra, kitos institucijos neįvykdė savo tiesioginės pareigos ir mus, Seimo narius, tiesiog kaktomuša sumušė su konstitucinėmis normomis ir bando mus įtikinti, kad šį klausimą reikia spręsti per Darbo kodekso doktrinos prizmę? Aš nežinau, kas tie patarėjai, ir manau, kad reikia vadovautis tik Konstitucija.
    Dabar, gerbiamasis Andriau, jeigu galite, pagal eiliškumą, nes jūs man uždavėte penkis klausimus. Koks buvo jūsų pirmasis klausimas?
     PIRMININKAS. Kandidate į Pirmininkus, atsakykite į vieną. Gerbiamieji kolegos, vienas klausimas, vienas atsakymas.
     L. GRAUŽINIENĖ (DPF). Ne, ne. Aš noriu atsakyti į visus, nes premjeras uždavė labai rimtus klausimus. Gerbiamasis premjere, ar galite dar pakartoti? (Balsai salėje) Jeigu galite, po vieną.
     A. KUBILIUS (TS-LKDF). Pirmas klausimas labai trumpas.
     L. GRAUŽINIENĖ (DPF). Noriu, kad išgirstumėte atsakymus.
     A. KUBILIUS (TS-LKDF). Kiek supratom, vakar jūs tapote ir laikinąja partijos pirmininke, todėl pagal partijos doktriną, kad partijos pirmininkas turi būti Seimo Pirmininku, pretenduojate į šį postą. Klausiu jūsų labai aiškiai - ar pasikeitus partijos pirmininkui, ponui V. Gapšiui vėl grįžus į partijos pirmininko postą, jūs iš karto užleisite šį Seimo Pirmininko postą ponui V. Gapšiui?
    Antras klausimas buvo...
     L. GRAUŽINIENĖ (DPF). Jeigu galima, po vieną. Aš noriu atsakyti klausimu į klausimą. Gerbiamasis premjere, kodėl jūs, būdamas partijos pirmininku, kandidatavote į premjero postą? (Balsai salėje) Aš noriu tiktai pasakyti, kad aš didžiuojuosi savo Darbo partija (leiboristais), kad jie sugeba priimti komandinius sprendimus, ir tikiuosi, kad tie sprendimai, tų sprendimų priėmimas duos tinkamų vaisių.
    Dėl atsistatydinimo. Viskas Seimo rankose, kiek jūs įvertinsite mano darbą. Bet man svarbiausia, ne kiek jūs įvertinsite mano darbą, man svarbiausia, kiek Lietuvos tauta įvertins mano tarnystę jai.
     A. KUBILIUS (TS-LKDF). Tai aš supratau, kad...
     PIRMININKAS. Paskutinį klausimą, gerbiamasis opozicijos lyderi.
     A. KUBILIUS (TS-LKDF). Paskutinį. Kadangi iš ką tik išgirstų atsakymų supratome, kad būsite Pirmininke maždaug metus, antra, jeigu lieps V. Uspaskichas, atsistatydinsite, tai mano trečias klausimas: ar sutinkate iki balsavimo palaukti, t. y. nukelti balsavimą, ir, kaip priklauso, skiriant į visas pareigas, pavyzdžiui, į ministrų pareigas, sulaukti, kaip numato įstatymas, specialiųjų tarnybų pažymos apie jūsų tinkamumą eiti šias pareigas?
     L. GRAUŽINIENĖ (DPF). Ačiū, gerbiamasis... (Balsai salėje) Gerai, viskas labai gerai. Labai geras klausimas.
    Gerbiamasis premjere... (Balsai salėje) Buvęs premjere, norėjau pasakyti, kad tvarką labai gerai žinau. Jeigu jums kyla abejonių dėl mano galimai kokios neteisingos pažymos, tai aš siūlau nueiti pas Prezidentę, jai buvo pateikta pažyma, kai mane skyrė ministre, ir ta pažyma buvo visais atžvilgiais teigiama. Per tą laikotarpį, ranką prieš širdies pridėjusi, galiu pasakyti - nesusižengiau nei vienam Lietuvos žmogui, nei Seimui, nei asmeniniam vyrui.
     PIRMININKAS. Gerbiamieji kolegos, aš noriu paprašyti tvarkos. Pati pretendentė nori atsakyti į klausimus. Gerbkite jos apsisprendimą atsakyti į pačius nepatogiausius klausimus, kuriuos užduoda opozicijos lyderis.
    Klausia A. Ažubalis.
     A. AŽUBALIS (TS-LKDF). Ačiū. Ponia pretendente, jeigu būsite išrinkta Seimo Pirmininke, į kuriuos Lietuvos pirmininkavimo prioritetus kreipsite didžiausią dėmesį ir kaip konkrečiai matote savo, kaip Seimo Pirmininkės, indėlį juos įgyvendinant?
     L. GRAUŽINIENĖ (DPF). Ačiū, gerbiamasis buvęs ministre. Manau, kad buvusių ministrų nebūna. (Pirmiausia noriu jums pareikšti užuojautą, nes neturėjau galimybės prieiti prie jūsų.) Aš manau, kad ne aš turiu sudėlioti prioritetus, pirmininkavimo prioritetai seniai sudėlioti. Lietuva gražiai ir tvarkingai, ir atsakingai, ir kompetentingai juos pristatė visoms Europos Sąjungos valstybėms, visoms Europos Sąjungos institucijoms, dabar didžiausias ir svarbiausias mūsų uždavinys - pasiekti, kad tie teisės aktai, kurie turi būti priimti jau kaip teisės aktai, kalbant apie 2014 m. perspektyvą ir kitas, būtų priimti laiku ir tinkamai.
    O jeigu jūs turėjote omenyje užsienio politikos kryptį, tai aš tikrai pasisakau už tai, už ką mes visi pasisakome. Aš nežinau, ką aš naujo galiu pasakyti. Mes esame Europos Sąjungos nariai, mes esame NATO nariai, aš kitokio atsakymo jums neturiu. Mes turime dirbti tik ta kryptimi.
     PIRMININKAS. Ačiū. Klausia A. Dumbrava.
     A. DUMBRAVA (TTF). Dėkoju. Mieloji Loreta, tikrai noriu jums padėkoti už jūsų prisistatymą. Žinote, per jį, manau, kiekvienas iš mūsų apie jus daugiau sužinojome, nes šiaip galbūt netenka bendrauti tokiais klausimais. Tikrai dėkoju jums. Matyti, kad ir išgyvenate, ir ruošėtės labai ilgai, tai yra labai smagu, nes tikrai kandidatuojate į atsakingą postą. Prašom pasakyti, aš įsivaizduoju, kad jums šis darbas, jeigu būsite išrinkta, seksis. Netrukus Prezidento rinkimai. Ar balotiruotumėtės? Tada man būtų labai nesmagu vėlgi jus prarasti, kad išeitumėte iš mūsų, gana dažni būtų Seime Seimo Pirmininko rinkimai. Ką jūs manote? Ačiū.
     L. GRAUŽINIENĖ (DPF). Labai ačiū. Šiandien pradėdama kalbą, jeigu atkreipėte dėmesį, pasakiau, kad aš sakau pačią svarbiausią kalbą savo gyvenime Seime. Jeigu jūs patikėsite man šias pareigas, aš jas atliksiu tikrai taip, kaip reikalauja Konstitucija, atliksiu sąžiningai, dorai, tarnaudama Lietuvos žmonėms. Tikrai galiu visus nuraminti - kandidate į Prezidentus nebūsiu. Darbo partija vakar tarybos posėdyje patvirtino kandidatą, mes nuosekliai, sistemingai dirbsime kiekvienas savo darbą. Todėl niekas netrukdys. (Balsai salėje) Mano nuomone, jeigu jūs norite mano asmeninės nuomonės, aš visada atsakau sąžiningai, vadovauti Seimui ir atstovauti išrinktiems 141 Tautos atstovui yra svarbiau, negu būti išrinktam vienam žmogui. Ačiū.
     PIRMININKAS. Klausia J. Razma.
     J. RAZMA (TS-LKDF). Gerbiamoji kandidate, jūs kalboje citavote Konstituciją ir reiškėte jai didelę pagarbą. Aš noriu jūsų paklausti, kaip tą pagarbą Konstitucijai atitinka jūsų partijos ekspirmininko pasakymas apie tai, kad apkaltinamąjį nuosprendį priėmę Darbo partijos byloje teisėjai yra nusikaltėliai? Ar nemanote, kad tas faktas, kai jūsų Seimo nariai ir ministrai piketavo prie teismo, vykstant tos baudžiamosios bylos nagrinėjimui, ir reikalavo išteisinamojo nuosprendžio, yra antikonstitucinis spaudimas teismui, pažeidimas valdžių atskyrimo principo, pagaliau Politikų elgesio kodekso pažeidimas? Kaip šiuo atveju su ta pagarba Konstitucijai?
     L. GRAUŽINIENĖ (DPF). Labai ačiū. Aš atsakysiu labai paprastai ir žmogiškai. Mes ir šiandien vieni su kitais čia tiek prišnekėjome. Ir gerai mano kolega, pretendentas taip pat į šį postą, pasakė: šiek tiek nusiraminkime.
    Aš atsakysiu, jūs nesinervinkite. (Balsai salėje) Aš noriu pasakyti, jeigu jums grįžtant į Lietuvą ar namo parvažiuojant iš mamos, kai jūs žinote, kad mama gyvena paskutines dienas, taip sutiktų oro uoste ar čia, prie Seimo, aš nežinau, ką jūs pasakytumėte tuo metu pagautas jautrios emocijos. Į viską žvelkime šiek tiek gyvenimiškiau. Šioje vietoje, na, norim dar kartą papolitikuoti, papolitikuokim, bet aš manau, kad nuo šios dienos Seime turi vyrauti žmogiškumas ir pagarba vienas kitam. (Balsai salėje)
    Dėl piketo. (Balsai salėje) Dėl piketo atsakysiu. Lietuvos Respublikos Konstitucijoje parašyta, kad Lietuva yra demokratinė valstybė, kad kiekvienas pilietis turi teisę laisvai reikšti valią. Mitingas atitiko visas įstatymo normas. Nė viena institucija nepareiškė jokios pretenzijos dėl mitingo. Gaila, kad jūs ten nebuvote, nes nežinote, apie ką ten buvo kalbėta. Dėkui, buvo į mitingą atėjęs P. Gražulis, jis gali tikrai pasakyti, apie ką buvo kalbėta. O apie tai, ką jūs įvardijote, nebuvo kalbėta, ir nebuvo joks spaudimas niekam daromas.
     PIRMININKAS. Klausia I. Šiaulienė.
     I. ŠIAULIENĖ (LSDPF). Ačiū, gerbiamasis posėdžio pirmininke. Gerbiamoji kolege, suprantu jūsų įtampą, jaudulį, tą atsakomybę, kurią bandėte perduoti savo kalba. Bet jūs, turėdama trijų kadencijų patirtį tarnystės Lietuvai, puikiai žinote tiesą, kad politika yra ne tik mokslas, bet ir menas. Po jūsų rimtos kalbos, atsakingo prisistatymo, po tų žodžių, kad mūsų atsakomybė, išmintis tai yra duona, kuri pasotina, turbūt nepamirštate ir juoko, prieskonių, kurie žadina apetitą. Ar smilktelėjo kokia nors lengvesnė mintis per visą šį jūsų pasirengimo procesą?
     L. GRAUŽINIENĖ (DPF). Ačiū, Irena, už gerus žodžius. Net išmušėte iš vėžių su tokiais gražiais žodžiais.
    Aš priversta atsiversti kalbą ir paskaityti sakinį, kurį išbraukiau. Jums leidus, nes negaliu kitaip atsakyti, negu buvau sumąsčiusi. Šiandien (sako, rytas protingesnis už vakarą) paėmiau jį ir išbraukiau, nes maniau, kad jis nėra reikšmingas mano kalboje. O pristatant ir kalbant apie save, buvo dar vienas paskutinis sakinys. "Jeigu būna labai sunku, tai įsijungiu "Dviračio šou" ir tiesiog pasijuokiu iš savęs." Ačiū, Irena.
     PIRMININKAS. Klausia R. Ačas.
     R. AČAS (MSNG). Gerbiamoji kolege, šiandien visi suprantame, kad realios parlamentinės kontrolės mūsų valstybėje nėra. Parlamentarai, paprašę iš valstybės institucijų bet kokios medžiagos, jos paprasčiausiai negauna. Mes dirbame pagal principą, ko paklausi, to negausi. O ką jau kalbėti, jeigu ministerijos ar institucijos ir atlyginimus sugeba įslaptinti slaptumo grifu. Pakomentuokite situaciją ir ką keistumėte.
     L. GRAUŽINIENĖ (DPF). Labai ačiū už klausimą. Tikrai iš vidinio Seimo darbo. Taip, tikrai turiu patirties kaip dirbusi Audito komitete ir jūs turbūt turite patirties dirbdami savo komitetuose. Taip, yra ta problema, bet jos, stengsimės, kad ateityje nebūtų. Aš kalbėjau, kad jeigu jūs norėsite klausti apie organizacinio darbo principus, aš būčiau plačiau pasakiusi, bet atsakydama tiesiogiai į jūsų klausimą, turiu pasakyti, kad darbas komitetuose, tiek leidžiant įstatymus, tiek vykdant parlamentinę kontrolę, Seimui turi būti prioritetas ir tada visi klausimai bus išspręsti.
     PIRMININKAS. J. Kondrotas.
     J. KONDROTAS (DPF). Ačiū, gerbiamasis posėdžio pirmininke. Gerbiamoji pretendente į Lietuvos Respublikos Seimo Pirmininkės postą, ar galite visai Lietuvai prižadėti, kad jeigu jūs būsite išrinkta į šias pareigas, mąstau, kad jūs būsite išrinkta, nes to verta, ar surasite laiko savo darbotvarkėje kas mėnesį, o gal ir dažniau aplankyti Lietuvos žemės ūkininką, kaimo bendruomenę ar žemės ūkio bendrovę? Jūsų apsilankymas sustiprintų kaimo žmogaus - žemdirbio autoritetą, jis šiuo metu yra primirštas arba kaimo žmogus, arba jame dirbantis, tai kaip trečias brolis pasakoje. Ačiū.
     L. GRAUŽINIENĖ (DPF). Ačiū, gerbiamasis Jonai. Gal pradėsiu linksmesne gaida, nes labai rimtai kalbame. Tai ūkininką aplankau kiekvieną dieną ir kiekvieną naktį, nes mano vyras turi ūkininko pažymėjimą. (Juokas salėje) O jeigu atsakyčiau rimtai, tai aš tikrai nenoriu išskirti vienos grupės - žemdirbių, nes aš manau, kad valstybėje visi žmonės svarbūs ir kiekviena profesija yra svarbi. Kiekviena verslo rūšis yra svarbi, svarbi tuo, kad kiekvienas uždirbtas litas atneša kitą litą į mūsų biudžetą, kurį mes čia, Seime, galime perskirstyti. Gerbiu žemdirbius, myliu savo vyrą, bet negaliu išskirti kaip prioriteto vienos ūkio šakos.
     PIRMININKAS. Turėtų klausti B. Pauža. Jo nėra. Ko gero, paskutinis klausia V. Kamblevičius.
     V. KAMBLEVIČIUS (TTF). Ačiū. Gerbiamoji Seimo Pirmininke, kodėl aš sakau iš karto Seimo Pirmininke, kadangi esu balsų skaičiavimo grupės narys, aš tuo neabejoju. Aš čia juokauju. (Juokas salėje) Dabar rimtai. Yra tokia lietuviška patarlė, nauja šluota labai gerai šluoja ir visur šluoja. Mieloji Loreta, visa Respublika kalba, kad yra per daug Seimo Pirmininko pavaduotojų. Jeigu pasiliktute du ar tris, jūs sublizgėtute visoje Lietuvoje, visų žmonių akyse, reiktų juos atleisti. (Balsai salėje)
     L. GRAUŽINIENĖ (DPF). Ačiū, gerbiamasis kolega. Aš manau, kad šiandien svarbiausia mums išsirinkti Seimo Pirmininką. O kiti organizaciniai klausimai sprendžiami darbine tvarka. Ne Seimo Pirmininkas atleidžia Seimo Pirmininko pavaduotojus. Aš turėsiu galimybę teikti tik vieno Pirmininko pavaduotojo kandidatūrą, tai yra pirmojo pavaduotojo, ir aš tikrai teiksiu V. Gedvilo kandidatūrą. Nors jo čia ir nėra, noriu padėkoti jam už tikrai parodytą man pasitikėjimą, tikėjimą manimi ir, svarbiausia, už vyrišką, džentelmenišką elgesį tuo metu, kai kai kurie vyrai nelabai džentelmeniškai elgėsi. Tai jūsų valia atleisti pavaduotojus.
     PIRMININKAS. Noriu padėkoti Loretai. Ačiū.
     L. GRAUŽINIENĖ (DPF). Ačiū.
     PIRMININKAS. Gerbiamieji kolegos, laikas klausimams baigėsi, 30 min. Gerbiamieji kolegos, išklausėme abiejų pretendentų kalbas ir jų atsakymus į klausimus. Pagal Statutą yra diskusija. Dabar reikėtų sutarti, kiek mes skiriame laiko diskusijoms. Ar galima iš frakcijos po vieną žmogų? (Balsai salėje) Galima. Sutarėme. Tai po vieną žmogų iš frakcijos. Aš norėčiau, kad frakcijos apsispręstų. Frakcijos vardu kalbės J. Razma. Prašom.
     J. RAZMA (TS-LKDF). Gerbiamieji kolegos, matyt, visi čia kalbantieji pasisakys dėl balsavimo dėl kandidatės, kurią siūlo valdančioji koalicija. Žinoma, dėl demokratijos yra ir opozicijos atstovo kandidatūra, bet mes suprantame šiandien esantį Seime balansą ir turbūt svarstome apsisprendimą dėl L. Graužinienės kandidatūros. Tai atsakant į tą klausimą dėl balsavimo, aš pažymėčiau, kad mūsų frakcija, nebalsuodama už pateiktą kandidatūrą, ne tiek išreiškia santykį su ja kaip asmeniu, o labiau išreiškia santykį su tuo reiškiniu, su požiūriu į valstybės valdymą, kurį šiandien matome. Jeigu vertintume Loretą kaip asmenį, tikrai mes, stebėdami ją šioje tribūnoje, matėme tikro nuoširdumo ir kitų gerų savybių, kurios tikrai nepakenktų, užimant bet kokias pareigas, ir Seimo Pirmininko. Bet ne tai lemia, deja, jos ėjimą į tas pareigas. Jeigu tuo metu kartu būtumėte stebėję ir V. Uspaskicho veido išraišką, tai ji bylojo, kaip mano parinktas ir mano nurodymų klusniai klausysiantis kadras atrodo tribūnoje čia pastatytas.
    Šiuo atveju ką mes matome? Pradžioje buvo tam tikras Darbo partijos lyderio susiplanavimas dėl jai atitenkančių postų. Kaip žinome, L. Graužinienė, matyt, būdama aukščiausioje pozicijoje toje neformalioje hierarchijoje, kur galbūt labiausiai lemia ištikimybė partijos vadovui, pretendavo į ministro pareigas. Kai tai nepavyko, liko tam tikra netvarka, o tokios partijos su vienvaldžiu lyderiu tokią netvarką nelabai mėgsta. Tai štai mes dabar ir sprendžiame V. Uspaskicho atstovų surikiavimą pagal tą ištikimybės mastą lyderiui, kad visi gautų deramus postus. Galima paklausti, o kur čia valstybė? Kur čia valstybės interesai? Štai Lietuva įpusėjo iš esmės pirmininkavimą Europos Sąjungos Tarybai. Seimo Pirmininkui tikrai tenka nemenkas vaidmuo. V. Gedvilas, anksčiau buvęs Europos reikalų komiteto pirmininku ir turintis tikrai nemažą užsienio reikalų patirtį, pakankamai sėkmingai atliko tą misiją, tą mūsų valstybei tenkantį uždavinį savo srityje. Kaip aš gerai vertinčiau dabar teikiamą kandidatę, manau, kad vis tiek jai prireiks šiek tiek laiko ir, ko gero, per tą laiką pasibaigs ir mūsų pirmininkavimas, kad tas pareigas taip pat sėkmingai atliktų. Pagaliau mes matome tą buvusio pirmininko išprievartautą pareiškimą atsistatydinti iš pareigų. Ir kad ir kiek bandytų vaizduoti buvęs Pirmininkas, kad jis tai padarė savo valia, nagi, matome, kad yra ne taip. Mes ir balsuodami prieš naują kandidatūrą pasisakome prieš tokius reiškinius. Jeigu yra viso Seimo patvirtintas Seimo Pirmininkas, kurio parinkimą lėmė ne viena partija, ir jis normaliai eina pareigas, neturi būti taip kaitaliojamas pagal tos partijos neformalaus vienvaldžio lyderio užgaidas ar kokius nors interesus.
    Šiuo atveju kandidatė, atsakinėdama į tuos klausimus, kurie vienaip ar kitaip būtų vertę ką nors kritiško pasakyti apie neformalųjį savo partijos lyderį, deja, nusukdavo kalbą į šoną, pademonstruodavo jausmingumą, bet nė žodeliu neišdrįso pasakyti bent ką nors minimaliai kritiško. Tai aiškiai atskleidžia tą santykį tarp to žmogaus, kuris užims Seimo Pirmininko pareigas, ir tikrojo asmens, kuris jam diriguos. Todėl mes negalime būti tokių santykių įforminimo dalyviai ir, kaip minėjau, nebalsuosime už pateiktą kandidatūrą.
     PIRMININKAS. Frakcijos vardu kviečiu V. Vasiliauską. V. Vasiliauskas. Ir frakcijos vardu pakviesiu ir G. Steponavičių.
     V. VASILIAUSKAS (DKF). Ačiū, pone pirmininke. Pirmiausia neužmirškime ir pirmojo kandidato E. Gentvilo, kurio pasirodymas buvo puiki parlamentinės demokratijos mankšta, kuri parodė, kad gerbiamasis Eugenijus neprarado formos nuo tų laikų, kai jis 1991-1992 m. buvo puikus Seimo spikeris.
    Tačiau vis dėlto reikia gerbti demokratiją ir rinkėjų valią. Taigi pagal dabartinį Seimo jėgų balansą, kurį suformavo demokratiniuose, laisvuose rinkimuose tauta, ir pagal koalicijos sutartį, pagal kurią paskirstytos postų kvotos, manau, L. Graužinienės pasirinkimas į Lietuvos Respublikos Seimo Pirmininkus yra labai racionalus ir, ko gero, pats geriausias.
    L. Graužinienė kandidatuoja, manau, kritišku valstybės parlamentinio valdymo laikotarpiu, kurį galima pavadinti net krize. Apie tai jums buvo bandoma pateikti ir pono R. Ačo, ir kitų klausimuose, kai parlamentas iš tikrųjų tampa tiesiog mūsų valstybės valdžių sąrangoje autsaideriu, į kurį galima valytis kojas. Šviežiausias pavyzdys (šios savaitės) yra Konstitucijos dvasios žinių pareikšta nuomonė, kad Seimas neturi teisės net išklausyti generalinio prokuroro ataskaitos, ir šiai žinių ištarmei jau pritarė kai kurie mūsų Seimo nariai, kurie gelbsti savo apsivogusį iki ausų buvusį partijos šulą.
    Todėl, gerbiamoji kandidate, jums iš tikrųjų tenka užduotis ne tik pakelti Seimo reitingą, kuris, deja, ankstesnių kadencijų yra nuvarytas į patį dugną, bet iš tikrųjų sugrąžinti Tautos atstovybei valstybės valdymą, kurį prarado ankstesnės kadencijos, kurios atidavė toms grupuotėms, kurios suinteresuotos, kad Seimas virstų pajuokos objektu, kad iš jo visi tyčiotųsi. Todėl jums tenka labai svarbi užduotis. Aš manau, kad jūs esate tas žmogus, kuris turi stuburą, kuris net pačiomis sunkiausiomis situacijomis išsaugo savo orumą, kuris būtinas Seimo Pirmininkui, antrajam pagal hierarchiją valstybės žmogui. Aš turiu galvoje pirmiausia tą egzaminą, kurį jums surengė vienuose aukštuose rūmuose siekiant pažeminti ir Seimą, ir jus, bet jūs tą pažeminimo egzaminą labai sėkmingai išlaikėte ir štai dabar kandidatuojate į dar aukštesnį postą.
    Todėl aš jums linkiu asmeniškai sėkmės, o mūsų opozicinė "Drąsos kelio" frakcijos dauguma, nepaisydama formalios priklausomybės, vis dėlto vieningai pasisakys už jūsų kandidatūrą. Sėkmės. Ačiū.
     PIRMININKAS. Frakcijos vardu kalbės G. Steponavičius.
     G. STEPONAVIČIUS (LSF). Gerbiamasis posėdžio pirmininke, kolegos Seimo nariai, visi susirinkusieji! Šiandien svarstome ne eilinį smulkų Seimo kasdienybės ar kitokį procedūrinį klausimą. Išties drama, kuri, ko gero, buvo išgyventa vakar vakare ir šiąnakt, jau yra atoslūgio stadijos. Tačiau mes matome, kad visa ši istorija iš Seimo valdančiosios pusės yra vaidinama susikaupusiais ir rimties kupinais veidais. Taip, atrodytų, kad vyksta pasikeitimai, kurie buvo planuoti, apgalvoti ir turintys savo vidinę logiką. Aš džiaugiuosi, kad šioje Seimo vadovo skyrimo, išrinkimo procedūroje mes turime galimybę ne tik pristatyti alternatyvą, bet ir parodyti, kad visuomenėje galioja viešumo, raiškos ir argumentų diskusija.
    Tikrai E. Gentvilo kandidatūros išsikėlimas, nesvarbu, kaip ir kur ta idėja kilo, ji nėra nė kiek menkesnė nei ta iniciatyva, kuri buvo subrandinta vieno žmogaus galvoje ir per suskaičiuotą valandų skaičių tapo primestu scenarijumi visam Lietuvos Respublikos Seimui. Moraline prasme E. Gentvilo dalyvavimas ir išsikėlimas yra, ko gero, net stipresnis žingsnis ir signalas ir daugumai. Kalbėti ir kelti kandidatus, kurie, taip, turi neblogą patirtį, kompetenciją... Bet vis dėlto kai prisistatymas yra paženklintas gerai išmoktomis trafaretinėmis frazėmis arba pridengtas kad ir pasaulio išminčių citatomis, nebūtinai tai padaro kalbą profesionalesnę, o kaip tik parodo, kad pretendentė į Seimo Pirmininko pareigas, turėdama gerų intencijų, turėdama rinkinį gerų savybių, turėtų dar augti ir stiprėti kaip politikė. To mes ir norėtume jai palinkėti. Tikrai suprantame, kad šiandieną dauguma spręs, toks yra sutarimas, bet vis dėlto džiaugiamės, kad E. Gentvilas buvo tas žmogus, kuris galėjo (tam tikra prasme teisūs taip sakę) sumažinti ir išelektrinti tą įtampą, kuri čia buvo, ir atnešti į šią Seimo tribūną gaivaus oro gūsį. Labai ačiū.
     PIRMININKAS. Frakcijos vardu kalbės I. Šiaulienė.
     I. ŠIAULIENĖ (LSDPF). Gerbiamieji kolegos, džiaugiuosi ir tikiu mūsų demokratijos branda ir pajautimu. Džiaugiuosi ir tuo, kad kolega klaipėdietis Eugenijus ryžosi ateiti į tribūną, pristatyti save kaip pretendentą į Seimo Pirmininkus ir pateikti save kaip gražią demokratijos auką, savotiškai paintriguoti. Aš manau, kad tam įtakos turėjo galbūt ir naktinis šernų reidas, Eugenijau, pratęsė gerą nuotaiką ir, kaip pati Loreta pripažino, galbūt pašalino ir įtampą. Taip, politikoje yra rimtumo, bet ji nebūna ir be žaidybinių elementų. Svarbu, kad mes žaidžiame grakščiai.
    Džiugu buvo girdėti abiejų pretendentų kalbose išgyvenimo jausmą, kad galbūt ne visuomet visuomenė mato mus grakščius, tokius, kaip mes norėtume, kad ji mus matytų, kad suprastų ir įvertintų mūsų atsakingą ir sudėtingą darbą, kad dažnai mus paverčia pajuokos objektu. Bet būkime teisingi ir griežti vertintojai sau, nes dažnai ir mes patys save paverčiame pajuokos objektu. Todėl kaip sakoma, jeigu ieškai kaltų, žiūrėk į veidrodį. Taigi žiūrėkime į veidrodį ir matykime ne tik tai, ką norime matyti, bet ir tai, ką rodo veidrodis.
    Aš neabejoju Loretos atsakingumu, pareigingumu, jos patirtimi, sukaupta per kadencijas būnant Seime. Bet taip pat, Loreta, patariu: saugokis tokių naujovių, kurios logiškai pagrįstos. Ir noras ką nors pakeisti faktiškai yra iš karto pakėlimą... oponuojančių... tai nėra labai paprasta. Jeigu tiek pozicijos, tiek opozicijos, mūsų visų sulauksime asmeninio suvokimo dėl savo atsakomybės, rūpesčio dėl savo atsakomybės, mes sugebėsime tą rūpestį reikšti ne tik žodžiais, bet įrodyti savo darbais ir veiksmais, tada Seimas bus ir kaip komanda, ir kaip rimta institucija. Nereikės aiškinti, ar tikrai mes užimame tą deramą vietą, kurią mums skiria Konstitucija. Man regis, tas šaltinis yra būtent mūsų pasirengimas, mūsų atsakomybė, mūsų priimamų sprendimų parengimas, apgalvojimas, susitarimas ir gebėjimas įtikinti, kad tuo metu tik toks sprendimas optimaliausias, teisingiausias ir naudingiausias mūsų kraštui, tėvynei, mūsų visuomenei.
    Taigi frakcija remia L. Graužinienės kandidatūrą, ją palaikys. Nuoširdžiai dėkojame E. Gentvilui už tai, kad jis leidžia pasirinkti iš dviejų pretendentų. Dėkoju.
     PIRMININKAS. Ačiū Irenai. Kviečiu A. Mazuronį.
     A. MAZURONIS (TTF). Labai dėkui. Gerbiamieji kolegos, išties man šiandien yra didžiulė garbė ir didžiulis džiaugsmas pasakyti, kad praeitoje kadencijoje turėjau be galo didelį malonumą dirbti su L. Graužiniene Audito komitete. Pasakysiu sąžiningai - stebėdamas jos darbą, kaip ji vadovavo komitetui visus tuos ketverius praėjusios kadencijos metus, aš nenustodavau stebėtis, grožėtis, gėrėtis ir didžiuotis tuo, kaip Seimo nariai, kai kurie Seimo nariai atlieka savo funkcijas. Aš ne tik stebėjausi ir grožėjausi, bet aš labai daug ir mokiausi iš jos praeitą kadenciją.
    Dėl to aš šiandien noriu jai pasakyti, be jokios abejonės, labai didelį ačiū. Dirbant tiek praeitoje kadencijoje, tiek jau šioje kadencijoje, aš pastebėjau keletą labai svarbių Loretos asmeninių savybių. Be jokios abejonės, tai kompetencija, kas buvo šiandien šnekėta, be jokios abejonės, sąžiningumas, be jokios abejonės, ypač didelis darbštumas ir kruopštumas, principingumas, savo nuomonės ir tvirto charakterio turėjimas bei absoliutus nebijojimas tą nuomonę reikšti. Tai yra savybės, kurios buvo, yra ir bus būdingos L. Graužinienei.
    Dar daugiau pasakysiu. Tai yra savybės, kurios, mano nuomone, sutrukdė jai tapti ministre formuojant vykdomąją valdžią prieš nepilnus metus. Aš esu įsitikinęs, kad tai yra tos savybės, kurios jai šiandien padės tapti Seimo Pirmininke. Dėl to aš labai džiaugiuosi.
    Be jokios abejonės, E. Gentvilo mintys buvo labai įdomios, patrauklios, tam tikra prasme racionalios ir šmaikščios. Ir jeigu ne jo pasakymas apie tai, kad jis sugalvojo kandidatuoti būdamas rūkykloje, šiandien, matyt, visa frakcija vieningai būtų pritarusi jo kandidatūrai. Deja, vis dėlto pasitarę mes nusprendėme, kad mūsų Respublikos gyvenime vis dėlto dar neatėjo laikas rūkančiam žmogui užimti tokias aukštas valstybės pozicijas.
    Todėl, vieningai remdama L. Graužinienės kandidatūrą, frakcija "Tvarka ir teisingumas" linki jai visokeriopos sėkmės, suprasdama tuos nelengvus iššūkius, tuos sunkumus, kurie jos laukia ateityje. Loreta, tikrai šiandien nesibaigs tie kartūs žodžiai, kurie kartais skambėdavo nevisiškai etiškai iš vienos ar kitos šios salės vietos. Linkime stiprybės, tos pačios, kurią turėjote ir kurią puikiai demonstravote praėjusius penkerius metus. Linkime to paties tvirto charakterio. Svarbiausia, linkime nebijoti reikšti savo nuomonę, nes kaip tik už tas savybes mes jus mylėjome, mylime ir mylėsime. Visokeriopos jums sėkmės!
     PIRMININKAS. Noriu pakviesti R. Tamašunienę frakcijos vardu, ir paskutinis kalbės V. Gapšys.
     R. TAMAŠUNIENĖ (LLRAF). Gerbiamasis pirmininke, gerbiamieji Seimo nariai, pirmiausia mūsų frakcijos vardu norėtume padėkoti Seimo Pirmininkui ponui V. Gedvilui už jo vadovavimą, ramų, konstruktyvų ir nešališką vadovavimą. Vertiname jo apsisprendimą, parodantį, kad jis yra komandos žmogus, kuris nepasidavė nei asmeninėms ambicijoms, nei siūlomam lošėjų azartui. Pirmininkas vykdė savo pareigas oriai, oriai iš jų ir pasitraukė. Frakcijos vardu dėkojame už bendradarbiavimą, darbą ir supratimą.
    Lietuvos lenkų rinkimų akcijos frakcija, kaip koalicijos partneris, pritaria Darbo partijos sprendimui, sprendimui, šiandien sukėlusiam tiek daug diskusijų. Vienaip ar kitaip, šis sprendimas yra šios partijos vidinis apsisprendimas. Manome, kad gerbiamoji L. Graužinienė, patyrusi politikė, išsakau čia prieš tai kadencijoje buvusių Seimo narių nuomonę, tinkamai vykdys Seimo Pirmininkės pareigas. Jos ir dalykinė kompetencija, patirtis, ryžtas... Užimamos pareigos yra labai svarbios, bet, manau, ne mažiau svarbu yra šio žmogaus jautrumas įvairių socialinių grupių problemoms, tolerancija. Taip pat tikimės, kad ji vienodai traktuoja visus žmones ir visus Lietuvos piliečius, aš kalbu apie tautines mažumas. Manome, kad L. Graužinienės gebėjimas nesiblaškyti, o įžvelgti esmę, yra tos savybės, kurios tinka geram Seimo vadovui. Linkime sėkmės. Mūsų frakcija vienbalsiai balsuos už jūsų kandidatūrą. Ačiū.
     PIRMININKAS. Dėkoju. Kviečiu V. Gapšį. Gerbiamasis Vytautai.
     V. GAPŠYS (DPF). Dar kartą frakcijos vardu noriu patikinti, kad apsvarstę ir E. Gentvilo siūlymą būti Seimo Pirmininku, nusprendėme pasirinkti L. Graužinienę. Galiu pasakyti drąsiai, kad tai yra žmogus, kuris turi ryžtą, valią keisti ir vykdyti sprendimus, dėl kurių yra apsisprendusi pati viduje. Aš džiaugiuosi, kad toks žmogus sutiko kandidatuoti į Seimo Pirmininko postą. Tai nelengvas pasirinkimas, nes reikia sugebėti išlaviruoti ir būti lygiai teisingam Seimui, visiems Seimo nariams ir iškelta galva galėti išeiti prieš rinkėjus. Aš tikiu, kad L. Graužinienė yra kaip tik tas pasirinkimas, tas žmogus, kuris tai gali drąsiai padaryti.
    Džiaugiuosi ir dar dėl vieno dalyko. Darbo partijos frakcija, jos atstovai, labai dėkoju Z. Žvikienei, kuri šiandien jau negalės pasakyti, priminė tai, kad Darbo partijos frakcija yra ta, kuri palaiko moteris, kandidatuojančias į aukščiausias valstybės politines pozicijas. Aš labai džiaugiuosi, kad po I. Degutienės į tokią poziciją rimtai pretenduoja L. Graužinienė. Linkiu kuo didžiausios sėkmės, susitelkimo ir gerų sprendimų, jeigu balsavimas šiandien duos tą rezultatą, kurio mes tikimės. Sėkmės!
     PIRMININKAS. Dėkojame. Kaip tarėmės, diskusiją baigiame. Gerbiamieji kolegos, dabar būtų galima kalbėti dėl motyvų, bet mes tris valandas kalbame apie du kandidatus. Galbūt jau motyvų galėtume atsisakyti, jeigu visi sutartume? Aš manau, mes nieko naujo neišgirsime. Aš matau pritarimą, tai mes motyvų atsisakome. Todėl reikia pasitvirtinti slapto balsavimo biuletenį. Į biuletenį bus įrašytos... Aš viską perskaitau, kad būtų aišku. "Dėl Seimo nutarimo "Dėl Lietuvos Respublikos Seimo Pirmininko išrinkimo" projektas. Priėmimas." Yra dvi pavardės: E. Gentvilas ir L. Graužinienė. Apačioje yra smulkiau parašytas paaiškinimas. Aš jį perskaitau, kad po to vėl nebūtų nesusipratimų. Balsuojantys biuletenyje išbraukia pavardes tų kandidatų, prieš kuriuos balsuoja. Vadinasi, bus skaičiuojama ta pavardė, kuri neišbraukta. Kad nebūtų nesusipratimų, nes būna kitoks balsavimas. Noriu priminti skaičiavimo komisiją: R. J. Dagys, P. Gylys, Z. Jedinskij, V. Kamblevičius, J. Kondrotas, A. Monkauskaitė ir D. Teišerskytė. Gerbiamieji kolegos, dabar yra 15.36 val., balsavimas vyks iki 16.10 val. 16.10 val. renkamės čia, salėje. 16.10 val. Teisingai, pataisėte. Pradžia 16.10 val. Balsavimo pradžia po kelių minučių, 15.41 val.

Pertrauka

     PIRMININKAS. Gerbiamieji kolegos, pertrauka šiek tiek užsitęs, mes laukiame balsavimo rezultatų, kad galėtume po to pratęsti posėdį.
    Gerbiamieji kolegos, kviečiu užimti darbo vietas. Skaičiavimo komisija baigė balsavimo procedūrą, todėl aš noriu paskelbti, kad rytinis posėdis yra baigtas. (Gongas)
